ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ Α΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ


                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 16 Μαΐου 2024, ημέρα Πέμπτη και ώρα 09.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Στέφανου Γκίκα, με θέμα ημερήσιας διάταξης  την επεξεργασία και εξέταση του σχεδίου νόμου του Υπουργείου Εθνικής Άμυνας: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις»».
Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Δένδιας, καθώς και αρμόδιοι υπηρεσιακοί παράγοντες.
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Στολτίδης Λεωνίδας, Μεταξάς Κωνσταντίνος Παπαναστάσης Νικόλαος, Κτενά Αφροδίτη, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και  Καζαμίας Αλέξανδρος.  




ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής των Ελλήνων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις». 
Στη συνεδρίαση παρίσταται ο Υπουργός Εθνικής Άμυνας, κ. Νικόλαος Δένδιας. 
Ως προς τον προγραμματισμό των επόμενων συνεδριάσεων, η πρότασή μας είναι να συνεχίσουμε την επεξεργασία του σχεδίου νόμου. Αύριο, Παρασκευή, 17 Μαΐου 2024, σε δύο συνεδριάσεις, εκ των οποίων, η πρώτη, θα αρχίσει, όπως και σήμερα, στις 9.00΄και θα διατεθεί στην ακρόαση των εξωκοινοβουλευτικών προσώπων και η επόμενη, στις 12.00΄, για τη συζήτηση επί των άρθρων.
 Η β΄ ανάγνωση του σχεδίου νόμου με την οποία και θα ολοκληρωθεί η επεξεργασία του, από την Επιτροπή μας, προτείνω να προσδιοριστεί για τη Δευτέρα 20 Μαΐου 2024 και ώρα 13.00΄.
Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους Φορείς που θα κληθούν στην αυριανή συνεδρίαση, σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής. Οι προτάσεις, παρακαλώ, να κατατεθούν και γραπτώς στη Γραμματεία της Επιτροπής, ώστε να καταρτιστεί ο ενιαίος κατάλογος των φορέων, τον οποίον και θα σας ανακοινώσω στη συνέχεια.
 Για τους Φορείς, λοιπόν, τον λόγο έχει ο Εισηγητής της Πλειοψηφίας, κ. Χρήστος Δερμεντζόπουλος, για την πρότασή του. 
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Ευχαριστώ, κύριε Πρόεδρε. Θα καταθέσουμε, όπως είπαμε και τις προτάσεις μας. Δεν ξέρω, έχουμε κάποιο χρονικό διάστημα που μπορούμε να συμπληρώσουμε και σε λίγη ώρα κάποιους;
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Βεβαίως.
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Θα το αξιοποιήσουμε αυτό.
 Σίγουρα θέλουμε την Πανελλήνια Ομοσπονδία Ενώσεων Στρατιωτικών (ΠΟΜΕΝΣ) και την ΠΟΕΣ, όπως και την Ένωση Αποστράτων Αξιωματικών Στρατού(ΕΑΑΣ). 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ωραία και αν υπάρχουν και κάποιες άλλες προτάσεις θα τις συμπληρώσουμε.
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Θα τις συμπληρώσουμε. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Για τον κύριο Αποστολάκη, θα τον περιμένουμε. Κυρία Δούρου, θα πείτε εσείς.
ΡΕΝΑ ΔΟΥΡΟΥ: Κύριε Πρόεδρε, ευχαριστώ καταρχάς, εκ μέρους της Αξιωματικής Αντιπολίτευσης, για την κατανόηση. Έρχεται σε δύο λεπτά, ο κ. Αποστολάκης. Θα σας τα καταθέσουμε γραπτά. Σας ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Δημήτριος Μπιάγκης.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Ναι, κύριε Πρόεδρε, θα τα καταθέσω και γραπτώς. Εμείς προτείνουμε την Πανελλαδική Ομοσπονδία Ενώσεων Στρατιωτικών(ΠΟΕΣ), την Πανελλαδική Ομοσπονδία Στρατιωτικών (ΠΟΣ), Επιστημονικός Σύλλογος Μηχανικών Αεροπορίας (ΕΣΜΑ), Σύλλογος Αποφοίτων ΣΤΥΑ, Σύλλογος Αποφοίτων Σχολής Μονίμων Υπαξιωματικών(ΣΑΣΜΥ), Συντονιστικό Συμβούλιο Ενώσεως Αποστράτων Αξιωματικών Αεροπορίας Στρατού και Ναυτικού, Σωματείο Οικογενειών Ενόπλων Δυνάμεων (ΣΟΕΔ), Πανελλήνιο Σωματείο Ελλήνων Στρατιωτικών και Πανελλήνια Ομοσπονδία Συλλόγων Διδακτικού και Ερευνητικού Προσωπικού (ΠΟΣΔΕΠ).
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστώ. Τον λόγο έχει ο Ειδικός Αγορητής της Κ.Ο. κ. Νικόλαος Παπαναστάσης.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κύριε Πρόεδρε.  Ήδη, δεν θα επαναλάβω την ΠΟΜΕΝΣ και την ΠΟΕΣ.  Έχουμε καταθέσει καταρχάς και το σχετικό έγγραφο που περιλαμβάνονται οι προτάσεις μας.  Πανελλήνια Ομοσπονδία Απόστρατων Στρατιωτικών (ΠΟΜΑΣ), Σωματείο Οικογενειών Ενόπλων Δυνάμεων, Πανελλήνιο Σωματείο Ελλήνων Στρατιωτικών, Σωματείο Εργαζομένων στο 303 Προκεχωρημένο Εργοστάσιο Βάσης και Πανελλήνια Ομοσπονδία Γεωτεχνικών Δημοσίων Υπαλλήλων.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Ευχαριστούμε. Από την «Ελληνική Λύση», ο κ. Σαράκης δεν έχει έρθει. Άρα, προχωράμε στην κυρία Αναγνωστοπούλου, από τη «Νέα Αριστερά».
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Θα τα καταθέσω γραπτώς.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Τάσος Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Ευχαριστώ, κύριε Πρόεδρε.  Εκτός από την ΕΑΑΣ (Ένωση Αποστράτων Αξιωματικών Στρατού) που ήδη ακούστηκε και την Πανελλήνια Ομοσπονδία Στρατιωτικών(ΠΟΣ), προτείνουμε και τον Σύνδεσμο Ελλήνων Κατασκευαστών Πολεμικού Υλικού(ΣΕΚΠΥ).  Θα τα καταθέσουμε και γραπτώς.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστώ. Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αλέξανδρος Ζερβέας.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ, κύριε Πρόεδρε. Προτείνουμε και εμείς τις ΠΟΜΕΝΣ, ΠΟΕΣ και ΕΑΑΣ. Σας ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο κ. Καζαμίας από την Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», απουσιάζει. Τα έχει καταθέσει.
Τον λόγο έχει ο Εισηγητής της Πλειοψηφίας, κ. Χρήστος Δερμεντζόπουλος, για να προσθέσει. 
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Θα ήθελα να προσθέσω, κύριε Πρόεδρε, την Πανελλήνια Ομοσπονδία Στρατιωτικών(ΠΟΣ), αλλά όπως είπαμε θα τα καταθέσουμε και γραπτά.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Θα τα καταθέσετε και γραπτά και μετά το Προεδρείο θα αποφασίσει. Πριν δώσω τον λόγο στους Εισηγητές και τους Ειδικούς Αγορητές, τον λόγο έχει, για μία δήλωση που θέλει να κάνει, ο Υπουργός Εθνικής Άμυνας, κ. Νικόλαος Δένδιας. 
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Σας ευχαριστώ, κύριε Πρόεδρε.
 Κυρίες και κύριοι συνάδελφοι, θα ήθελα να κάνω μια διευκρίνιση, ευθύς εξ αρχής, πριν μπούμε στη συζήτηση του προτεινομένου νομοθετήματος. Καταλαβαίνω ότι το νομοθέτημα αυτό, όπως δεν ήταν η επιθυμία της Κυβέρνησης και της Πολιτικής Ηγεσίας του Υπουργείου, έρχεται να συζητηθεί σε μια σαφέστατα προεκλογική περίοδο. Όμως, θα ήθελα να παρακαλέσω θερμότατα, να μην μπει η συζήτησή μας, στο «επίπεδο» των επερχόμενων βουλευτικών εκλογών. 
Το περιεχόμενο αυτού του νομοθετήματος, είναι στο 99%, θα εξηγήσω, υπάρχει μια διάταξη εδώ για το επίδομα του Στόλου, στην οποία νομίζω όμως υπάρχει στήριξη όλων των δυνάμεων της Βουλής, δεν είναι διάταξη της Κυβέρνησης και κατά συνέπεια, εγώ θα το πω και στο δημόσιο λόγο αυτό. Η Κυβέρνηση εδώ δεν επιδιώκει πολιτικό όφελος και δεν προτίθεται να θεωρήσει ότι αυτό είναι προϊόν απλώς της δικής της βούλησης. Είναι μια προσπάθεια να περάσουμε τη δυνατότητα εφοδιασμού των Ενόπλων Δυνάμεων και σε υλικά νέας εποχής, αλλά και σε ανθρώπινο κεφάλαιο, με δυνατότητες αντίληψης των προκλήσεων.
 Θα ήθελα, λοιπόν, να σας παρακαλέσω θερμότατα, να μπορέσουμε να συζητήσουμε στο πλαίσιο της εθνικής μας αποστολής, όχι του προεκλογικού καθήκοντος, πολλών από εμάς, το οποίο απολύτως αντιλαμβάνομαι, πολιτεύομαι, δεν ζω σε έναν άλλο κόσμο.
 Θα ήθελα, επίσης, να σας παρακαλέσω θερμά, για τις ουσιαστικές παρατηρήσεις σας, διότι και για το Υπουργείο Εθνικής Άμυνας, αυτή είναι μια νέα προσπάθεια. Δεν υπάρχει Blueprint πάνω στο οποίο να βασιστεί. Βασιστήκαμε σε πρότυπα άλλων χωρών και ουδείς έρχεται σ’ αυτή την Αίθουσα, θεωρώντας ότι έχει την απόλυτη γνώση. Ουδείς.
Η Κοινοβουλευτική διαδικασία είναι μια διαδικασία κοινής προσπάθειας. Δεν είναι μια διαδικασία κοινοβουλευτικής επιβολής της Πλειοψηφίας επί της Μειοψηφίας, ρυθμίσεων, ήδη προαποφασισμένων. Απλώς εδώ, παρακαλώ, λάβετε υπόψη σας, όπως θα είδατε, από το ίδιο το νομοθέτημα, υπάρχουν πάρα πολλά ζητήματα που είναι απολύτως τεχνικά. Είμαι στη διάθεσή σας, να απαντήσω σε οτιδήποτε, εξαντλητικά.  Επαναλαμβάνω, όμως, την αρχική παράκληση, για την οποία εγώ πρώτος, για να είμαστε σαφείς, δεσμεύομαι.
 Σας ευχαριστώ θερμά.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Τον λόγο έχει η κυρία Αναγνωστοπούλου από τη «Νέα Αριστερά», επί της διαδικασίας.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Έχει ξεκινήσει το νομοσχέδιο. Επειδή τώρα βλέπω σε πρωτοσέλιδο, ένα ζήτημα του Υπουργείου Εθνικής Άμυνας, το οποίο οφείλουμε να συζητήσουμε. «Στα κρυφά, 250 κοντέινερ, με οπλισμό στην Ουκρανία», πρωτοσέλιδο της Εφημερίδας των Συντακτών. Επειδή δεν είμαστε μία χώρα «ξέφραγο αμπέλι», υπάρχουν δημοκρατικές διαδικασίες. Θα ήθελα η Επιτροπή να ενημερωθεί πριν ξεκινήσει το νομοσχέδιο. Το θεωρώ ύψιστης Εθνικής σημασίας. Ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Τον λόγο έχει ο κ. Υπουργός.
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Κατ’ αρχήν, δεν έχω αντίρρηση, δεν υπάρχουν 250 κοντέινερς, το είδα κι εγώ το πρωτοσέλιδο και δεν υπάρχει «αποστολή στην Ουκρανία», όπως το πρωτοσέλιδο γράφει. Υπάρχουν συγκεκριμένες διαδικασίες, μέσα στο πλαίσιο των συμφωνιών της χώρας. Ποτέ δεν έχουμε αποκρύψει σε ποιον πουλάμε και τι πουλάμε.  Στην διάθεσή σας είτε σε επίπεδο κοινοβουλευτικού ελέγχου, είτε αν θέλετε σε επίπεδο προσωπικής ή κομματικής ενημέρωσης ή ενημέρωσης όλων των Κομμάτων. Ελάτε στο Υπουργείο οποιαδήποτε στιγμή να σας πούμε τι κάνουμε. Το χειρότερο πράγμα - συγνώμη απευθύνομαι και καθήμενος και δεν μου αρέσει- αλλά, είμαστε στην Επιτροπή, οπότε αυτό επιτρέπεται. 
Η εντύπωση μιας συνωμοσιολογίας παρέλκει, μάλιστα εκπρόσωπος κοινοβουλευτικού κόμματος με πήρε χθες τηλέφωνο και με ρώτησε γι’ αυτό και του απάντησα τι συμβαίνει, του είπα και τον ακριβή αριθμό των κοντέινερς, για να ξέρουμε για πόσα είναι. Όλα αυτά ξέρετε μην τα περιβάλουμε σε ένα πλαίσιο. Επίσης να σας πω ξεκάθαρα η Ελλάδα δεν δίνει κάτι απευθείας στην Ουκρανία ποτέ, σε άλλες χώρες που πουλάει υλικό, μεταφέρεται υλικό από τις άλλες χώρες, αυτό ίσως είναι κάτι προς συζήτηση, θα μπορούσαμε να το συζητήσουμε, αλλά η Ελλάδα στην Ουκρανία δεν μεταφέρει οτιδήποτε. Αυτό είναι σαφέστατο. Άρα αν έχετε την καλοσύνη μην γινόμαστε πάντα ακόλουθοι των πρωτοσέλιδων, δεν υπάρχει κανένας ιδιαίτερος λόγος γι’ αυτό. 
	ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ(Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):
Ευχαριστώ κύριε Υπουργέ. Κύριε Πρόεδρε θα επανέλθουμε στη συζήτηση του νομοσχεδίου, θα ήθελα να το αποφύγουμε και να ξεκινήσουμε τώρα τη συζήτηση, γιατί δεν μπορεί να διαψεύδεται έτσι ένα πρωτοσέλιδο απλώς επειδή διαψεύδεται, όση εμπιστοσύνη και να έχουμε στον Υπουργό. Έχουμε τονίσει ότι είμαστε κατά της αποστολής οπλισμού στην Ουκρανία, με οποιονδήποτε τρόπο. Διαβάζουμε και από τον κύριο Μπλίνκεν τον Αμερικανό ΥΠΕΞ ότι έφυγε εσπευσμένα οπλισμός για την Ουκρανία. Δεν είναι δυνατόν αυτά τα θέματα να τα ανακαλύπτουμε έτσι, αλλά έτσι κι αλλιώς είμαστε κατά της αποστολής οπλισμού στην Ουκρανία, είτε με άμεσο είτε με έμμεσο τρόπο. 
	ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Οι θέσεις των κομμάτων είναι γνωστές, έχουν συζητηθεί επανειλημμένως στην Επιτροπή μας σε άλλες συνεδριάσεις. Νομίζω ότι ο καθ’ ύλην αρμόδιος φορέας, ο Υπουργός, έδωσε την απάντηση από κει και πέρα, τον λόγο έχει ο κύριος Υπουργός.
ΝΙΚΟΛΑΟΣ- ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Κυρία συνάδελφε, δεν υπάρχει κάτι που δεν ξέρει η Ελληνική Αντιπροσωπεία και η ελληνική κοινωνία. Δεν σας λέω κάτι διαψεύδοντας ένα νομοθέτημα, εγώ δεν ασχολούμαι με το νομοθέτημα, κάθε εφημερίδα μπορεί να γράφει ό,τι νομίζει, είναι θέμα δικό της. Εγώ λέω ότι η χώρα πωλεί πεπαλαιωμένο υλικό μετά από την κρίση των Γενικών Επιτελείων στην Τσεχία και στις Ηνωμένες Πολιτείες και αυτό είναι γνωστό. Τα χρήματα αυτά τα χρειαζόμαστε, έχουμε ένα πολύ μεγάλο δημοσιονομικό κενό στο εξοπλιστικό των Ενόπλων Δυνάμεων. Μιλάμε για λήξαν υλικό του οποίου και μόνον η καταστροφή θα υπερέβαινε σε κόστος τα 100 εκατομμύρια ευρώ. Για οτιδήποτε είμαστε στη διάθεσή σας για κατ’ ιδίαν ή εν πάση περιπτώσει, ενημέρωση, η οποία δεν είναι καλό να γίνει στο πλαίσιο της πλατείας Συντάγματος, για να είμαστε ειλικρινείς, αλλά πέραν αυτού δεν υπάρχει κάποιο επτασφράγιστο ή συνωμοτικό μυστικό, δεν έχουμε κρύψει κάτι. Άρα, δεν είναι κάτι τρομερό που αποκαλύφθηκε από μια εφημερίδα και έρχεται ο Υπουργός να το διαψεύσει. Έχουμε πει από την αρχή και ο Πρωθυπουργός πρώτος τι ακριβώς κάνουμε, πώς το κάνουμε, γιατί το κάνουμε. Μπορεί να διαφωνούμε, αλλά αυτό είναι. Μην δημιουργούμε την εντύπωση τώρα ξαφνικά ότι υπάρχει μια τεράστια συνωμοσία, δεν υπάρχει τέτοιο ζήτημα. 
Πάλι ξαναλέω για να έχουμε και μια σοβαρότητα στα θέματα αυτά τα συγκεκριμένα που είναι εμμέσως εξοπλιστικά, όποια στιγμή όποιος θέλει μπορεί να έρθει να με δει να του πω πολύ καθαρά και είμαι βέβαιος ότι η κοινοβουλευτική αντιπροσωπεία θα σεβαστεί. Θέλετε να κάνουμε Επιτροπή Εξοπλιστικών με κλειστή την πόρτα και χωρίς κάμερες, ό,τι θέλετε. Απλώς οποιαδήποτε σοβαρή χώρα στον κόσμο θέματα που άμεσα ή έμμεσα είναι εξοπλιστικά, δεν θα έβγαινε να τα συζητήσει σε δημόσια συγκέντρωση. Τώρα αυτό νομίζω ότι το συμφωνούμε όλοι.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»): Κύριε Υπουργέ, εντάξει διαψεύδετε τα 250 κοντέινερ, αυτό είναι το ουσιαστικό. Από εκεί και πέρα εγώ είμαι πάντα υπέρ όλες οι Επιτροπές, που αφορούν τη Βουλή να είναι ανοιχτές, όλες οι Επιτροπές. Αφορούν λεφτά Ελλήνων φορολογουμένων, δεν αφορούν ούτε εμάς, ούτε εσάς, ούτε αν έχουμε εμπιστοσύνη μεταξύ μας, είναι αν μας έχει εμπιστοσύνη ο ελληνικός λαός. Ωραία το διαψεύδετε…….
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Μου επιτρέπετε; Όχι δεν μπορεί. Εδώ θα διαφωνήσω μαζί σας. Δεν μπορούν τα εξοπλιστικά της χώρας να είναι σε δημόσιες συνεδριάσεις, δεν μπορούν. Τότε γιατί να μην πάμε στην Τουρκία να τους καταθέσουμε έναν πλήρη φάκελο, να τα ξέρουν και όλα και να μην υπάρχει κανένας λόγος να συζητάμε μεταξύ μας.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):
Ναι, τα ξέρουν από τους Αμερικανούς.
	ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Μπορεί να τα ξέρουν από τους Αμερικανούς, αν τα μάθουν οι Αμερικανοί, αλλά εγώ είμαι υποχρεωμένος να τηρήσω το θεσμικό απόρρητο. Δεν μπορώ. Θα πάω κατηγορούμενος και δικαίως.
	ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»): Βλέπω εξανίστανται οι συνάδελφοι, δεν τους αφορά, 250 κοντέινερς σε πρωτοσέλιδο εφημερίδας, είμαστε υποχρεωμένοι, έτσι κι αλλιώς, να το συζητήσουμε δημοσίως. 
	ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Εγώ προτείνω να ξεκινήσει η  συζήτηση. Τον λόγο έχει ο κύριος Μπιάγκης επί της διαδικασίας. 
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ»): Κύριε Πρόεδρε, κύριε Υπουργέ, καλημέρα, χρόνια πολλά και από μένα. Σε σχέση με την αρχική τοποθέτηση του Υπουργού, του κυρίου Δένδια, για την πρόθεση και τη βούληση από τη μεριά του, όπως και από τη δική μας μεριά να γίνει ένας ουσιαστικός διάλογος, για τέτοια θέματα που αφορούν την άμυνα της πατρίδας μας, πέραν από την αντιπαράθεση που μπορεί να γίνει λόγω των εκλογών. 
Κύριε Υπουργέ, περιμέναμε πραγματικά ότι θα υπήρχε και ο χρόνος μετά το τέλος της διαβούλευσης και η μελέτη, αν θέλετε, ώστε να μπορέσει στο συγκεκριμένο νομοσχέδιο να δοθεί ο χρόνος να γίνει η καλύτερη σε βάθος μελέτη και συζήτηση. Αντί αυτού είδαμε ένα νομοσχέδιο, το οποίο με σημείο αναφοράς πρώτο και κυρίαρχο είναι η ίδρυση του Ελληνικού Κέντρου Αμυντικής Καινοτομίας, κάτι που εδώ και τέσσερις μήνες περίπου έχετε ανακοινώσει και του οποίου η αναγκαιότητα ίδρυσης, σύστασης είναι πέραν κάθε αντιπαράθεσης, βλέπουμε ότι φέρνετε και μια σειρά πάλι από λοιπές διατάξεις σε ένα δεύτερο νομοσχέδιο πίσω από το κυρίως νομοσχέδιο, το οποίο βεβαίως και θα πρέπει να καταλάβετε κάποια στιγμή και εσείς, αλλά και οι κυβερνώντες, οι ασκούντες την εκτελεστική εξουσία, που φέρνετε εδώ σε εμάς ότι οι μέρες που μας δίνετε, δεν έχουμε το χρόνο να μελετήσουμε και να μπορέσουμε να έρθουμε εδώ τεκμηριωμένα και να σας απαντήσουμε ή  να σας μιλήσουμε γι’ αυτό το πράγμα. Οι λοιπές διατάξεις που βάζετε είναι ένα δεύτερο νομοσχέδιο επί της ουσίας, που έρχεται και φέρνετε σε ένα σημαντικό νομοσχέδιο, κατά τη γνώμη μας ή τουλάχιστον εμείς έτσι το είχαμε ερμηνεύσει σε σχέση με την τοποθέτηση  σας, για την αναγκαιότητα της ίδρυσης του Ελληνικού Κέντρου Αμυντικής Καινοτομίας. Διαμαρτύρομαι, με λίγα λόγια, για το χρόνο που δώσατε, προκειμένου να μπορέσουμε να καταφέρουμε να κάνουμε κάτι ουσιαστικό. Το θέλουμε να είναι και το αποδεικνύουμε καθημερινά με τη στάση μας. 
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Κύριε συνάδελφε, σας ευχαριστώ κατ’ αρχήν για την πρόθεση που δηλώσατε και παρατήρησα και με σεβασμό τη διαμαρτυρία του ΚΙΝΗΜΑΤΟΣ ΑΛΛΑΓΗΣ για την ανάρτηση του νομοσχεδίου τη Μεγάλη Τρίτη. Ειλικρινά σας λέω, παλεύω για να έρθει αυτό το νομοθέτημα στη Βουλή τους τελευταίους τρεις μήνες. Δηλαδή, όσον αφορά το Υπουργείο Δημόσιας Τάξης το νομοθέτημα είναι έτοιμο επί μήνες, απλώς, όπως ξέρετε, οι συναρμοδιότητες και το καινοφανές του πράγματος δημιούργησε ζητήματα με άλλα Υπουργεία και μάλιστα σε κατώτατο επίπεδο, όχι σε επίπεδο πολιτικής επιλογής. Το πρωί αν ρωτήσετε τον κύριο Κουτνατζή, θα σας πει πόσο τον πίεζα όλη την προηγούμενη εβδομάδα, για να το αναρτήσει. 
Αναφέρεστε σε λοιπές διατάξεις που αποτελούν ένα νομοσχέδιο. Αυτό το νομοσχέδιο στην πραγματικότητα έχει τις εξής βασικές κατευθυντήριες γραμμές. Έχει το Ελληνικό Κέντρο Καινοτομίας, έχει τα ζητήματα που αφορούν την πληροφορική, το καινούργιο Σώμα Πληροφορικής το Big Data το Artificial Intelligence και έχει και τα ζητήματα εκπαίδευσης, τα οποία αφορούν τη χρήση του ανθρώπινου κεφαλαίου, για να υποστηρίξει τα δύο προηγούμενα, διότι αν δεν υπάρχει ανθρώπινο κεφάλαιο εκπαιδευμένο, δεν μπορούν να υποστηριχθούν τα δύο προηγούμενα. Άρα, κατά τούτο συνιστά μια ολότητα, που έχει διατάξεις και για τα εκπαιδευτικά των Ενόπλων Δυνάμεων εξ ανάγκης, γιατί το ανθρώπινο κεφάλαιο είναι αυτό που θα πάει σε αυτές τις υπηρεσίες. 
Άρα, θα μου επιτρέψετε να σας πω ότι είναι ένα συνεκτικό όλο. Υπάρχει μία διάταξη μόνο που αφορά το Επίδομα Στόλου, για την οποία είμαστε όλοι σύμφωνοι και το έχουμε συζητήσει ως αδικία που προήλθε εκ νομοτεχνικού λάθους σε προηγούμενη ρύθμιση και να σας πω από τώρα ότι θα φέρω, εάν εγκριθεί από το Υπουργείο Οικονομικών και μια διάταξη, για τα μισθολογικά των Ανθυπολοχαγών, ενόψει πανελληνίων εξετάσεων, γιατί είχε παρατηρηθεί μείωση του αριθμού των εισερχομένων για να υπάρχει κινητροδότηση. 
Δεν υπάρχει κάποια διάταξη άλλη, η οποία να σας εμπλέκει σε αυτό. Είμαι δε απολύτως στη διάθεσή σας, για οποιαδήποτε διευκρίνιση εδώ, κατ’ ιδίαν, οπουδήποτε, γιατί για εμένα και για την Κυβέρνηση έχει τεράστια σημασία η συναντίληψη εδώ και γιατί έχει σημασία η συναντίληψη; Όχι γιατί εγώ είμαι καλός άνθρωπος, αλλά γιατί αν δεν υπάρχει ενστερνισμός του συνόλου ή ενός μεγάλου μέρους του πολιτικού συστήματος, οι επιλογές αυτές δεν θα είναι μακρόβιες. Ξαναλέω, το λέω πάντα, θεωρώ ότι είναι υπαρξιακή ανάγκη να περάσουμε σε μια άλλη εποχή. 
Σας παρακαλώ, λοιπόν, σεβόμενος απολύτως εν μέρει αυτό που λέτε ότι το νομοθέτημα ανέβηκε Μεγάλη Τρίτη -το καταλαβαίνω, ποιος έχει όρεξη να διαβάζει Πασχαλιάτικα νομοθετήματα, το καταλαβαίνω, το σέβομαι- από την άλλη όμως ο χρόνος δεν είναι ατελείωτος, βιαζόμαστε, έχουμε μείνει πίσω. Όταν η άλλη χώρα είναι σε δεύτερη γενιά Drones και εμείς αγοράζουμε, τι αγοράζουμε, είναι λογικό να με διακατέχει πολύ μεγαλύτερη αγωνία από αυτό. Και πάλι ευχαριστώ για την κατανόηση σε αυτό.
 ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Να ξεκινήσουμε τη διαδικασία.
Τον λόγο έχει ο κύριος Δερμεντζόπουλος.
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι, εισηγούμαι σήμερα μια εμβληματική νομοθετική πρωτοβουλία του Υπουργείου Εθνικής Άμυνας με τον τίτλο «Ίδρυση Ελληνικού Κέντρου Αμυντικής Καινοτομίας, Εκσυγχρονισμός Θεσμικού Πλαισίου των Στρατιωτικών Εκπαιδευτικών Ιδρυμάτων, Σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις». Όσοι από εμάς έχουν ανατρέξει στην ιστορία των Ενόπλων Δυνάμεων στη χώρα μας είμαι σίγουρος ότι έχουν σταθεί σε μεταρρυθμίσεις, που προβάλλουν ως ορόσημα  για τους Έλληνες και τις Ελληνίδες, όμως πρέπει να υπογραμμιστεί ότι σήμερα με αυτή τη νομοθετική πρωτοβουλία, διενεργείται στις Ένοπλες Δυνάμεις ένα από τα πιο σημαντικά μεταρρυθμιστικά προγράμματα. 
	Σκοπός μας με την πρωτοβουλία αυτή είναι να ετοιμάσουμε τις Ένοπλες Δυνάμεις για τον 21ο αιώνα με ριζικές αλλαγές στα οπλικά συστήματα, στη δομή, στην καινοτομία. Στη δυνατότητα, δηλαδή, να δημιουργήσουμε καινούργια συστήματα χρησιμοποιώντας με τις δικές μας δυνατότητες, με το δικό μας έμψυχο δυναμικό. 
Η κυβέρνηση της Νέας Δημοκρατίας νομοθετεί ώστε να διατηρήσουμε και να ενισχύσουμε τη δυνατότητα να προστατεύσουμε την κυριαρχία και την ανεξαρτησία μας. Το σχέδιο νόμου έχει τέσσερα βασικά σκέλη. Με το πρώτο, συστήνεται το Ελληνικό Κέντρο Αμυντικής Καινοτομίας, με σκοπό την ανάπτυξη ενός οικοσυστήματος αμυντικής καινοτομίας προς όφελος, τόσο των Ενόπλων Δυνάμεων, όσο και του επιστημονικού δυναμικού της χώρας. Στόχος του Ελληνικού Κέντρου Ανάπτυξης Καινοτομίας είναι η δημιουργία αμυντικού οικοσυστήματος καινοτομίας, για την προώθηση και υποστήριξη της έρευνας και ανάπτυξης τεχνολογιών στρατιωτικής και διττής χρήσης, για την προμήθεια καινοτόμων προϊόντων για τις Ένοπλες Δυνάμεις.
Αποστολή του είναι η καλλιέργεια εγχώριου οικοσυστήματος αμυντικής καινοτομίας, με έμφαση στις προηγμένες τεχνολογίες διττής χρήσης κατά τα διεθνή πρότυπα, η ανάπτυξη χρηματοδοτικών και μη χρηματοδοτικών εργαλείων, για τη μεταφορά τεχνολογίας μεταξύ των καινοτόμων νεοφυών επιχειρήσεων και αμυντικών βιομηχανιών, η συνεργασία με Ανώτατα Εκπαιδευτικά Ιδρύματα, ερευνητικά κέντρα και Ανώτατες Σχολές των Ενόπλων Δυνάμεων της χώρας και της αλλοδαπής και η δυνατότητα των Ενόπλων Δυνάμεων για προμήθεια καινοτόμων προϊόντων και αμυντική εφαρμογή. 
Το Ελληνικό Κέντρο θα χρηματοδοτείται, σύμφωνα με το άρθρο 6, από τις ετήσιες πιστώσεις, που εγγράφονται στο Εξοπλιστικό Πρόγραμμα Προμηθειών του Υπουργείου Εθνικής Άμυνας, αφού αφαιρεθεί φυσικά το προβλεπόμενο στην παράγραφο 5 του άρθρου 7 του ν. 2919/2001 ποσό. Διατίθεται ποσοστό τουλάχιστον 1,5% με τίτλο «Νέες Τεχνολογίες μέσω ΕΛΚΑΚ». 
Το ποσό για τη χρηματοδότηση των δημόσιων συμβάσεων του Ταμείου Καινοτομίας Εθνικής Άμυνας του άρθρου 28 του καταστατικού και το οποίο συμπεριλαμβάνεται στον κυλιόμενο προγραμματισμό συμβάσεων στρατιωτικού εξοπλισμού. Η απόδοση αυτή γίνεται με την έναρξη κάθε οικονομικού έτους με έκδοση τακτικού χρηματικού εντάλματος, εξαιρούμενου από κάθε είδους κράτηση από την Υπηρεσία Πληρωμής Εξοπλιστικών Προγραμμάτων του Υπουργείου Εθνικής Άμυνας προς το Ελληνικό Κέντρο Αμυντικής Καινοτομίας.
Από τα ταμεία του άρθρου 28 του καταστατικού του Ελληνικού Κέντρου Αμυντικής Καινοτομίας χρηματοδοτούνται ως εξής: Με ποσοστό 80% και η απόδοση του ποσού γίνεται με την έναρξη κάθε οικονομικού έτους με έκδοση τακτικού χρηματικού εντάλματος, το οποίο εξαιρείται από κάθε είδους κράτηση από την Υπηρεσία Πληρωμής Εξοπλιστικών Προγραμμάτων του Υπουργείου Εθνικής Άμυνας προς το Ταμείο Καινοτομίας Εθνικής Άμυνας. 
Το Ταμείο Ανάπτυξης Εθνικής Άμυνας, χρηματοδοτείται από χορηγήσεις και επενδύσεις χρηματοδοτικών οργάνων και οργανισμών της Ευρωπαϊκής Ένωσης ή άλλων διεθνών οργανισμών, χορηγήσεις, δωρεές και λοιπές χρηματοδοτήσεις και επενδύσεις ερευνητικών κέντρων, φορέων του δημοσίου, οργανώσεων της Κοινωνίας των Πολιτών, κλαδικών φορέων και φυσικών και νομικών προσώπων του εσωτερικού και εξωτερικού.
Στο δεύτερο σκέλος, περιλαμβάνονται διατάξεις, για τον εκσυγχρονισμό της λειτουργίας των Ανωτάτων Στρατιωτικών Εκπαιδευτικών Ιδρυμάτων με σκοπό την περαιτέρω αναβάθμισή τους ως νευραλγικό πυλώνα της τριτοβάθμιας εκπαίδευσης. Μεταξύ άλλων προβλέπονται, η δυνατότητα αυτόνομης διοργάνωσης διδακτορικών σπουδών από αυτά, η απλοποίηση της διαδικασίας ίδρυσης προγραμμάτων μεταπτυχιακών σπουδών και η τροποποίηση της σύνθεσης του πειθαρχικού συμβουλίου των μελών ΔΕΠ και την ευχερέστερη σύγκλησή του. 
Περαιτέρω, καθορίζεται η διαδικασία πρόσληψης επισκεπτών καθηγητών και παρέχεται η δυνατότητα συμμετοχής των στελεχών των Ενόπλων Δυνάμεων σε ερευνητικά προγράμματα. Και επέρχονται νομοτεχνικές βελτιώσεις και προσαρμογές περί λειτουργίας των ΑΣΕΙ, με σκοπό την εναρμόνιση με το θεσμικό πλαίσιο λειτουργίας των ΑΕΙ. 
Ειδικότερα, όσον αφορά στον εκσυγχρονισμό των Ανώτατων Στρατιωτικών Εκπαιδευτικών Ιδρυμάτων, με το νομοσχέδιο παρέχονται νέες δυνατότητες, για τα στελέχη των Ενόπλων Δυνάμεων, για εκπόνηση διδακτορικής διατριβής, για εκπόνηση βιομηχανικού διδακτορικού σε συνεργασία με επιχειρήσεις ή βιομηχανίες σε αντικείμενα παραγωγής καινοτόμων προϊόντων ή υπηρεσιών, συμμετοχή σε ερευνητικά προγράμματα των ΑΕΙ και των ΑΣΕΙ επ’ αμοιβή, χωρίς επιβάρυνση του Κρατικού Προϋπολογισμού.
Για τα μέλη ΔΕΠ επιπλέον των ΑΣΕΙ προβλέπεται, διδασκαλία σε προγράμματα τρίτου κύκλου σπουδών, καθοδήγησης των διδακτορικών διατριβών, παροχή υπερωριακής απασχόλησης με αμοιβή και αμοιβή από δικαιώματα διανοητικής ιδιοκτησίας. Επιπλέον, με την επέκταση μεταπτυχιακών σπουδών, επιτυγχάνεται η ανάδειξη των ΑΣΕΙ σε κέντρα αριστείας, η δυνατότητα διοργάνωσης προγραμμάτων τρίτου κύκλου σπουδών (διδακτορικά προγράμματα), η σύναψη πρωτοκόλλων συνεργασίας με επιχειρήσεις ή βιομηχανίες, για την εκπόνηση βιομηχανικών διδακτορικών και η συμμετοχή στρατιωτικού προσωπικού σε μετεκπαιδευτικά προγράμματα εξειδίκευσης και εκπόνηση μεταδιδακτορικής έρευνας. 
Στο τρίτο σκέλος, ιδρύεται Τμήμα Πληροφορικής στη Στρατιωτική Σχολή Αξιωματικών Σωμάτων με το οποίο παρέχεται η δυνατότητα φοίτησης και μετεκπαίδευσης στελεχών του Σώματος σε τμήματα πληροφορικής των ΑΕΙ και η δυνατότητα μετάταξης εξειδικευμένων στελεχών των Ενόπλων Δυνάμεων. Όπως, επίσης, και συστήνεται στις Ένοπλες Δυνάμεις το Κοινό Σώμα Πληροφορικής, στόχος του οποίου είναι η προσαρμογή, πρόληψη και έγκαιρη αντίδραση των ψηφιακών υποδομών των Ενόπλων Δυνάμεων στις προκλήσεις της κυβερνοασφάλειας. 
Αποστολή του, η κατάρτιση στελεχών στις επιχειρήσεις κυβερνοάμυνας, ανάπτυξη λογισμικού, για τις ανάγκες των Ενόπλων Δυνάμεων και διαχείριση δικτύων για την αποτροπή κυβερνοαπειλών. Πλεονεκτήματα του νέου Κοινού Σώματος είναι η ενιαία διοίκηση και εκπαίδευση, η τυποποίηση ψηφιακών συστημάτων σε διακλαδικό επίπεδο, η δια λειτουργικότητα των Γενικών Επιτελείων και η εξοικονόμηση πόρων. 
Ειδική αναφορά πρέπει να γίνει στο άρθρο 58, το οποίο αναφέρεται στην τεχνητή νοημοσύνη και αναλυτική δεδομένων στις Ένοπλες Δυνάμεις. Ειδικότερα, προβλέπει ότι  στη Διεύθυνση Πληροφορικής του Γενικού Επιτελείου Εθνικής Άμυνας, συστήνεται τμήμα Τεχνητής Νοημοσύνης. 
Το τμήμα Τεχνητής Νοημοσύνης είναι αρμόδιο, για την ανάπτυξη και ενσωμάτωση τεχνολογιών τεχνητής νοημοσύνης σε στρατιωτικά συστήματα και εφαρμογές, την προώθηση της καινοτομίας και της τεχνολογικής ανάπτυξης στον τομέα της τεχνητής νοημοσύνης με στόχο την ενίσχυση της εθνικής ασφάλειας, τη συνεργασία με τους αρμόδιους φορείς και υπηρεσίες και τη συμβολή στην ανάπτυξη της εθνικής στρατηγικής στον τομέα της τεχνητής νοημοσύνης, την ανάπτυξη εφαρμογών τεχνητής νοημοσύνης, με σκοπό τη βελτίωση της εσωτερικής λειτουργίας των Γενικών Επιτελείων και του Υπουργείου Εθνικής Άμυνας με ειδική έμφαση στην αυτοματοποίηση, ανάλυση δεδομένων και αναγνώριση προτύπων.
Την εκπόνηση επίσης ερευνητικών έργων και μελετών στον τομέα της τεχνητής νοημοσύνης, που σχετίζονται με την εθνική άμυνα και ασφάλεια, την παρακολούθηση και αξιολόγηση των παγκόσμιων τάσεων και εξελίξεων στον τομέα της τεχνητής νοημοσύνης και τη συμμετοχή σε διεθνή προγράμματα και συνεργασίες, όπως και τη διασφάλιση της συμμόρφωσης των συστημάτων τεχνητής νοημοσύνης με την εθνική και ευρωπαϊκή νομοθεσία, σχετικά με την τεχνητή νοημοσύνη, καθώς και με τις αρχές της ηθικής ακεραιότητας, υπεύθυνης ανάπτυξης και χρήσης της τεχνητής νοημοσύνης. 
Τέλος, το τέταρτο σκέλος περιλαμβάνει επιμέρους ρυθμίσεις θεμάτων που αφορούν κυρίως στην εύρυθμη λειτουργία των στρατιωτικών νοσοκομείων και στην παρεχόμενη από αυτά υγειονομική φροντίδα, νέα ειδικά προγράμματα θητείες ανδρών και γυναικών στις Ένοπλες Δυνάμεις και αποσκοπεί γενικότερα στην επίλυση ζητημάτων υψηλής προτεραιότητας, για τις υπηρεσίες των Ενόπλων Δυνάμεων. 
Πιο αναλυτικά, στο άρθρο 62 θεσπίζεται ειδική αποζημίωση πληρωμάτων πλοίων του Πολεμικού Ναυτικού, που βρίσκονται σε αποστολή και ειδική αποζημίωση προσωπικού των Ενόπλων Δυνάμεων που εκτελεί ειδικές αποστολές. Προβλέπεται η δυνατότητα επίσης εγγραφής εσόδων στον προϋπολογισμό του Υπουργείου Εθνικής Άμυνας από την αξιοποίηση μη επιχειρησιακά αναγκαίου στρατιωτικού εξοπλισμού, για την απόκτηση νέου αμυντικού εξοπλισμού ή τη συντήρηση του ήδη υπάρχοντος. 
Στο άρθρο 65, θεσπίζονται Ειδικά Προγράμματα Θητείας, που απευθύνονται σε άνδρες και σε γυναίκες και συνδυάζουν την ακαδημαϊκή εκπαίδευση των συμμετεχόντων σε Ανώτατα Εκπαιδευτικά Ιδρύματα, για τα Ανώτατα Στρατιωτικά Εκπαιδευτικά Ιδρύματα, με την παροχή εξειδικευμένης και υψηλού επιπέδου στρατιωτικής εκπαίδευσης και ανάλογης αμοιβής. 
Ειδικότερα, το άρθρο 65 προβλέπει Ειδικό Πρόγραμμα Θητείας για σπουδαστές που φοιτούν στο 1ο ή 2ο έτος του προγράμματος σπουδών πρώτου κύκλου Ανώτατων Εκπαιδευτικών Ιδρυμάτων. Ειδικό πρόγραμμα θητείας, για φοιτητές προγραμμάτων σπουδών δεύτερου κύκλου, η διάρκεια των οποίων δεν υπερβαίνει τα τέσσερα ακαδημαϊκά εξάμηνα, ειδικά προγράμματα θητείας για υποψήφιους διδάκτορες. Αξίζει να σημειωθεί πως κατά τη διάρκεια του ακαδημαϊκού σκέλους του Ειδικού Προγράμματος Θητείας, έχουν τα ίδια δικαιώματα υγειονομικής περίθαλψης με τους Δόκιμους Έφεδρους Αξιωματικούς που εκπληρώνουν οι στρατεύσιμοι τη στρατιωτική τους υποχρέωση. 
Στη συνέχεια, με τα άρθρα 65 και επόμενα, τροποποιείται το σύστημα αναδοχής φάρων με σκοπό τη συντήρηση και επισκευή των εγκαταστάσεων, ρυθμίζονται οι όροι και οι προϋποθέσεις, για την κοπή δέντρων και την ατελή και χωρίς άδεια υλοτομία από τη Στρατιωτική Υπηρεσία με σκοπό την προστασία από τον κίνδυνο πυρκαγιάς. 
Επιπρόσθετα, θεσπίζεται στρατηγική ασφάλεια σε εθνικών διαβαθμισμένων πληροφοριών η οποία θα προβλέπεται σε Προεδρικό Διάταγμα, προστίθεται ο Υπουργός Εθνικής Άμυνας στους συναρμόδιους υπουργούς, που καθορίζουν τον τρόπο και τα κριτήρια της δωρεάν διαμονής συγγραμμάτων, μέσω της ηλεκτρονικής υπηρεσίας ΕΥΔΟΞΟΣ, προκειμένου να συμπεριληφθούν και οι σπουδαστές των ΑΣΕΙ. Και τέλος, παρατείνεται η εποπτεία του Οικοδομικού Συνεταιρισμού Μονίμων Αξιωματικών Ελληνικού Στρατού από το ΥΠΕΘΑ. 
Ολοκληρώνοντας, πρέπει όλοι μας να αναγνωρίσουμε ότι το παρόν νομοσχέδιο θέτει σε στιβαρή βάση ακλόνητα θεμέλια, για την αντιμετώπιση κρίσιμων και χρονιζόντων προβλημάτων σε θεωρητικό, αλλά και σε πρακτικό επίπεδο στον τομέα των Ενόπλων Δυνάμεων, αποτελώντας έτσι το μεγαλύτερο πρόγραμμα μεταρρύθμισης των Ενόπλων Δυνάμεων. Για όλους τους παραπάνω λόγους, καταθέτουμε την ολόπλευρη υποστήριξη στην επίπονη δουλειά των στελεχών του Υπουργείου και η ευθύνη μας τώρα έγκειται στον διαρκή εμπλουτισμό και στην αποτελεσματική υλοποίησή του. Ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Θα θέλαμε μια διευκρίνιση, κ. Δερμεντζόπουλε, για τους φορείς. Ζητήσατε την Ένωση Αποστράτων Αξιωματικών Στρατού, Ναυτικού ή Αεροπορίας; 
ΔΕΡΜΕΝΤΖΟΠΟΥΛΟΣ ΧΡΗΣΤΟΣ (Εισηγητής της Πλειοψηφίας): Στρατού. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. Δερμεντζόπουλο.  Το λόγο τώρα έχει ο Εισηγητής της Μειοψηφίας, ο κ . Ευάγγελος Αποστολάκης. Κύριε Αποστολάκη έχετε το λόγο για 10 λεπτά. 
ΑΠΟΣΤΟΛΑΚΗΣ ΕΥΑΓΓΕΛΟΣ (Εισηγητής της Μειοψηφίας): Κύριε Πρόεδρε, ευχαριστώ πολύ. Χρόνια πολλά σε όλους.  Κύριε Υπουργέ, θα ξεκινήσω λίγο με την εισήγησή σας. Αυτό που προτείνατε τώρα σα μία καινούργια θέση και μια καινούργια ρύθμιση, για το πώς θα αξιοποιηθεί το επιστημονικό δυναμικό της χώρας στην οποιαδήποτε υποστήριξη των Ενόπλων Δυνάμεων, είναι κάτι το οποίο έλειπε και έπρεπε να γίνει. Οπωσδήποτε, βέβαια, να σημειώσουμε ότι και η προηγούμενη Κυβέρνηση ήταν η Κυβέρνηση της Νέας Δημοκρατίας και θεωρώ ότι χάθηκε αρκετός χρόνος, αλλά, τέλος πάντων, καλό είναι κάτι να γίνεται «κάλλιο αργά παρά ποτέ». 
Ξεκινώντας από την σημερινή μου εισήγηση επί του νομοσχεδίου θέλω να αναφερθώ και να καταγγείλω - έγινε συζήτηση, βέβαια, αλλά θα το ξαναπούμε, γιατί είναι εξαιρετικά σημαντικό - να αναρτηθεί το νομοσχέδιο στη δημόσια διαβούλευση μέσα στη Μεγάλη Εβδομάδα - συγκεκριμένα τη Μεγάλη Τρίτη - και την παραμονή του στη διαβούλευση για ελάχιστο χρονικό διάστημα, μέχρι τη Δευτέρα που μας πέρασε. 
Το νομοσχέδιο περιλαμβάνει πολλά και σημαντικά ζητήματα, που αφορούν στην Εθνική Άμυνα της Χώρας, τις Ένοπλες Δυνάμεις και τα στελέχη τους και θα όφειλε το Υπουργείο να δώσει τον κατάλληλο χρόνο, για την επεξεργασία των θεμάτων που περιλαμβάνονται στο σχετικό κείμενο. 
Καταγγέλλουμε, λοιπόν, την ανεπάρκεια του χρόνου για την ορθή επεξεργασία τόσο από τα Κόμματα της Αντιπολίτευσης, όσο και για τους συνδικαλιστικούς κι άλλους φορείς που έχουμε καλέσει αυτή τη στιγμή και που θα έπρεπε να έχουν τον χρόνο να ετοιμάσουν τις προτάσεις ή τις αντιρρήσεις τους. 
Η βασιμότητα της καταγγελίας μας για τα ασφυκτικά στενά χρονικά περιθώρια επεξεργασίας του νομοσχεδίου καταφάσκεται κι από τα σχόλια που αναρτήθηκαν στη δημόσια διαβούλευση και που υπερβαίνουν τις 9.000, εάν δεν κάνω λάθος, παρά το σύντομο χρονικό διάστημα, που δόθηκε και παρά το γεγονός ότι μέσα σε αυτό το διάστημα οι περισσότερες μέρες δεν ήταν εργάσιμες. 
Ερχόμενος, λοιπόν, στο νομοσχέδιο είναι χρήσιμο να τονιστεί ότι εισάγει καινοφανείς θεσμούς στο πεδίο της Εθνικής Άμυνας και των Ενόπλων Δυνάμεων και ότι σε πρώτη ανάγνωση διαφαίνεται κάποια προσπάθεια αναβάθμισης των Ενόπλων Δυνάμεων της Χώρας. Βέβαια, εδώ δε μπορώ να σημειώσω ότι προκαλεί ιδιαίτερη εντύπωση το γεγονός ότι το Υπουργείο Εθνικής Άμυνας αντί να επιμεληθεί και να καταθέσει στη Βουλή ένα νομοσχέδιο που θα αφορά και στην επίλυση σωρείας προβλημάτων που απασχολούν τα στελέχη των Ενόπλων Δυνάμεων, εισάγει ένα νομοσχέδιο επιχειρηματικότητας κι όσες διατάξεις αφορούν στα στελέχη βρίσκονταν κατά το στάδιο της διαβούλευσης προς τη λάθος κατεύθυνση και, μάλιστα, είχαν ξεσηκώσει θύελλα αντιδράσεων εκ μέρους των στελεχών. Ευτυχώς, το Υπουργείο κατόπιν της δικαιολογημένης και αιτιολογημένης αντίδρασης που υπήρξε πήρε πίσω τις επίμαχες διατάξεις, τις οποίες και ελπίζουμε να μην επαναφέρει υπό άλλη μορφή ή χωρίς να γίνει μια πολύ σοβαρή επεξεργασία. 
Είναι σοβαρή παράλειψη να λείπουν από το νομοσχέδιο διατάξεις με τις οποίες θα μπορούσαν να επιλυθούν πολλά και σοβαρά προβλήματα που τα στελέχη των Ενόπλων Δυνάμεων καλούνται να αντιμετωπίσουν καθημερινά. Τα προβλήματα αυτά δεν είναι άγνωστα κι εμείς, ως Αξιωματική Αντιπολίτευση, τα έχουμε αναδείξει με κάθε ευκαιρία. 
Επειδή πρέπει να ακούγονται ξανά και ξανά, μέχρι να μεριμνήσει σχετικά η Πολιτεία, θα αναφέρω ενδεικτικά μερικά από αυτά τα προβλήματα, όπως είναι η δυσκολία στην πρόσβαση σε ιατροφαρμακευτική περίθαλψη, το μισθολόγιο το οποίο παραμένει σε χαμηλότατα επίπεδα, το στεγαστικό πρόβλημα που αντιμετωπίζουν και τα στελέχη όπως χιλιάδες πολίτες, τα ζητήματα αξιοκρατίας, το άμεσο πρόβλημα επίλυσης του συνταξιοδοτικού των ΕΠΟΠ και των ΕΜΘ, η υποβάθμιση των ΑΣΣΥ και πάρα πολλά άλλα. 
Τώρα, ως προς το μέρος του νομοσχεδίου για τη σύσταση του Ελληνικού Κέντρου Αμυντικής Καινοτομίας. Καταρχήν, να πω ότι είναι μια πρωτοβουλία που μπορεί να χαρακτηριστεί «θετική» ως προς το σκοπό που θα μπορούσε να εξυπηρετήσει, δηλαδή, την ενίσχυση της Εθνικής Άμυνας, των Ενόπλων Δυνάμεων δια μέσου της στήριξης, της έρευνας και της καινοτομίας. Προκαλεί, όμως, σοβαρά ερωτήματα η επιλογή της μορφής της Ανώνυμης Εταιρείας που επιλέχθηκε από το ΥΠΕΘΑ, αλλά και ασαφής και γενικόλογη διατύπωση τον επιδιωκόμενων σκοπών και της αναγκαιότητας, αλλά και της χρησιμότητας για τις Ένοπλες Δυνάμεις. Θα έπρεπε να έχει γίνει μια καλύτερη παρουσίαση ενός θεσμού, που δεν υπάρχει και εισάγεται τώρα για πρώτη φορά.
Επειδή ο χρόνος δεν είναι σε καμία περίπτωση επαρκής, για να αναφέρουμε όλα όσα πρέπει να αναλυθούν, θα κάνω μια όσο το δυνατόν περιεκτικότερη αναφορά στα σημεία που έχουμε συσταθεί. Υπάρχει, λοιπόν, προβληματισμός, για τον τρόπο και την έκταση της διασύνδεσης των ειδικών επιχειρήσεων με το ΕΛΚΑΚ και δια μέσω αυτού με τις Ένοπλες Δυνάμεις και τα ΑΣΕΙ, όπως περιγράφεται στο άρθρο 4, αλλά και το μετοχικό κεφάλαιο του ΕΛΚΑΚ, στο οποίο γίνεται μια γενικόλογη αναφορά στο Ελληνικό Δημόσιο, το οποίο θα έχει ποσοστό 67% στο ΕΛΚΑΚ κι ένα άλλο 33% θα ανήκει στην Ελληνική Εταιρεία Συμμετοχών και Περιουσίας. 
Επίσης, διευκρινίσεις χρειαζόμαστε και ως προς τους πόρους του ΕΛΚΑΚ, όπως αυτοί περιγράφονται στο άρθρο 6. Απαιτείται η διευκρίνιση για τη χρηματοδότηση της λειτουργίας του ΕΛΚΑΚ και τι, ακριβώς, σημαίνει «χρηματοδότηση από πιστώσεις που θα εγγράφονται στα εξοπλιστικά προγράμματα». Αναφέρεται δε στο ίδιο άρθρο ότι η χρηματοδότηση των δύο ταμείων, που μπορεί να γίνει ή από φυσικά και νομικά πρόσωπα Ιδιωτικού ή Δημοσίου Δικαίου, όπως από χορηγίες δωρεές, καθώς και από πόρους φορέων του Δημοσίου. Να τονιστεί εδώ ότι οι  φορείς του Δημοσίου θεωρούνται και τα Μετοχικά Ταμεία και ότι είμαστε κάθετα αντίθετοι σε κάθε μορφή μείωσης του ποσοστού των κρατήσεων, υπέρ των Μετοχικών Ταμείων από τα Εξοπλιστικά Προγράμματα. 
Βλέπουμε σε κάποιο άρθρο του νομοσχεδίου ότι ένα κομμάτι από τα χρήματα, τα οποία θα πήγαιναν στα Ταμεία – κάπου στο 2%  - δίνονται για τα εξοπλιστικά. Μάλιστα υπήρχε το προηγούμενο καθεστώς. Οτιδήποτε αξιοποιούταν ακόμη κι από τα scrap των οπλικών συστημάτων, πήγαινε στα Ταμεία, για την ενίσχυση του προσωπικού των Ενόπλων Δυνάμεων. Αυτή τη στιγμή αυτά πάνε στο ΕΛΚΑΚ. 
Ως προς δε την έδρα του Κέντρου υπάρχουν πληροφορίες για εγκατάσταση του ΕΛΚΑΚ στους δύο πρώτους ορόφους του Μετοχικού Ταμείου Στρατού στην οδό Κολοκοτρώνη και, μάλιστα, χωρίς να έχει συσταθεί ακόμα το ΕΛΚΑΚ, χωρίς απόφαση του Διοικητικού Συμβουλίου του Μετοχικού Ταμείου Στρατού - τουλάχιστον αυτό ξέρω μέχρι τώρα - και χωρίς πρόβλεψη, για καταβολή μισθώματος, βλάπτοντας έτσι τα συμφέροντα του Ταμείου των μετόχων και των μερισματούχων. 
Συνεχίζοντας, να αναφέρω ότι από τη διατύπωση των διατάξεων δεν προκύπτει με σαφήνεια ποιο, ακριβώς, το όφελος για τα ΣΕΗ από τη διασύνδεση και συνεργασία τους με το ΕΛΚΑΚ. Τι περιλαμβάνει η νομοθετική πρόβλεψη παροχής στο ΕΛΚΑΚ μέσων και προσωπικού και πού, ακριβώς, θα εγγράφονται οι σχετικές δαπάνες. Στον προϋπολογισμό για τα ΑΣΕΙ ή για το ΕΛΚΑΚ όπως αναφέρεται στο άρθρο 8 παράγραφος 12. 
Ως προς τη σύνθεση του Διοικητικού Συμβουλίου, σίγουρα θέλουμε σαφείς απαντήσεις, καθώς για την εξυπηρέτηση του σκοπού σύστασης του ΕΛΚΑΚ που είναι η εξυπηρέτηση της Εθνικής Άμυνας και των Ενόπλων Δυνάμεων της Χώρας, θα πρέπει να αντικατοπτρίζεται απτό στη σύνθεση του Διοικητικού Συμβουλίου. 
Στο τρίτο μέρος του νομοσχεδίου, για τον εκσυγχρονισμό του θεσμικού πλαισίου των ΑΣΕΙ είναι προς τη σωστή κατεύθυνση η αναβάθμιση και ο εναρμονισμός τους με τα ΑΕΙ. Όμως λάμπει δια της απουσίας της η οποιαδήποτε πρόβλεψη για τα ΑΣΣΥ, τα οποία μένουν εκτός πλαισίου εκσυγχρονισμού και υποβαθμίζονται με αυτόν τον τρόπο ακόμη περισσότερο. 
Για ποιο λόγο δεν υπάρχει σχετική πρόβλεψη. Τα ΑΣΣΥ ακόμα και σήμερα λειτουργούν, χωρίς μόνιμα διορισμένο στρατιωτικό διδακτικό προσωπικό οδηγώντας στην υπολειτουργία τους. Διαφαίνεται ότι τα ΑΣΣΥ, μέσω της διασύνδεσής τους με το ΕΛΚΑΚ εμπλέκονται σε διαδικασίες ιδιωτικής χρήσεως με κίνδυνο να εκφύγουν του σκοπού σύστασης και λειτουργίας τους επ’ ωφελεία, δηλαδή, της Εθνικής Άμυνας και των Ενόπλων Δυνάμεων. 
Εδώ πρέπει να ξεκαθαρίσουμε και να καταλάβουμε κι εμείς πώς θα γίνεται αυτή η διασύνδεση, ακριβώς. Είναι δυνατόν στο άρθρο 8 παράγραφος 9 να προβλέπεται ότι «ο ΕΛΚΑΚ δύναται να αναθέτει, δηλαδή να εντέλει τα ΑΣΕΙ για υλοποίηση προγραμμάτων έρευνας και ανάπτυξης με άγνωστο ή μη ευκόλως ελέγξιμο αποδέκτη και μάλιστα ιδιωτικών συμφερόντων»; Πρέπει να μας το εξηγήσετε κι αυτό το σημείο. 
Για τη σύσταση κοινού Σώματος πληροφορικής, δεν έχουμε να σημειώσουμε κάτι ιδιαίτερο  ως προς την σύσταση πέρα από το γεγονός ότι δημιουργούνται σοβαρά θέματα ιεραρχίας και προαγωγών, για τα ήδη υπηρετούντα  στελέχη από κάθε κλάδο των Ενόπλων Δυνάμεων τα οποία δεν θα επιθυμούν να ενταχθούν στο νέο αυτό κοινό  Σώμα. Για  να μην υπάρξει κώλυμα ήδη από την αρχή του εγχειρήματος, θα πρέπει να γίνει ειδική μέριμνα, για αυτά τα στελέχη, που δεν επιθυμούν να ενταχθούν στο κοινό αυτό  Σώμα.  Επίσης να υπάρξει πρόβλεψη, για όσα στελέχη επιθυμούν να υπηρετήσουν στο νέο συσταθέν Σώμα ούτως ώστε να μη διαταραχθεί η σταδιοδρομική τους εξέλιξη.  Ξέρουμε πάρα πολύ καλά ότι όσες φορές έχουμε δοκιμάσει να χρησιμοποιήσουμε ανθρώπους σε πολύ εξειδικευμένες θέσεις και πάνω που έχουν αρχίσει να αποδίδουν, αυτά που αποδίδουν, έρχεται το σύστημα το οποίο λέει ότι κύριε προβλέπεται να μετατεθείτε στην  τάδε υπηρεσία ή διαφορετικά δεν θα πάτε στον επόμενο βαθμό. Αυτά αν δεν ξεκαθαριστούν νομικά θα υπάρχει θέμα. Αν  και με μεγάλη καθυστέρηση στα θετικά υπολογίζεται το μέτρο για την αύξηση του ποσού κατά 24 εκατομμύρια ευρώ σε ότι αφορά το επίδομα στόλου. Κύριε Υπουργέ, ξέρετε πολύ καλά υπάρχει πολύ σοβαρό θέμα και χαίρομαι που κινήστε προς αυτή την κατεύθυνση. Ελπίζω, να λυθεί τουλάχιστον το οικονομικό πρόβλημα του στόλου. 
Και τέλος, σε ότι αφορά τα στρατιωτικά νοσοκομεία έχουν υπάρξει δημοσιεύσεις  σε πληθώρα Μ.Μ.Ε. καθώς και έντονες διαμαρτυρίες των στελεχών των Ενόπλων Δυνάμεων για αλλαγή του τρόπου διοικήσεως και υπαγωγής τους. Πρέπει εδώ να τονιστεί ευθύς εξ αρχής ότι είμαστε κάθετα αντίθετοι σε όποια απόπειρα αλλαγής του τρόπου διοικήσεως και υπαγωγής τους και αυτό το αναφέρουμε γιατί υπήρξε και στο στάδιο της δημόσιας διαβούλευσης έντονη αντίδραση των στελεχών με την αναφορά και μόνο της διαγραφής μέρους των χρεών του ΕΟΠΥΥ στα στρατιωτικά νοσοκομεία, που προβλέπεται στο άρθρο 59 Δ.  Η  μη απόδοση του συνόλου των οφειλών θα είναι εις βάρος της λειτουργίας των  νοσοκομείων και του προσωπικού τους λαμβανομένης υπόψη και της συνεχούς αποδυνάμωσής σε πόρους και προσωπικό γεγονός που έχει σοβαρότατες συνέπειες στην ιατροφαρμακευτική περίθαλψη των στελεχών. Ξέρουμε πολύ καλά ότι τα νοσοκομεία τα στρατιωτικά έχουν και είναι συνδεδεμένα με το σύστημα υγείας, προσφέρουν, σε καθημερινή βάση διαθέτουν τις δυνατότητες που έχουν για να συμπληρώσουν τις ανάγκες που έχει το σύστημα. Θέλει πάρα πολύ προσοχή να μην μειωθούν οι δυνατότητες υποστήριξης του προσωπικού των Ενόπλων Δυνάμεων. 
Πριν κλείσω την Εισήγησή μου κ.  Υπουργέ,  θέλω να επισημάνω ότι χθες είδαμε 11 παραβιάσεις του εθνικού εναέριου χώρου.  Έχουμε αρχίσει να μπαίνουμε σε ένα κλίμα που φαίνεται ότι η διακήρυξη των Αθηνών, δεν είναι σεβαστή. Τα θέματα με τα πάρκα, τα θέματα τις παραβιάσεις, τα θέματα με τη γαλάζια πατρίδα στα σχολεία και στα εκπαιδευτικά μαθήματα  της εκπαίδευσης στην Τουρκία. Και όλα αυτά επειδή είμαστε στην κορυφή της συζητήσεως και στην καρδιά της συζητήσεως και των θεμάτων με τους τούρκους, δεν ξέρω αν έχετε κάτι να μας πείτε για αυτά. 
Εμείς επιφυλασσόμαστε για την θέση που θα πάρουμε τελικά στο νομοσχέδιο στην Ολομέλεια. Σας ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Αποστολάκη. 
Πριν δώσω το λόγο στον κύριο Μπιάγκη,  ο Ειδικός Αγορητής της Ελληνικής Λύσης, ο  κ. Σαράκης,  να προσκομίσει στη Γραμματεία τους προτεινόμενους φορείς.
ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο  «Ελληνική Λύση – Κυριάκος Βελόπουλος»): Κύριε Πρόεδρε, μόλις τους προσκόμισα. 
 ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Ευχαριστώ πολύ. Το λόγο τώρα έχει ο Ειδικός Αγορητής του ΠΑΣΟΚ- Κίνημα Αλλαγής κ.  Μπιάγκης.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. ΠΑΣΟΚ- Κίνημα Αλλαγής): Ευχαριστώ πολύ κύριε Πρόεδρε, κύριε Υπουργέ κυρίες και κύριοι συνάδελφοι το σχέδιο νόμου που συζητάμε σήμερα αναφορικά τουλάχιστον με το μέρος που αφορά τη σύσταση του ελληνικού κέντρου αμυντικής καινοτομίας, αποτελεί μια έστω και καθυστερημένη προσπάθεια της κυβέρνησης της Νέας Δημοκρατίας να ανταποκριθεί σε μια αυτονόητη ανάγκη των Ενόπλων Δυνάμεων της χώρας. Γενικά λοιπόν και υπό συγκεκριμένες προϋποθέσεις οι οποίες βέβαια δεν είμαι σίγουρος ότι τηρούνται, μέσω των προβλέψεων του εν λόγω σχεδίου νόμου η λειτουργία ενός τέτοιου φορέα θα μπορούσε να έχει θετική επίδραση και σημαντική προστιθέμενη αξία στην ενίσχυση της εθνικής μας άμυνας.
 Ένας τέτοιος φορέας, μπορεί να αποτελέσει το πλαίσιο ενεργοποίησης της έρευνας και της ανάπτυξης στον τομέα της αμυντικής τεχνολογίας, αξιοποιώντας κατάλληλα σχετικούς πόρους αλλά και τους συναφείς ερευνητικούς και ακαδημαϊκούς φορείς όπως τα ανώτατα στρατιωτικά εκπαιδευτικά ιδρύματα . Μεταφέροντας τη σχετική τεχνογνωσία και εμπειρίες ακόμη και από τα σύγχρονα πεδία των μαχών συμβάλλοντας έτσι στην εγχώρια ανάπτυξη ενισχύοντας την εγχώρια αμυντική βιομηχανία, παρέχοντας προοπτική σχετικής αυτονόμησης των Ενόπλων Δυνάμεων και συνδράμοντας παράλληλα στην ενίσχυση της εθνικής οικονομίας.
 Η επιδίωξη λοιπόν του νομοθέτη, να ενοποιήσει όλες τις διαθέσιμες δυνατότητες στους τομείς έρευνας και ανάπτυξης προς όφελος κυρίως της Εθνικής Άμυνας, αναμφίβολα βρίσκεται στη σωστή κατεύθυνση. Εντούτοις, οφείλω με λύπη μου,  να επισημάνω το εξής οξύμωρο. Από τη μια πλευρά η καθυστέρηση λήψης της εν λόγω νομοθετικής πρωτοβουλίας έπειτα από αρκετούς μήνες από την ανακοίνωση της σχετικής πρότασης από εσάς κύριε Υπουργέ. Θα μπορούσαμε κυρίες και κύριοι συνάδελφοι, καλόπιστα να θεωρήσουμε ότι η καθυστέρηση αυτή εξυπηρετούσε σκοπούς καλύτερης προετοιμασίας και τεκμηρίωσης ευρείας διαβούλευσης και δυνατότητες αξιοποίησης του διαλόγου και των προτάσεων των κοινωνικών εταίρων των φορέων των πολιτών και των κομμάτων.
 Όμως από την άλλη πλευρά, βλέπουμε η κυβέρνηση, αποφάσισε να χτίσει στη διαύγεια το εν λόγω νομοσχέδιο, στην καρδιά της εορταστικής περιόδου του Πάσχα και στη συνέχεια εντελώς αιφνιδιαστικά να προγραμματίσει τη σημερινή συζήτηση, μόλις πριν από δύο μέρες την ίδια μάλιστα ημέρα που ολοκληρώθηκε η διαδικασία διαβούλευσης των open.gov. Γεγονός που συνιστά μια βιαστική αδιαφανή και θεσμική απαξιωτική τακτική που υπονομεύει την όποια καλή πρόθεση του νομοθέτη. Αυτή η μεθόδευση αποτελεί μάλλον τον κανόνα της νομοθετικής πρακτικής της κυβέρνησης του κυρίου Μητσοτάκη η οποία αντιμετωπίζει τη διαδικασία διαβούλευσης  διεκπεραιωτικά και μάλλον, ως αγγαρεία, διατηρώντας το αρχικό κείμενο του νομοσχεδίου, ως έχει και μη λαμβάνοντας υπόψη, ούτε μια λέξη από τις εκατοντάδες θα έλεγα τουλάχιστον προτάσεις και σχόλια της κοινωνίας.
 Επιλέγεται λοιπόν από την κυβέρνηση, η σύσταση του ελληνικού κέντρου αμυντικής καινοτομίας υπό μορφή Α.Ε στην οποία η πλειοψηφία των μετοχών, παραμένει στο ελληνικό δημόσιο. Αυτή και μόνο η επιλογή, θα μπορούσε να αποτελέσει αντικείμενο ευρείας συζήτησης κριτικής και ερωτημάτων, όπως για το ποιοι μπορεί να είναι μέτοχοι σε μια εταιρεία δημοσίου συμφέροντος που διαχειρίζεται δημόσιους πόρους. Και πώς εξασφαλίζεται η συνεργασία της και η συμβατότητα λειτουργίας της με τις δημόσιες υπηρεσίες της κεντρικής κυβέρνησης και ιδιαίτερα με αυτές του Υπουργείου Εθνικής Άμυνας, που έχουν παρόμοιες ή  αντίστοιχες αρμοδιότητες; Άλλα εύλογα ερωτήματα αφορούν στη δυνατότητα χρηματοδότησης των ταμείων αυτής Α.Ε. από πλευράς δημόσιου λογισμικού, καθώς και στη διατήρηση όχι των πνευματικών δικαιωμάτων από το δημόσιο υπέρ τρίτων.
 Το βασικό ερώτημα, αφορά αφενός στον τρόπο που με διαφάνεια και αξιοκρατία θα επιλέγεται η διοίκηση και τα στελέχη του εν λόγω φορέα και αφετέρου, στις διαδικασίες ελέγχου λογοδοσίας και διασφάλισης της χρηστής διοίκησης. Πέραν των ανωτέρω, υπάρχουν ασάφειες και αοριστίες στις διατάξεις του εν λόγω σχεδίου νόμου τόσο σε ότι αφορά τις αρμοδιότητες τους σκοπούς και στον τρόπο λειτουργίας του Ελληνικού Κέντρου Αμυντικής Καινοτομίας, όσο και στην εξασφάλιση της απαραίτητης δέσμευσης των απαιτούμενων πόρων για τη λειτουργία του. Αν και σκοπεύω να επανέλθω αναλυτικά με συγκεκριμένες αναφορές και προτάσεις, κατά τη συζήτηση κατά άρθρο, ενδεικτικά αναφέρω, κύριε Υπουργέ ότι η προτεινόμενη σύνθεση του διοικητικού συμβουλίου και κυρίως του προέδρου, μπορούσε να ενισχύεται θεσμικά μέσω της έγκρισης της Ειδικής Μόνιμης Επιτροπής Θεσμών και Διαφάνειας, όπως άλλωστε προβλέπεται για άλλες περιπτώσεις προσώπων που διοικούν αντίστοιχους φορείς, καθώς και να συμπεριληφθεί σχετική διάταξη έστω και συμβουλευτικής προς εσάς, ώστε ετησίως να κατατίθεται απολογισμός της εταιρείας στη μόνιμη Επιτροπή Εξοπλιστικών Προγραμμάτων της Βουλής. 
Σε ότι αφορά στις προτεινόμενες τροποποιήσεις του θεσμικού πλαισίου για τα ανώτατα στρατιωτικά εκπαιδευτικά ιδρύματα ΑΣΣΕΥ  κρίνονται κατ’ αρχήν θετικά. Ο εκσυγχρονισμός των ΑΣΣΕΥ που επιτυγχάνεται μέσω της διοργάνωσης διδακτορικών σπουδών καθώς και η περαιτέρω διερεύνηση των ακαδημαϊκών και ερευνητικών οριζόντων των στελεχών των Ενόπλων Δυνάμεων, είναι μια θετική εξέλιξη και μας βρίσκει σύμφωνους επί της αρχής. Δεν υπάρχει ωστόσο ουδεμία πρόβλεψη, για ουσιαστική αναβάθμιση των πτυχίων των ΑΣΣΕΥ τα οποία παραμένουν με τη γενική και ασαφή ισοτιμία με τα αντίστοιχα ΑΕΙ . 
Επίσης, ουδεμία πρόβλεψη υφίσταται για τα επαγγελματικά δικαιώματα των αποφοίτων ΑΣΣΕΥ ακόμη και για τα πτυχία που αφορούν κατά την κείμενη νομοθεσία ρυθμιζόμενα επαγγέλματα. Επιπρόσθετα, δεν γίνεται η παραμικρή μνεία στην αναβάθμιση των ΑΣΣΥ ανώτερων στρατιωτικών σχολών υπαξιωματικών, που έχουν μείνει θεσμικά πολλές δεκαετίες πίσω. Αν και η εισαγωγή τους  σε αυτές διενεργείται, μέσω των πανελληνίων εξετάσεων με υψηλές επιδόσεις των εισερχόμενων σπουδαστών, ενώ η αποφοίτηση τους, δεν υπαγορεύει αντίστοιχο πτυχίο ανώτατης εκπαίδευσης όπως θα περίμενε κανείς, αλλά πτυχίο αντίστοιχου επιπέδου απόφοιτου Λυκείου. 
Αναφορικά τώρα με το μέρος του σχεδίου νόμου που αφορά στην Σχολή, ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων, αυτή η πρόβλεψη μοιάζει να μην έχει τεκμηριωθεί επαρκώς και αποτελεί μία, μάλλον, πρόχειρη επιλογή. Η ίδρυση κοινού Σώματος Πληροφορικής, δημιουργεί προβληματισμούς, όσον αφορά στην αποτελεσματικότητά της, δεδομένου ότι ο εκάστοτε κλάδος των Ενόπλων Δυνάμεων συνεχίζει να εκπαιδεύει και να χρησιμοποιεί κατάλληλα το Προσωπικό του σύμφωνα με απαιτούμενες εξειδικεύσεις, που υπαγορεύονται από τις επιχειρησιακές ανάγκες τους και το διαφορετικό τρόπο αξιοποίησης των μέσων και του Προσωπικού του, στο πλαίσιο διαφορετικών τεχνολογιών, αλλά και διακριτών λειτουργών και συστημάτων. Από την άλλη μεριά, η διαλειτουργικότητα και η κυβερνοασφάλεια, δεν προϋποθέτουν κοινό Σώμα και ως εκ τούτου, κάλλιστα μπορούν να επιτευχθούν με την διακλαδικότητα σε κοινό πλαίσιο. Ακόμη και αν θεωρηθεί, κύριε Υπουργέ, ειλημμένη η δημιουργία κοινού Σώματος Πληροφορικής, πρέπει να επανεξεταστεί το θέμα της υποχρεωτικής μετάταξης. 
Αγαπητές και αγαπητοί συνάδελφοι, κυρίες και κύριοι, η Κυβέρνηση έχει προσπαθήσει να χωρέσει στο υπό συζήτηση σχέδιο νόμου, πέραν της ίδρυσης του Ελληνικού Κέντρου Αμυντικής Καινοτομίας και των θεμάτων του εκσυγχρονισμού της Ανώτατης Στρατιωτικής Εκπαίδευσης, που θα μπορούσαν να αποτελούν ούτως ή άλλως αντικείμενα διακριτικών νομοθετικών ρυθμίσεων και μια σειρά σημαντικών και ενίοτε ετερόκλητων, αλλά και εξειδικευμένων ζητημάτων, που αφορούν στις Ένοπλες Δυνάμεις και στα Στελέχη τους, εντάσσοντάς τα στο μέρος 4ο,  περί «λοιπών διατάξεων». Πρόκειται για διατάξεις που αντιμετωπίζουν αποσπασματικά και συγκυριακά επιλεκτικά και ως επί το πλείστον, ήσσονος σημασίας ζητήματα, αφήνοντας στο περιθώριο εκτός συζήτησης, τα μεγάλα και χρονίζοντα προβλήματα και τις προκλήσεις του πολλαπλασιαστή ισχύος των Ενόπλων Δυνάμεων, του έμψυχου, δηλαδή, Δυναμικού τους. 
Είναι προφανής η αδιαφορία και η απαξίωση αυτής της Κυβέρνησης προς το Προσωπικό των Ενόπλων Δυνάμεων και τους απόστρατους. Τα εκατοντάδες σχόλια και προτάσεις επί των διατάξεων του σχεδίου νόμου που αναρτήθηκαν στη Διαβούλευση από τους πολίτες, τα Στελέχη των Ενόπλων Δυνάμεων και τους απόστρατους, αλλά και όλους εν γένει τους ενδιαφερόμενους, όχι μόνο δεν αξιοποιήθηκαν προς τη βελτίωση του νομοσχεδίου, αλλά δημιουργείται η πεποίθηση, ότι ούτε καν εξετάστηκαν.
Για το «ΠΑΣΟΚ- Κίνημα Αλλαγής», η ρύθμιση, με δίκαιο και αποτελεσματικό τρόπο, ζητημάτων που ταλανίζουν τους εν ενεργεία στρατιωτικούς και απόστρατους των Ενόπλων Δυνάμεων, όπως τα έχουμε αναδείξει εντός και εκτός Βουλής, πρέπει να αποτελούν πρώτη προτεραιότητα, για την Κυβέρνηση, τόσο για λόγους κοινωνικής δικαιοσύνης, όσο και για την εγγύηση της Εθνικής Ασφάλειας και αμυντικής ικανότητας. 
Ενδεικτικά αναφέρω: Δεν έχει επιλυθεί το τόσο σημαντικό ζήτημα του συνταξιοδοτικού των επαγγελματιών οπλιτών- ΕΠΟΠ- δεδομένου ότι με το όριο ηλικίας οδεύουν προς αποστρατεία ενεργά Στελέχη των Ενόπλων Δυνάμεων, που δύνανται να συνεχίσουν και να συνδράμουν στο έργο της αποστολή τους. 
Δεν έχει δοθεί οριστική λύση για τη βαθμολογική εξέλιξη και καμία διευθέτηση του ασφαλιστικού των αποφοίτων των Ανωτέρων Στρατιωτικών Σχολών Υπαξιωματικών- ΑΣΣΥ.
Δεν έχει καταβληθεί καμία προσπάθεια εναρμόνισης όλων των νομοθετημάτων, των συναφών με την ιεραρχία και την σταδιοδρομική εξέλιξη των Στελεχών διαφορετικών κατηγοριών στρατιωτικών. Δεν έχει δοθεί λύση στην σταδιοδρομική εξέλιξη, βαθμολογική αποκατάσταση, των αξιωματικών αποφοίτων των Ανώτερων Στρατιωτικών Σχολών Υπαξιωματικών ΑΣΣΥ Ειδικών Καταστάσεων, σε σχέση με τους υπόλοιπους άλλων θεσμών που προάγονται κανονικά. 
Δεν έχει γίνει μισθολογική αναβάθμιση των σπουδαστών των Στρατιωτικών Σχολών και εξομοίωση μισθού με τους αντίστοιχους των σπουδαστών των Σχολών των Σωμάτων Ασφαλείας. 
Δεν έχει ρυθμιστεί το θέμα της αυτεπάγγελτης αποστρατείας των εθελοντών μακράς θητείας και δεν δίνεται ουσιαστική επίλυση του μισθολογικού τους, στη βάση της αναλογικότητας και του φερόμενου βαθμού.
Δεν έχει, ακόμα, εφαρμοστεί το ενιαίο μισθολόγιο, που θα επιλύσει τέτοια ζητήματα και θα θέσει τις ουσιαστικές αρχές αμοιβής του έργου και της προσφοράς του Προσωπικού.
Δεν υφίσταται ουδεμία διάταξη βελτίωσης, σε θέματα αξιολόγησης μεταθέσεων και εξέλιξης των αξιωματικών.
Δεν υφίσταται καμία μέριμνα για τις οικογένειες των στρατιωτικών και δεν έχει τροποποιηθεί κατάλληλα το θεσμικό πλαίσιο, για την υγειονομική περίθαλψη. 
Δεν υφίσταται καμία μέριμνα για βελτίωση και εξορθολογισμό του θεσμικού πλαισίου στέγασης των στρατιωτικών, ώστε να εξαλειφθούν χρονίζουσες αδικίες και να γίνει δικαιότερος ο τρόπος υπολογισμού της μοριοδότησης για στέγαση. 
Δεν έχει ληφθεί καμία μέριμνα για τους πολιτικούς υπαλλήλους που εργάζονται στις Ένοπλες Δυνάμεις, με τη μοναδικότητα της τεχνογνωσίας και της εμπειρίας τους, σε ένα χώρο με ιδιαιτερότητες, με ιδιαίτερες συνθήκες και ωράριο εργασίας, με ενδεχόμενες αλλαγές στο παραγόμενο έργο, ανάλογα με την κατάσταση στα εθνικά θέματα και ως εκ τούτου, απαιτείται να διαχωρίζονται από τους υπόλοιπους δημοσίους υπαλλήλους. 
Κλείνοντας, κυρίες και κύριοι συνάδελφοι, θα ήθελα να τονίσω, ότι για την Εθνική μας Άμυνα χρειάζεται συστράτευση και συνεργασία όλων των εμπλεκομένων, από το κράτος έως τις ιδιωτικές επιχειρήσεις και τον επιστημονικό κόσμο. Να συνεργαστούμε στενά για την ενίσχυση της αμυντικής ικανότητας και την προώθηση της Εθνικής μας Ασφάλειας. Η επίτευξη αυτών των στόχων απαιτεί, όχι μόνο πόρους, αλλά και στρατηγική σκέψη, καινοτομία και πάνω απ’ όλα, εθνική ενότητα. Στο πλαίσιο αυτό, αναμένουμε και εμείς με ενδιαφέρον την ακρόαση των Φορέων, αλλά και την τοποθέτηση των συναδέλφων από την Συμπολίτευση, τα υπόλοιπα Κόμματα της Αντιπολίτευσης και την τελευταία σας κουβέντα, κύριε Υπουργέ, ώστε με πνεύμα εποικοδομητικής κριτικής και πολιτικής σύνθεσης, να τοποθετηθούμε, τόσο επί της αρχής, όσο και επί των άρθρων. 
Ευχαριστώ πολύ, κύριε Πρόεδρε. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. Μπιάγκη, το λόγο τώρα έχει ο Ειδικός Αγορητής του Κ.Κ.Ε., ο κ. Παπαναστάσης.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Ευχαριστώ, κύριε Πρόεδρε. Το περιεχόμενο του υπό συζήτηση νομοσχεδίου του Υπουργείου Άμυνας με τίτλο: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση κοινού Σώματος Πληροφορικής στις Ένοπλες Δυνάμεις και λοιπές διατάξεις», είναι απόλυτα ευθυγραμμισμένο με τις απαιτήσεις των σχεδίων των Ηνωμένων Πολιτειών της Αμερικής, του ΝΑΤΟ και της Ευρωπαϊκής Ένωσης, με σκοπό να μπλέξει ακόμα πιο βαθιά τη χώρα και τις Ένοπλες Δυνάμεις, στις βρόμικες, για τους λαούς, επιδιώξεις τους. 
Δεν είναι τυχαίο, ότι η Κυβέρνηση καταθέτει το σχέδιο νόμου σε μια στιγμή, που η διαπάλη για την παγκόσμια πρωτοκαθεδρία κλιμακώνεται, με αποτέλεσμα οι σχέσεις των δύο μεγάλων στρατοπέδων, του στρατοπέδου ΝΑΤΟ- ΗΠΑ- Ευρωπαϊκής Ένωσης και του στρατοπέδου Κίνας- Ρωσίας, να οξύνονται με τον πόλεμο ΝΑΤΟ-Ρωσίας να είναι αυτή τη στιγμή το επίκεντρο. Κεντρική πλευρά είναι η ενεργή και ολοένα αυξανόμενη, εμπλοκή της χώρας στους σχεδιασμούς του ΝΑΤΟ στην ευρύτερη περιοχή, με στόχο τη γεωπολιτική αναβάθμιση. 
Δεύτερη πλευρά είναι η πίεση, από μερίδα της αστικής τάξης, για αξιοποίηση της πολεμικής βιομηχανίας ως επένδυση, που εκφράζεται με πιέσεις για περισσότερο εγχώρια παραγωγή και είναι φανερό στο σχέδιο νόμου που συζητάμε, ότι η Κυβέρνηση δεν τους χαλάει το χατίρι. Οι εξελίξεις στην πολεμική βιομηχανία εντάσσονται μέσα σε αυτό το γενικό πλαίσιο. Αυτό είναι εμφανές στη βασική ενότητα του σχεδίου νόμου, που αφορά τη σύσταση του Ελληνικού Κέντρου Αμυντικής Καινοτομίας. Είναι μια ανώνυμη εταιρεία που λειτουργεί κατά τους κανόνες της ιδιωτικής οικονομίας, έχοντας μάλιστα και άμεσες θυγατρικές. Μέτοχοί της ορίζονται, το ελληνικό Δημόσιο σε ποσοστό 67% και η Ελληνική Εταιρεία Συμμετοχών και Περιουσίας Α.Ε.- το γνωστό Υπερταμείο- σε ποσοστό 33%.
Στον πυρήνα των ρυθμίσεων, που αφορούν το συγκεκριμένο κομμάτι του νομοσχεδίου, είναι η, με πολλούς τρόπους, είσοδος επιχειρηματιών Ελλήνων και μη, στο χώρο της πολεμικής βιομηχανίας. Οι κανόνες αυτού του παιχνιδιού είναι προσυμφωνημένοι και αποσκοπούν σε μια τεράστια κερδοφορία των επιχειρηματιών που ήδη εμπλέκονται ή θα εμπλακούν. Η σχεδιασμένη και υλοποιούμενη, εδώ και χρόνια, σταδιακή εγκληματική απαξίωση των κρατικών στρατιωτικών εργοστασίων που κράτησαν όρθιες τις Ένοπλες Δυνάμεις εδώ και δεκαετίες, μέσω της τωρινής υποχρηματοδότησης και υποστελέχωσης, συντείνουν σε αυτήν την κατεύθυνση. Ήδη, ιδιωτικές εταιρείες απολαμβάνουν αναθέσεις έργων με δεκαπλάσιο κοστολόγιο από το αντίστοιχο που δίνουν τα στρατιωτικά εργοστάσια και αυτό λέει πολλά. Οι κυβερνήσεις έρχονταν και παρέρχονταν, όμως όλες τους- Νέα Δημοκρατία- ΣΥ.ΡΙΖ.Α.- ΠΑΣΟΚ- αλλά και οι πρόθυμοι «δορυφόροι» κατά καιρούς, συμμετείχαν με την πολιτική τους, στην παράδοση αυτής της υποδομής στο «αχόρταγο κεφάλαιο». 
Βασικά κίνητρα της Κυβέρνησης σε αυτόν τον τομέα, αποτελούν οι αμερικανονατοϊκές και ευρωενωσιακές κατευθύνσεις, όπως και το ήδη υφιστάμενο ευρωενωσιακό νομοθετικό πλαίσιο, που τροφοδοτεί, για παράδειγμα, την «κρεατομηχανή» της Ουκρανίας με σύγχρονα οπλικά συστήματα και μέσα, γεγονός που αναμένεται να αποφέρει τεράστια κέρδη στους businessmen του χώρου. Η Κυβέρνηση έχει τεράστιες ευθύνες, γιατί μέσω του υπό συζήτηση νομοσχεδίου, μπλέκει και τα δημόσια πανεπιστήμια στη διαδικασία αυτή, στηριζόμενη και από τα υπόλοιπα Κόμματα που «πίνουν νερό» στο όνομα του ΝΑΤΟ, των ΗΠΑ και της Ευρωπαϊκής Ένωσης, μέσω σχετικών ερευνητικών προγραμμάτων.

Καθόλου τυχαία στο ίδιο νομοσχέδιο προωθείται τροποποίηση του προηγούμενου ν.3978/2011 για την εγγραφή εσόδων στον Προϋπολογισμό του Υπουργείου Εθνικής Άμυνας από την αξιοποίηση μη επιχειρησιακά αναγκαίου στρατιωτικού εξοπλισμού. Έτσι βάφτισε η Κυβέρνηση, ακόμη και τα καπνογόνα βλήματα λευκού φωσφόρου που -με μικρό πείραγμα- θα κάψουν ζωντανούς τους αντιπάλους τους κατά παράβαση κάθε Διεθνούς Συνθήκης. Όσα τερτίπια κι αν σκεφτεί η Κυβέρνηση το χάπι δεν χρυσώνεται απέναντι στο λαό σχετικά με την εμπλοκή της χώρας στο Ουκρανικό την ώρα που εκποιείται χρήσιμο υλικό για την άμυνα της Ελλάδας, όπως τα ίδια τα στελέχη των Ενόπλων Δυνάμεων ομολογούν. Φυσικά, σε καμία περίπτωση τα αναμενόμενα έσοδα, δεν επαρκούν για την αντικατάστασή του από άλλο σύγχρονο υλικό. 
Σε ότι αφορά τώρα τον εκσυγχρονισμό λειτουργίας των Στρατιωτικών Σχολών βγάζει μάτι κυριολεκτικά η δυνατότητα οι Στρατιωτικές Σχολές να διοργανώνουν διδακτορικά σε συνεργασία με τα Ανώτατα Εκπαιδευτικά Ιδρύματα, Ερευνητικά Πανεπιστημιακά Ινστιτούτα, την Ακαδημία Αθηνών, το Ίδρυμα Ιατρό βιολογικών Ερευνών της Ακαδημίας Αθηνών καθώς και με Πανεπιστημιακά Ιδρύματα της αλλοδαπής, αλλά και σε συνεργασία με επιχειρήσεις ή βιομηχανίες. Μάλιστα οι συνεργαζόμενες επιχειρήσεις ή βιομηχανίες προβλέπεται να υποδεικνύουν εκπροσώπους τους με εμπειρία και γνώση σχετικά με το αντικείμενο της Διδακτορικής Διατριβής, που έχει ως καθήκοντα την καθοδήγηση του Υποψήφιου Διδάκτορα σε θέματα που αφορούν τις ιδιαιτερότητες της κάθε περίπτωσης. Αυτό δημιουργεί άμεση σχέση των υποψήφιων στελεχών των Ενόπλων Δυνάμεων -σπουδαστές στις σχολές είναι- που άνετα μπορούμε να τις ονομάσουμε και διαπλεκόμενες από κούνια. 
Επιπλέον, με πρωτόκολλο συνεργασίας, μεταξύ των ΑΣΕΙ, της συνεργαζόμενης επιχείρησης ή βιομηχανίας και του Υποψηφίου Διδάκτορα καθορίζονται και οι υποχρεώσεις και τα δικαιώματα κάθε συμβαλλόμενου μέρους συμπεριλαμβανομένου του καθορισμού των δικαιωμάτων πνευματικής και βιομηχανικής ιδιοκτησίας επί του έργου που διεξάγεται κατά τη διάρκεια εκπόνησης της Διδακτορικής Διατριβής. Περιττό να ειπωθεί ότι το περιεχόμενο, οι στόχοι και κατευθύνσεις αυτών των διατριβών, για τις οποίες θα διατίθενται ακόμα και υποδομές πληρωμένες από τον ιδρώτα του λαού, θα καθορίζονται από τις ανάγκες των ΗΠΑ, ΝΑΤΟ, Ευρωπαϊκής Ένωσης και κεφαλαίου σε εποχές όξυνσης των ιμπεριαλιστικών αντιθέσεων και νέου κύκλου αναταράξεων στη διεθνή καπιταλιστική οικονομία. 
Αντίστοιχο χαρακτήρα έχει η σύσταση Κοινού Σώματος Πληροφορικής στις Ένοπλες Δυνάμεις. Στοχεύει σε ομογενοποίηση της δομής και της μεθοδολογίας που ακολουθούν αντίστοιχες υπηρεσίες στους ευρώ ενωσιακούς και νατοϊκούς στρατούς ώστε να συνεργάζονται εντός ή εκτός εισαγωγικών και επ’ αυτού του πεδίου σε κοινές επιχειρήσεις με καλύτερους όρους. Σημειωτέον, ότι η αποστολή του κοινού σώματος ορίζεται ως η παροχή υποστήριξης στις μονάδες των Ενόπλων Δυνάμεων σε θέματα πληροφορικής, η αποτροπή κυβερνο απειλών στον τομέα της Εθνικής Άμυνας, η ενίσχυση της κυβερνοασφάλειας και τα λοιπά. Είναι ένα τμήμα του νομοσχεδίου, που έχει ψωμί και θα τοποθετηθούμε αναλυτικότερα σε επόμενες συνεδριάσεις της Επιτροπής. 
Στο νομοσχέδιο εμπεριέχεται, επίσης, ρύθμιση ληξιπρόθεσμων οφειλών του Εθνικού Οργανισμού Υπηρεσιών Υγείας προς τα Στρατιωτικά Νοσοκομεία, για το χρονικό διάστημα 2012 – 2022. Ωστόσο, σε καμία περίπτωση, δεν πρόκειται να βελτιώσουν την απαράδεκτη κατάσταση, για τους νοσηλευόμενους εν ενεργεία και απόστρατους, αφού η κακοδαιμονία αυτών των Μονάδων Υγείας βασίζεται στο γενικό πρόβλημα που μαστίζει όλα τα δημόσια νοσοκομεία της χώρας, δηλαδή στην υπό στελέχωση και την υπό χρηματοδότηση. 
Τέλος, κάτω από τις έντονες αντιδράσεις του προσωπικού των Ενόπλων Δυνάμεων αποσύρθηκε η απαράδεκτη και απάνθρωπη διάταξη -υπήρχε στο υπό διαβούλευση σχέδιο- που προέβλεπε την κατάργηση του αμετάθετου του προσωπικού των Ενόπλων Δυνάμεων που έχει παιδί - μέλος στην οικογένειά του με αναπηρία και χρόνια πάθηση. Όλοι αυτοί όχι απλά γνωρίζουν, αλλά βιώνουν μια τραγικότητα, που για την απάνθρωπη πολιτική της Κυβέρνησης η αντιμετώπισή της είναι κόστος, δηλαδή ότι ένας βαριά πάσχων καρδιοπαθής, καρκινοπαθής, παιδιά με μεσογειακή αναιμία, σκλήρυνση κατά πλάκας κτλ. πρέπει να είναι κοντά στο νοσοκομείο στο τμήμα, που τον παρακολουθεί, ξέρουν το ιστορικό του κάνει τις θεραπείες του κοντά στο γιατρό του. Ωστόσο, έξω από αυτό υπάρχει πληθώρα προβλημάτων των Στελεχών που η Κυβέρνηση της Νέας Δημοκρατίας, αλλά και οι προηγούμενες τα αγνοούν προκλητικά. Το Κομμουνιστικό Κόμμα Ελλάδας σταθερά και επίμονα τα αναδεικνύει και έτσι φυσικά θα συνεχίσει. 
Κλείνοντας, απευθυνόμαστε στον λαό κυρίως, όμως, απευθυνόμαστε στα στελέχη των Ενόπλων Δυνάμεων, που τους αφορά και πιο άμεσα. Τους προτρέπουμε να σταθούν κριτικά απέναντι στις πολιτικές της Κυβέρνησης, πολιτικές που έχουν τη στήριξη όλων των κομμάτων του ευρώ ατλαντικού τόξου. Καμία σχέση με την άμυνα της χώρας και των συμφερόντων του λαού μας δεν έχουν ούτε οι αποστολές πολεμικών πλοίων σε εμπόλεμες ζώνες ή η τροφοδοσία με χρήσιμα όπλα που διαθέτουν σημαντική ισχύ πυρός και πυρομαχικά στο μέτωπο της Ουκρανίας, αποστολές εκτός συνόρων, ασκήσεις - πρόβες πολέμου στα επιχειρησιακά σχέδια του ΝΑΤΟ σχεδόν καθημερινά και πολλά άλλα. Με βάση αυτά θα ολοκληρώσουμε τις τοποθετήσεις μας στις επόμενες συνεδριάσεις. Σας ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Παπαναστάση. 
Το λόγο τώρα έχει ο Ειδικός Αγορητής της Ελληνικής Λύσης, ο κύριος Παύλος Σαράκης, για δέκα λεπτά. 
ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, το παρόν νομοσχέδιο αναρτήθηκε σχεδόν απροσδόκητα για διαβούλευση τη Μεγάλη Τρίτη τα μεσάνυχτα κατά την εορταστική δηλαδή περίοδο. Αυτό είναι μια πρακτική να εισάγονται νομοσχέδια τη νύχτα ή κατά την περίοδο των γιορτών, για την οποία η Κυβέρνηση -που επιλέγει αυτή την πρακτική- δεν θα πρέπει να αισθάνεται υπερήφανη και μάλιστα όταν πρόκειται για νομοσχέδια, που αφορούν και ρυθμίζουν τόσο σοβαρά ζητήματα, όπως είναι αυτά που άπτονται για τις Ένοπλες Δυνάμεις. 
Πρόκειται για ένα νομοσχέδιο το οποίο σίγουρα έχει ευγενή σκοπό και πώς θα μπορούσε άλλωστε να μην αξιολογηθεί θετικά οποιαδήποτε προσπάθεια εκσυγχρονισμού και καινοτομίας στις Ελληνικές Ένοπλες Δυνάμεις, αλλά δυστυχώς όμως διαλαμβάνει και εξόχως προβληματικές διατάξεις. Σε μία σύντομη αναφορά στο περιεχόμενο του παρόντος νομοσχεδίου, θα πρέπει να αναφερθούμε σε όσα προβλέπονται. Προβλέπεται η ίδρυση Ανώνυμης Εταιρείας με την επωνυμία Ελληνικό Κέντρο Αμυντικής Καινοτομίας. Στο μετοχικό κεφάλαιο της οποίας συμμετέχει το Ελληνικό Δημόσιο κατά 67% και η Ελληνική Εταιρεία Συμμετοχών και Περιουσίας Α.Ε. κατά 33%. 
Στα Άρθρα από 14 έως 22, όπως προβλέπεται στο νομοσχέδιο, παρέχεται η δυνατότητα στα Ανώτατα Στρατιωτικά Εκπαιδευτικά Ιδρύματα να διοργανώνουν διδακτορικές σπουδές. Απλοποιείται δηλαδή η διαδικασία ίδρυσης Προγραμμάτων Μεταπτυχιακών Σπουδών και προβλέπεται η συμμετοχή στελεχών των Ενόπλων Δυνάμεων σε ερευνητικά προγράμματα. Σίγουρα οι εν λόγω ρυθμίσεις, κινούνται στην ορθή κατεύθυνση λόγω της θεσμοθετούμενης ουσιαστικής αυτονομίας των Ανωτάτων Στρατιωτικών Εκπαιδευτικών Ιδρυμάτων, που μέχρι πρότινος μπορούσαν να διοργανώσουν Μεταπτυχιακά Προγράμματα Σπουδών, μόνο με τη σύμπραξη των ΑΕΙ. 
Αντίστοιχα, θετικά κρίνουμε και τη δυνατότητα διοργάνωσης προγραμμάτων του τρίτου κύκλου σπουδών, των Διδακτορικών δηλαδή, από τα Ανώτατα Στρατιωτικά Εκπαιδευτικά Ιδρύματα. Δεν πρέπει, όμως, σε καμία περίπτωση το αντικείμενο των μεταπτυχιακών και διδακτορικών που θα εκτελούνται να είναι καθαρά θεωρητικού περιεχομένου με απλές τυπικές γνώσεις. Όλα τα προγράμματα πρέπει να στοχεύουν στο εθνικό συμφέρον και στην πρακτική ανταπόδοση στην Εθνική Άμυνα της πατρίδας προς την ενίσχυσή της. Θέλουμε να ελπίζουμε ότι οι διατάξεις θα έχουν πρακτική εφαρμογή και επιτυχημένη στόχευση σε αντίθεση με άλλα νομοσχέδια της παρούσας Κυβέρνησης, που αν και τα στηρίξαμε έμειναν στα χαρτιά και ουδέποτε υλοποιήθηκαν και αναφερόμαστε στο νόμο για την ίδρυση της Πανεπιστημιακής Αστυνομίας.
 Ομοίως εύλογη είναι και η δυνατότητα ένταξης των Ανώτατων Στρατιωτικών Εκπαιδευτικών Ιδρυμάτων στο καθεστώς των Κέντρων Αριστείας, τόσο για λόγους ισότητας, όσο και για λόγους άντλησης περαιτέρω χρηματοδότησης. Ιδιαίτερα θετικά κρίνουμε και την κάλυψη του σημαντικού νομοθετικού κενού που υπήρχε ως προς την έννομη προστασία των θιγόμενων και εν γένει ως προς τον έλεγχο νομιμότητας της διαδικασίας εκλογής μελών ΔΕΠ των Ανωτάτων Στρατιωτικών Εκπαιδευτικών Ιδρυμάτων, καθώς απουσίαζαν πλήρως από την κείμενη νομοθεσία συναφείς ρυθμίσεις. Απαραίτητη, όμως, κρίνουμε την αναβάθμιση πέραν των Ανωτάτων Στρατιωτικών Εκπαιδευτικών Ιδρυμάτων και των Ανώτερων Στρατιωτικών Σχολών Υπαξιωματικών ΑΣΣΥ στην ανώτατη βαθμίδα της Τριτοβάθμιας Εκπαίδευσης. 
Επίσης, με το παρόν νομοσχέδιο, προβλέπεται η  ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων και επέρχονται οι αναγκαίες νομοτεχνικές τροποποιήσεις.  
Επίσης, προβλέπεται η σύσταση κοινού Σώματος Πληροφορικής των Ενόπλων Δυνάμεων, το οποίο θα υπάγεται στον Αρχηγό ΓΕΕΘΑ. Ειδικότερα, προβλέπεται η στελέχωση του κοινού Σώματος Πληροφορικής από αποφοίτους Παραγωγικών Σχολών των Ενόπλων Δυνάμεων, η ένταξη των υπηρετούντων στελεχών των Αξιωματικών, Ανθυπασπιστών, δηλαδή, Υπαξιωματικών και Επαγγελματιών Οπλιτών με συναφές αντικείμενο, η μετάταξη στελεχών των τριών Κλάδων των Ενόπλων Δυνάμεων, καθώς και τις λεπτομέρειες για τη διαδικασία ένταξης και μετάταξή τους. Επί της ουσίας, όμως, έχουμε κατάργηση των Σωμάτων Έρευνας και Πληροφορικής, τόσο στο Στρατό Ξηράς, όσο και στην Πολεμική Αεροπορία, με υποχρεωτική μετακίνηση του προσωπικού της. 
Πρωτοφανής είναι επίσης η πρόβλεψη, ότι στελέχη προερχόμενα από διαφορετικές Ανώτερες Στρατιωτικές Σχολές Υπαξιωματικών του Στρατού Ξηράς και της Πολεμικής Αεροπορίας, να υπάγονται σε κοινό Σώμα. Δημιουργείται πρακτικό πρόβλημα, απέναντι στους υπάρχοντες σπουδαστές των Παραγωγικών Σχολών Υπαξιωματικών, αλλά και για τους μελλοντικούς. Στις σχολές αυτές οι σπουδαστές, που εισάγονται δεν προεπιλέγουν την ειδικότητά τους, αλλά τους αποδίδεται ακόμα και με κλήρωση μετά την εισαγωγή τους. Συνεπώς, επιτυχόντες Ανώτερων Στρατιωτικών Σχολών Υπαξιωματικών οι οποίοι έχουν ενταχθεί με διαφορετική μοριοδότηση από τις πανελλαδικές εξετάσεις και έχουν επιλέξει να σταδιοδρομήσουν στο Στρατό Ξηράς ή την Πολεμική Αεροπορία αντίστοιχα, μπορεί να βρεθούν ακουσίως σε κοινό Σώμα. Αυτό δύναται μεσοπρόθεσμα να οδηγήσει στην απαξίωση των σχολών αυτών, καθώς η αβεβαιότητα είναι ένα συναίσθημα το οποίο θα αποτρέψει αρκετούς νέους συμπολίτες μας να τις επιλέξουν. Επιπλέον, σύμφωνα και με την άποψη των φορέων, όπως έχουν διατυπωθεί κατά την διαβούλευση, αναμένεται κύμα παραιτήσεων στελεχών πληροφορικής με εμπειρία και αρκετά χρόνια υπηρεσίας, κυρίως από την Πολεμική Αεροπορία, αλλά και πιθανόν και από τα υπόλοιπα Σώματα. 
Να τεθεί υπόψη, ότι τα εν λόγω στελέχη είναι περιζήτητα στην ελεύθερη αγορά, με πολύ υψηλές αμοιβές, στελέχη που εισήλθαν σε Στρατιωτικές Σχολές με υψηλότατα μόρια σε συγκεκριμένο Σώμα, για να σταδιοδρομήσουν σε αυτό, θα αναγκαστούν να υπηρετήσουν σε διακλαδικό Σώμα, που ουδέποτε επέλεξαν, εντασσόμενοι αναγκαστικά σε αυτό, κάποιοι μόλις μερικούς μήνες μετά την ορκωμοσία τους, άλλοι μετά από χρόνια καριέρας, υφιστάμενοι στη συνέχεια μη αναμενόμενες μεταθέσεις και συνθήκες εργασίας. Οι φετινοί υποψήφιοι των σχολών είναι σε ακόμα μεγαλύτερη ανασφάλεια, μη γνωρίζοντας που τελικά θα υπηρετήσουν και αν στο τέλος ορκιστούν Ανθυποσμηναγοί ή Ανθυπολοχαγοί, Σμηνίες ή Λοχίες, παρά τα αναγραφόμενα στην αντίστοιχη προκήρυξη. Από την άλλη, στελέχη που δεν κατέχουν πτυχίο Ανώτατου Εκπαιδευτικού Ιδρύματος εξειδίκευσης πληροφορικής, αλλά διαθέτουν πολυετή εμπειρία και προσφορά στο αντίστοιχο Σώμα Πληροφορικής του κλάδου τους, εξαιρούνται της δυνατότητας μετάταξης στο κοινό Σώμα Πληροφορικής, παρά την πιθανή επιθυμία τους. 
Θα πρέπει, επίσης, να ληφθούν υπόψιν, ότι στελέχη που θα μεταταγούν θα πρέπει να αλλάξουν το σύνολο των στολών τους, έξοδο ιδιαίτερα μεγάλο και δίχως να αναλαμβάνεται από την υπηρεσία, θα δουν τη προσωπική και οικογενειακή τους καθημερινότητα να ανατρέπεται εκ βάθρων, λόγω μιας υπηρεσιακής ανάγκης, που δεν υφίστατο καν ως προϋπόθεση όταν είχαν αποκτήσει την εν λόγω εξειδίκευση και ενώ είχαν διαπαιδαγωγηθεί με τη νοοτροπία και τις ιδιαιτερότητες του Όπλου στο οποίο υπηρετούν. Αύριο θα κληθούν να βρεθούν μέσα σε μία εντελώς νέα νοοτροπία και τρόπο λειτουργίας ως αποτέλεσμα της διακλαδικότητας. 
Επίσης,  περιλαμβάνονται  στο υπό ψήφιση νομοσχέδιο λοιπές διατάξεις, μεταξύ των οποίων και η ρύθμιση εξόφλησης οφειλών του ΕΟΠΥΥ προς Στρατιωτικά Νοσοκομεία, εξαιρουμένου του ΝΙΜΙΤΣ και διαγραφή 10% εξ αυτών, στις οποίες θα αναφερθούμε αναλυτικότερα στις επόμενες συνεδριάσεις της Επιτροπής. Θα τοποθετηθούμε αναλυτικότερα επί του νομοσχεδίου αφού ακούσουμε και τους φορείς οι οποίοι θα κληθούν στην Επιτροπή μας. Σας ευχαριστώ πάρα πολύ για την προσοχή σας. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Το λόγο η κυρία Αναγνωστοπούλου.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε. Κύριε Υπουργέ, μας ζητήσατε από την αρχή να μην καπελωθεί, αν μου επιτρέπετε τον όρο, η συζήτηση από την προεκλογική περίοδο την οποία διανύουμε. Έχουμε, όμως, ένα νομοσχέδιο, που όπως εσείς το χαρακτηρίσατε, είναι ένα νομοσχέδιο, που αφορά το εθνικό συμφέρον, άρα, δεν μπορεί να μπει σε μικροκομματικό ανταγωνισμό, λόγω των εκλογών. Εάν έτσι το θεωρείτε το νομοσχέδιο, θα έπρεπε να έχουμε χρόνο. 
Διαβάζοντάς το, είδα, ότι κάθε λέξη έχει σημασία. Και για μένα, κύριε Υπουργέ, τα νομοσχέδια πραγματικά κάθε λέξη έχει σημασία. Είναι αδύνατον, σε ένα τόσο σύντομο χρονικό διάστημα, μέσα στις γιορτές αναρτήθηκε στη διαβούλευση, μέσα στις γιορτές πραγματικά που και εμείς οι βουλευτές τρέχουμε στις εκλογικές μας Περιφέρειες, γιατί είναι στο ρόλο και στην υποχρέωση του βουλευτή, αλλά και ο υπόλοιπος, οι ενδιαφερόμενοι φορείς, ήταν με τις οικογένειές τους στις γιορτές, στα σπίτια τους και στην ξεκούραση τους, που χρειάζεται. Άρα, λοιπόν, καταλαβαίνω, ότι ήταν αναγκαιότητα, όπως είπατε, είσαστε 5 χρόνια Κυβέρνηση, δεν μπορεί αυτή η αναγκαιότητα να συρρικνώνεται σε δύο εβδομάδες. Πήραμε το νομοσχέδιο στα χέρια μας στην τελική του μορφή, αν αυτή είναι η τελική του, αλλά στην τελική μέχρι τώρα, το πήραμε τη Δευτέρα, τη Δευτέρα και σήμερα είναι Πέμπτη, για ένα τέτοιο νομοσχέδιο, που και εσείς αναγνωρίζετε είναι δύσκολο και είναι δύσκολο. 
Θα ξεκινήσω λοιπόν και επειδή το είπα και πριν, παρά τη διαφωνία που έχουμε, λογοδοτούμε και για ότι ψηφίζουμε και για ότι υποστηρίζουμε και είμαστε βέβαια στο μικροσκόπιο των πολιτών. Θα ξεκινήσω, λοιπόν, με το νομοσχέδιο. Το πρώτο που μου έκανε εντύπωση, επειδή και εμείς όλοι μιλάμε και με τον κόσμο των Ενόπλων Δυνάμεων, με τους ανθρώπους που υπηρετούν και δουλεύουν στις Ένοπλες Δυνάμεις, δεν υπάρχει τίποτα από τα φλέγοντα ζητήματα του ανθρώπινου δυναμικού των Ενόπλων Δυνάμεων. Για μένα, είναι σημαντικό, ειδικά μετά από μία περίοδο μεγάλης κρίσης, πανδημίας, με τα γνωστά προβλήματα των Ενόπλων Δυνάμεων, σε έμψυχο δυναμικό, μισθολογικά, θέματα ασφαλιστικών, θέματα συνταξιοδοτικών, θέματα αποχωρήσεων από το Στρατό, από τις Ένοπλες Δυνάμεις, δεν βλέπουμε τίποτα εκεί. 
Κύριε Υπουργέ, ένα από τα σημεία στα οποία θα σταθώ, γιατί έχει πάντα τεράστια σημασία αυτά που δεν λέγονται σε ένα νομοσχέδιο, ειδικά για τους εργαζόμενους, που έχουν τη μικρότερη δύναμη για να μπορούν να ασκήσουν πίεση στην πολιτική ηγεσία και αυτοί είναι οι ΕΠΟΠ, θέλω να ρωτήσω όλους μας εδώ, πώς είναι νοητό, σε μία ευνομούμενη πολιτεία, ένας εργαζόμενος να φεύγει αυτεπάγγελτα στα 50 του χρόνια, χωρίς σύνταξη, χωρίς τίποτα και να περιμένει να φτάσει 60 χρονών, για να μπορέσει να έχει κάποια στήριξη, να έχει μία σύνταξη. Αυτό είναι αδιανόητο. Και αυτό είναι ο πυρήνας της αδικίας που μπορεί να αισθάνεται το έμψυχο δυναμικό, συν βέβαια οι ελλείψεις που υπάρχουν σε έμψυχο δυναμικό στις Ένοπλες Δυνάμεις, όπως και σε άλλους τομείς του δημόσιου χώρου, των δημόσιων υπηρεσιών κλπ., αξιοκρατία, υγεία, οι οφειλές του ΕΟΠΥΥ στα νοσοκομεία, τα στρατιωτικά νοσοκομεία, δεν θα αναφερθώ σε όλα αυτά για να μη φάω τώρα όλο το χρόνο. 
Ας έρθω στο νομοσχέδιο, σε μερικές πρώτες παρατηρήσεις, έτσι όπως το διάβασα, θέλω να ακούσουμε τους φορείς, όσο το δυνατόν περισσότερους φορείς, έχει σημασία γι’ αυτό το νομοσχέδιο να ακούσουμε τους φορείς, για να μπορούμε να διαμορφώσουμε μία άποψη γι’ αυτό που συζητάμε, που ξεκινήσαμε να συζητάμε από σήμερα. Το νομοσχέδιο έχει τρία βασικά σκέλη και με τις λοιπές διατάξεις φτάνει να ασχολείται από την καινοτομία μέχρι την υλοτομία πέριξ των Στρατοπέδων. Πρώτο σκέλος του νομοσχεδίου, η ανάπτυξη ενός οικοσυστήματος καινοτομίας με τη δημιουργία του Νομικού Προσώπου «Ελληνικό Κέντρο Αμυντικής Καινοτομίας». 
Δεύτερον, ο εκσυγχρονισμός των Ανώτατων Στρατιωτικών Εκπαιδευτικών Ιδρυμάτων με τη δυνατότητα διοργάνωσης διδακτορικών σπουδών, την απλοποίηση της ίδρυσης προγραμμάτων μεταπτυχιακών και τη συμμετοχή των στελεχών των Ενόπλων Δυνάμεων σε ερευνητικά προγράμματα. 
 Τρίτον, η αναβάθμιση των ηλεκτρονικών υπηρεσιών των Ενόπλων Δυνάμεων, του επιπέδου Κυβερνοασφάλειας και ενίσχυση της αξιοπιστίας των πληροφοριακών συστημάτων. 
Ξεκινώ από το πρώτο, από το Ελληνικό Κέντρο Αμυντικής Καινοτομίας.
Έχουμε καινοτόμους όρους, όπως «οικοσύστημα καινοτομίας». Θα ήθελα να ξέρω τι σημαίνει το «οικοσύστημα καινοτομίας». Αυτός ο όρος «οικοσύστημα καινοτομίας», διαβάζοντας το νομοσχέδιο, αυτό το πρώτο σκέλος, έρχεται για να καλύψει ένα πράγμα -έτσι και αλλιώς είναι εμφανές- ότι δημιουργείται μια ανώνυμη εταιρεία, που θα λειτουργεί με κανόνες ιδιωτικής οικονομίας, με σκοπό το σχεδιασμό, ανάπτυξη, αξιολόγηση, διαχείριση χρηματοδοτικών και μη χρηματοδοτικών εργαλείων, έργων και συναφών προγραμμάτων, για την ενίσχυση του οικοσυστήματος αμυντικής καινοτομίας, τη μεταφορά τεχνολογίας, μεταξύ καινοτόμων νεοφυών επιχειρήσεων και των αμυντικών βιομηχανιών και τη συνεργασία με άλλους φορείς, με ανώτατα εκπαιδευτικά ιδρύματα, με ανώτατα στρατιωτικά εκπαιδευτικά ιδρύματα, με σχολές των Ενόπλων Δυνάμεων και με ερευνητικά κέντρα για τις Ένοπλες Δυνάμεις, αλλά και για τα Σώματα Ασφαλείας και την Πολιτική Προστασία. 
Κύριε Υπουργέ, διαβάζοντας αυτό, χωρίς να έχω καμία ένσταση και λόγω της ιδιότητας μου ότι η καινοτομία και στο Στρατό και στις Ένοπλες Δυνάμεις είναι ένα σημαντικό κεφάλαιο και πρέπει να δώσουμε τη δέουσα προσοχή, αλλά διαβάζοντάς το αυτό, βλέπω έναν τεράστιο μαξιμαλισμό και θέλω να κάνω μερικές ερωτήσεις. Οι Ένοπλες Δυνάμεις σε αυτό το Κέντρο που θα λειτουργεί με όρους ιδιωτικής εταιρείας, θα καλύπτει -θα ξαναχρησιμοποιήσω τον όρο που δεν μου αρέσει, αλλά δεν μπορώ να βρω άλλον αυτή τη στιγμή- θα «καπελώνει» όλους τους άλλους φορείς. Η Πολιτική Προστασία με νόμο του 2020. Ναι.
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Αν μου επιτρέπετε, κυρία Αναγνωστοπούλου, να σας διευκρινίσω ότι κατά αίτημά τους εισήχθησαν. Ζήτησαν τα δύο Υπουργεία να ενταχθούν. Δεν έχουμε κανέναν μαξιμαλισμό στο Υπουργείο Εθνικής Άμυνας. Το λέω για να μη θεωρήσετε ότι πάμε να καταλάβουμε το σύμπαν.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»): Όχι, δεν το λέω ως κατηγορία. Όχι, όχι, δεν το λέω αυτό, αλλά αλλού θέλω να καταλήξω. 
Το Υπουργείο Πολιτικής Προστασίας και το Κέντρο που έχει, που ψηφίστηκε με νόμο του 2020, αν δεν κάνω λάθος, άρα ήταν λάθος που δημιουργήθηκε, ασχολείται με μια γκάμα θεμάτων τεραστίων, τα οποία είναι και ειρηνικής, αν μου επιτρέπετε, φύσης, όπως είναι η πανδημία -της Πολιτικής Προστασίας είναι- όπως είναι οι σεισμοί, όπως είναι χίλια δυο άλλα θέματα, τα οποία δεν είναι αμυντικής φύσης. Το Υπουργείο Προστασίας του Πολίτη από την άλλη μεριά έχει ένα Κέντρο εδώ και κάποια χρόνια το ΚΕΜΕΑ, το οποίο απ’ ό,τι φαίνεται λειτουργεί και καλά. Εγώ θέλω να ρωτήσω πώς θα γίνει η διασύνδεση όλων αυτών, κάτω από ένα κέντρο καινοτομίας, το Ελληνικό Κέντρο Αμυντικής Καινοτομίας, πώς θα είναι όλοι αυτοί οι φορείς από κάτω; Έχοντας υπόψη μου από το τι είχε γίνει επί χρόνια, επί χρόνια ο Στρατός ήταν αυτός που παρήγαγε -η Άμυνα- την καινοτομία και τη διέχυε σε άλλους φορείς, σε ειρηνικούς φορείς. Τώρα γίνεται το αντίθετο, οι ειρηνικοί φορείς τροφοδοτούνε τον αμυντικό τομέα. Άρα, λοιπόν, εκεί ο δημόσιος χαρακτήρας ενός τέτοιου κέντρου, κύριε Υπουργέ, για εμάς, είναι το πρώτιστο σημείο. Άλλωστε και άλλες χώρες, η Γαλλία, η Βρετανία οι Ηνωμένες Πολιτείες, έχουν τέτοια κέντρα, τα οποία είναι κάτω από το δημόσιο, υπό την εποπτεία του δημοσίου.
Επίσης, κύριε Υπουργέ, έχω μια άλλη απορία. Αυτό το Κέντρο, το οποίο είναι και για την καινοτομία και για την έρευνα και μπορεί να ιδρύει θυγατρικές και να λειτουργεί ως επιχείρηση, καθιστά το Υπουργείο Εθνικής Άμυνας επιχειρηματία; Γιατί εγώ αυτό καταλαβαίνω: Ένα Υπουργείο το οποίο γίνεται επιχειρηματίας, γιατί βλέπω ένα Κέντρο, το οποίο έχει διάφορες αρμοδιότητες και συγκρουόμενα συμφέροντα. Θα επανέλθω όταν θα συζητάμε επί των άρθρων. 
Αυτό που μου δημιουργεί εμένα ακόμα μεγαλύτερη απορία, είναι ότι είναι σαν να γίνεται ένα κέντρο καινοτομίας, που θα υπάγεται στη Διεύθυνση Εξοπλισμών, θα έχει και χρηματοδότηση από τα εξοπλιστικά, θα έχει ένα σημαντικό ποσοστό από τα εξοπλιστικά, τα οποία τι θα γίνει με τα Μετοχικά Ταμεία Στρατού, των Ενόπλων Δυνάμεων, έχει μια σημασία να το συζητήσουμε, αλλά επί των άρθρων, θα παρουσιάζει σε συνεργασία με τις ιδιωτικές αμυντικές βιομηχανίες του εσωτερικού και κύρια του εξωτερικού -εμένα μου φαίνεται- έτοιμες μελέτες, που θα δικαιολογούν την προμήθεια των προϊόντων τους. Μου φαίνεται σαν να είναι κέντρο δικαιολόγησης εξοπλισμών και όχι καινοτομίας. Σας είπα για το μαξιμαλισμό. 
Το τρίτο σημείο που έχω να πω γι’ αυτό το Κέντρο, δεν θα είναι στην πραγματικότητα ένα κρατικό συντονιστικό κέντρο πανεπιστημίων και αμυντικών βιομηχανιών, αλλά η λειτουργία του με κανόνες ιδιωτικής οικονομίας, βάζει από την αρχή την ιδιωτικοποίηση των κρατικών αμυντικών βιομηχανιών και το σημαντικότερο θα εισάγει από το παράθυρο τη βούληση των μεγάλων εταιριών στις προμήθειες των Ενόπλων Δυνάμεων. Είδα ότι και στα σχόλια σας το έχουν τονίσει αυτό. Τώρα υπάρχει αντιστροφή και οι εξοπλισμοί θα γίνονται με προτροπή από τις μεγάλες ξένες εταιρίες κατασκευής όπλων; Γιατί αυτό είναι ο δημόσιος χαρακτήρας. Δημιουργία νέων χρηματοδοτικών εργαλείων. Θα ήθελα να ξέρω ποια είναι αυτά τα νέα χρηματοδοτικά εργαλεία. 
Επειδή έχω ξεπεράσει το χρόνο, το νομοσχέδιο στοχεύει στην παροχή σπουδών τρίτου κύκλου, διδακτορικής διατριβής, το υπόλοιπο αν μου επιτρέπετε είναι η επανάληψη των οργανισμών λειτουργίας των Ανώτατων Στρατιωτικών Εκπαιδευτικών Ιδρυμάτων. Δεν έχει τίποτα καινούργιο, γιατί το είδα προσεκτικά. Εντυπωσιακό είναι ότι οι σχολές ΑΣΣΥ λείπουν, αυτό το ανώτερο και η λειτουργία που θα έχουμε τις υποβαθμίζει και υποβαθμίζει τους αποφοίτους από αυτές τις σχολές.
Θέλω να ρωτήσω ένα τελευταίο πράγμα. Μου δημιουργούνται τεράστια ερωτηματικά και τελειώνω, η παροχή διδακτορικής διατριβής σε συνεργασία ΑΣΕΙ και βιομηχανιών. Το θέμα προκαλεί ανησυχίες και το ανέφερα και στην προηγούμενη ενότητα, για την καινοτομία. Μήπως θα έρχονται έτοιμα διδακτορικά από βιομηχανίες για να προετοιμάσουν την είσοδο των προϊόντων τους; Γιατί δεν μπορώ να καταλάβω αν οι ΑΣΕΙ είναι έτοιμες για να εκπονήσουν διδακτορικά. Είμαι υπέρ του να εκπονούν διδακτορικά, αλλά χρειάζεται μία προετοιμασία και εκεί θα ήθελα και τους κοσμήτορες των σχολών των ανώτατων σχολών των στρατιωτικών σχολών και θα ήθελα και από πανεπιστημιακούς, δηλαδή Σύνοδο των Πρυτάνεων. Εκεί πρέπει να μπαίνουν και τα συναρμόδια υπουργεία, γιατί πρόκειται για εκπαίδευση. 
Τέλος πάντων θα είχα να πω πολλά αλλά δεν θέλω να πω περισσότερα. Δεν είπα για την κυβερνοασφάλεια, αλλά τέτοιος κλάδος υπάρχει στους αξιωματικούς, έχει γίνει στο Στρατό Ξηράς από τη δεκαετία του ΄90
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Στολτίδης Λεωνίδας, Μεταξάς Κωνσταντίνος Παπαναστάσης Νικόλαος, Κτενά Αφροδίτη, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και  Καζαμίας Αλέξανδρος.  
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Και με αυτό να ολοκληρώσετε κυρία συνάδελφε.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»): Ωραία, ευχαριστώ πολύ. Θα τα πω στην κατ’ άρθρο συζήτηση και στις άλλες συζητήσεις που θα έχουμε. Ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε.
 Τον λόγο τώρα έχει ο Ειδικός Αγορητής της «Νίκης», ο κ . Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»): Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, με το παρόν νομοσχέδιο η Κυβέρνηση, προσπαθεί να επιφέρει ορισμένες σημαντικές αλλαγές σε κρίσιμους τομείς της Εθνικής Άμυνας. Θα προσπαθήσουμε να συμβάλουμε εποικοδομητικά με την επισήμανση αδυναμιών ή εσφαλμένων επιλογών, διότι θεωρούμε πως ο τομέας της Εθνικής Άμυνας είναι ίσως ο ζωτικότερος τομέας, για την εθνική ισχύ και ασφάλεια της πατρίδας μας. 
Από τον τίτλο και τα δύο πρώτα άρθρα ήδη αντιλαμβανόμαστε ότι δίνεται προτεραιότητα στην ίδρυση ενός φορέα αρμόδιου, για την αμυντική καινοτομία και ακολουθούν ο εκσυγχρονισμός του θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, η σύσταση Κοινού Σώματος Πληροφορικής και πολλές σημαντικές άλλες διατάξεις. 
Ας δούμε για το «ΜΕΡΟΣ Β», τις προβλέψεις του νομοσχεδίου.΄ Ήδη με την επιλογή να είναι ανώνυμη εταιρεία. Ο αρμόδιος για την αμυντική καινοτομία φορέας, προκαλούνται εύλογα ερωτηματικά, για τη σκοπιμότητα αυτής της επιλογής. Η Αιτιολογική Έκθεση μας παραπέμπει σε παραδείγματα άλλων χωρών, όπως οι Ηνωμένες Πολιτείες, το Ισραήλ, το Ηνωμένο Βασίλειο και η Γαλλία, χωρίς όμως να γίνεται αναφορά στη διαφορά νομοθετικού πλαισίου και γενικά της νομοθεσίας, μεταξύ αυτών των χωρών και της Ελλάδας. Δεν είναι εφικτή η αντιγραφή ξένων δομών ή προτύπων, αν προηγουμένως δεν μελετηθεί και δεν προσαρμοστεί καθένα από αυτά στην Ελληνική πραγματικότητα. Η χώρα μας δεν διαθέτει τους Πόρους των Ηνωμένων Πολιτειών Αμερικής ή του Ισραήλ κ.λπ. για την ανάπτυξη τέτοιων δομών και με την ίδια φιλοσοφία του υπερσυγκεντρωτισμού αρμοδιοτήτων. Συνεπώς, η ίδρυση Ανώνυμης Εταιρείας του Δημοσίου με το άρθρο 3, δημιουργεί πολλά εύλογα ερωτήματα ως προς τα ακόλουθα.
 Πρώτον, ποιος θα ασκεί έλεγχο στην Εταιρεία αυτή, με ποιες αρχές, Δημοσίου, ιδιωτικού τομέα και τι είδους έλεγχος θα είναι αυτός;
 Δεύτερον, δημιουργείται πρόβλημα, όχι μόνο με τα ζητήματα επιχειρηματικού απορρήτου, αλλά και με τα ζητήματα Εθνικής ασφάλειας. Όταν μια ανώνυμη εταιρεία έχει πρόσβαση και εμπλοκή σε ζωτικής σημασίας κλάδους της τεχνολογίας των Ενόπλων Δυνάμεων.
 Τρίτον. Τα δεδομένα που θα διαχειρίζεται η εν λόγω Ανώνυμη Εταιρεία (ΕΛΚΑΚ ΑΕ) σε ποιο Δίκαιο θα υπάγονται, Δημόσιο ή Ιδιωτικό;
 Και τέταρτον, η χρηματοδότηση προγραμμάτων από ιδιώτες ή ιδιωτικούς φορείς. Πώς μπορεί να διασφαλιστεί ότι θα είναι προς όφελος της Εθνικής Οικονομίας και της Εθνικής ασφάλειας, όταν εξ ορισμού μια Ανώνυμος Εταιρεία επιδιώκει το κέρδος;
 Όλα τα προηγούμενα ισχύουν και για τις Θυγατρικές, που θα δημιουργήσει αυτή η εταιρεία. Οι ελεγκτικοί φορείς του Δημοσίου, δεν μπορούν σε πολλές περιπτώσεις λόγω υποστελέχωσης και άλλων προβλημάτων να ασκήσουν ούτε έλεγχο νομιμότητας, ενώ εδώ απαιτείται και έλεγχος σκοπιμότητας δαπανών, οι οποίες προβλέπονται να είναι τεράστιες και αναλόγως της έκτασης υπέρμετρα ευρέων αρμοδιοτήτων της Εταιρείας αυτής, όπως περιγράφονται στο άρθρο 4. 
Η ΕΛΚΑΚ ΑΕ, θα έχει και επιτελικό ρόλο και εκτελεστικό, αλλά και διαμεσολαβητικό και ερευνητικό. Η όλη δομή θυμίζει την Αρχή Κυβερνοασφάλειας, όπως και τα είδη των προβλημάτων που ανακύπτουν, για τέτοιες «υδροκεφαλικές» δομές που στηρίζονται χωρίς προηγούμενες ειδικές μελέτες, αλλά ως άκρατη αντιγραφή ξένων προτύπων.
 Με ένα σχετικά μικρό μετοχικό κεφάλαιο, 1,5 εκατομμύριο ευρώ, όπου θα συμμετέχει και ο Μνημονιακός Φορέας «Ελληνική Εταιρεία Συμμετοχών και Περιουσίας Α.Ε.», θα διαχειρίζεται μέχρι και δισεκατομμύρια ευρώ, 1.5% του Προϋπολογισμού του Υπουργείου Εθνικής Άμυνας, σύμφωνα με το άρθρο 5. 
Ταυτόχρονα, επιτρέπεται, στο ίδιο άρθρο, η αθροιστική μείωση των ποσοστών του Δημοσίου και της Ε.Ε.ΣΥ.Π. ΑΕ, σε 51% από το 100%. Δηλαδή μπορεί να περιέλθει πλήρως στον έλεγχο των δανειστών, μιας και  η Ε.Ε.ΣΥ.Π. ΑΕ, δεν περιορίζεται σε ποσοστό που μπορεί να έχει, αφού θεωρείται Ελληνική εταιρεία. Δεν θα αποκλείεται επίσης και η χρηματοδότηση από ιδιώτες και πάσης φύσεως φορείς, στο άρθρο 6 και το ερώτημα είναι, τι είδους εχέγγυα παρέχονται, ώστε με όλη αυτή την «εισβολή», κυριολεκτικά, της ιδιωτικής επιχειρηματικότητας, στον κρίσιμο τομέα της Εθνικής Άμυνας ότι θα διασφαλιστεί, αφενός η «στεγανότητα» των πληροφοριών για τα ερευνητικά προγράμματα, αφετέρου ότι η κατεύθυνση των ερευνών θα ανταποκρίνεται στις ανάγκες του Κράτους και όχι των άλλων φορέων;
 Σε όλο το «ΜΕΡΟΣ Β΄» του νομοσχεδίου λείπει εντελώς κάθε μέριμνα περί αυτού ακόμη και η λέξη «Πρωτόκολλο» είτε αφορά Εθνική ασφάλεια, είτε πληροφορίες και στον Εσωτερικό Κανονισμό, άρθρο 27ο, λαμβάνονται υπόψιν οι διατάξεις περί ασφάλειας πληροφοριών και εφοδιασμού των Ενόπλων Δυνάμεων, αλλά αναφέρονται ρητώς οι διατάξεις από τον Εθνικό Κανονισμό Βιομηχανικής Ασφάλειας. Άραγε, θα πρέπει να υπερισχύσει μια οικονομικοκεντρική θεώρηση στα πάντα;
Μια έξωθεν ελεγχόμενη Εταιρεία που «κρατά τα κλειδιά» της τεχνολογικής έρευνας και της εν γένει τεχνολογικής δραστηριότητας, στον χώρο της Εθνικής Άμυνας. Δεν είναι και ό,τι καλύτερο ούτε σοφή επιλογή. Θα πρέπει επομένως, να υπάρξουν θεσμοθετημένα «στεγανά» και διασφαλίσεις, για την ορθή λειτουργία της ΕΛΚΑΚ ΑΕ. Από πολλές απόψεις. Θα προτείνουμε στην κατ’ άρθρον συζήτηση ορισμένες από αυτές.
 Σαν να μην έφταναν αυτά, στο άρθρο 7, παράγραφος 3, είχε προβλεφθεί ότι θα κατασχεθεί βιαίως, επί της ουσίας, αφού θα ήταν χωρίς αντάλλαγμα, χώρος του Υπουργείου Εθνικής Άμυνας ή Εποπτευόμενου Φορέα για τη στέγαση της ΕΛΚΑΚ ΑΕ. Ευτυχώς αφαιρέθηκε η επίμαχη φράση, μετά από έντονες αντιδράσεις των Στρατιωτικών και των Φορέων τους. 
Η οικονομική λειτουργία της ΕΛΚΑΚ ΑΕ και με τόσο σημαντικές αρμοδιότητες, θα πρέπει να ελέγχεται από τέσσερις τουλάχιστον πλευρές, Εθνική Ασφάλεια, Οικονομική, Εκπαιδευτική και Διαχειριστική, γιατί η κάθε μία ανεξάρτητα μπορεί να «αστοχήσει» και να προκαλέσει πολύ πολλών ειδών ζημιές, στην Εθνική μας Άμυνα. 
Όμως, η τεράστια έκταση των περιπτώσεων των Προγραμμάτων Έρευνας και Ανάπτυξης του άρθρου 8 δεν αντιστοιχεί στην πενιχρή πρόβλεψη του άρθρου 9 που αφορά μόνο οικονομικό έλεγχο από το Υπουργείο. Ποιος θα ελέγχει τις υπόλοιπες πλευρές λειτουργίας αυτής της Εταιρείας; Θα ελέγχει η ίδια τον εαυτό της, όπως υπονοείται στην παράγραφο «3-β» του ίδιου άρθρου και ρητά αναφέρεται στο άρθρο 22ο του Εσωτερικού Κανονισμού της, με τα οποία προβλέπεται μόνο συντονιστικός ρόλος, στη Γενική Διεύθυνση Αμυντικών Εξοπλισμών και Επενδύσεων;
 Θα λέγαμε ότι είμαστε στο ίδιο έργο θεατές, για μια ακόμη φορά. Προχειρότητα στη σύσταση μεγάλων δομών, τεράστιες αρμοδιότητες, κάθετες και οριζόντιες, υποτυπώδης έλεγχος, μόνο για τα οικονομικά μεγέθη και έντονη εμπλοκή του ιδιωτικού τομέα στο Δημόσιο τομέα, χωρίς ασφαλιστικές δικλίδες υπέρ του Δημοσίου. Αυτό αποδεικνύεται και από τις αρμοδιότητες, κατά το άρθρο 10, αλλά και από το «διάτρητο» άρθρο 11, περί διανοητικής ιδιοκτησίας. Δεν υπάρχει ουσιαστικά δυνατότητα διασφάλισης της μυστικότητας ερευνών, από κανέναν. Ο Εσωτερικός Κανονισμός που περιλαμβάνεται στο άρθρο 13, «πάσχει» σε πολλά σημεία και θα αναφερθούμε αναλυτικότερα στην κατ’ άρθρον συζήτηση. 
Στο «Μέρος Γ΄», η Αιτιολογική Έκθεση, στη σελίδα 96, διαγιγνώσκει μία ανακολουθία του θεσμικού πλαισίου και του τρόπου λειτουργίας μεταξύ ΑΣΕΙ και ΑΕΙ, γεγονός το οποίο οδηγεί στην αδυναμία αξιοποίησης του έμψυχου δυναμικού των ΑΣΕΙ. 
Επιπλέον, απαιτείται να δοθεί ώθηση στο ερευνητικό έργο των στελεχών των Ενόπλων Δυνάμεων και να ενισχυθεί η εξωστρέφεια των ΑΣΕΙ. Και αν μεν, στη δεύτερη πρόταση, θα συμφωνήσουμε, όλοι, στην πρώτη πρόταση διαφαίνεται μία έλλειψη αναγνώρισης της ιδιαιτερότητας των Στρατιωτικών Σχολών. Η αποστολή τους δεν είναι η δημιουργία καθηγητικών στελεχών, αλλά άριστων αξιωματικών του Στρατού. Είναι πιο σύνθετη η λειτουργία τους από εκείνη των ΑΕΙ. Ο όρος «παραγωγικές σχολές» δεν επιλέχθηκε τυχαία. Επομένως, δεν πρέπει να δοθεί υπέρμετρη έμφαση στην εκπαιδευτική λειτουργία και να παραθεωρηθεί η ηθική διάπλαση και η στρατιωτική εκπαίδευση των αξιωματικών που θα τους καταστήσει άξιους να υπερασπιστούν την πατρίδα τους σε κάθε περίσταση.
 Συνεπώς, δεν είναι ανακολουθία του θεσμικού πλαισίου κάθε διαφοροποίηση μεταξύ ΑΕΙ και ΑΣΕΙ και αυτό πρέπει να ληφθεί σοβαρά υπόψη από την Κυβέρνηση.
 Από τα άρθρα 14, 15 και 16. Διαφαίνεται μια πρόθεση της Κυβέρνησης για τη λειτουργία των ΑΣΕΙ ως ΑΕΙ περισσότερο, παρά ως Στρατιωτικών Σχολών.
 Οι περισσότερες διατάξεις του Μέρους αυτού προσιδιάζουν στις διατάξεις περί Διδακτικού Προσωπικού των ΑΕΙ. Όμως λόγω της ιδιαιτερότητας των ΑΣΕΙ, έχει βαρύνοντα ρόλο. Η Επιτροπή Ηθικής Δεοντολογίας της Έρευνας (Ε.Η.Δ.Ε.) του άρθρου 34.
Για κάθε ΑΣΕΙ, όπως και η εκπαίδευση στρατιωτικών σε ΑΣΕΙ, άρθρα 39 και 40. Εκείνο που πρέπει να διασφαλιστεί είναι οι κατευθύνσεις σπουδών και τα αντικείμενα σε όλες τις βαθμίδες και κυρίως για διδακτορικές σπουδές. Να επιλέγονται αντικείμενα από τις ΑΣΕΙ επί τη βάση των αναγκών της Εθνικής Άμυνας και όχι μέσω άλλων κριτηρίων, π.χ., μόνο ακαδημαϊκών. Γι’ αυτό και η κατάργηση με το άρθρο 76, παράγραφος 1-γ, των υφιστάμενων διατάξεων της παραγράφου 1 του άρθρου 6 του ν. 3187/2003, για το θέμα αυτό, θα πρέπει να επανεξεταστεί. 
Σημαντική είναι και η εισαγωγή της Τεχνητής Νοημοσύνης μέσω του άρθρου 58 και η ανάλυση μεγάλων δεδομένων Big Data. Στο μεν πρώτο ελλοχεύουν πολλοί κίνδυνοι από τη μη χρήση της, καθώς δεν είναι πάντα αξιόπιστα τα αποτελέσματα της Τεχνητής Νοημοσύνης, αλλά και όταν είναι, χρειάζεται μέριμνα για την προστασία δεδομένων προσωπικών ή διαβαθμισμένων. Η μέριμνα αυτή πρέπει να επεκταθεί και στις συνεργασίες με εξωτερικούς φορείς π.χ., ΑΕΙ, για τη μελέτη τέτοιων δεδομένων. Ειδικά όταν είναι διαβαθμισμένα ή άπτονται σημαντικών σημείων της Εθνικής Ασφάλειας. 
	 Η ασάφεια του άρθρου 64 για την αξιοποιήσιμη μη επιχειρησιακά αναγκαίους στρατιωτικούς εξοπλισμούς, προκαλεί εύλογα επίσης ερωτήματα, τι είδους εξοπλισμός θα είναι αυτός, όπως και τι είδους αξιοποίηση θα γίνει ώστε να εγγράφεται στον Προϋπολογισμό του Υπουργείου Εθνικής Άμυνας, επιπλέον των ανώτατων ορίων των πιστώσεων του καθώς και του δημοσιονομικού χώρου. Μια τέτοια διάταξη θα μπορούσε να είναι κερκόπορτα, για αδιαφανείς εκποιήσεις εξοπλισμών σε εμπόλεμες χώρες, όπως παραδείγματος χάρη η Ουκρανία αρκεί να χαρακτηριστούν μη αναγκαίοι υπηρεσιακά. Για όλους αυτούς τους λόγους επιφυλασσόμαστε, για τη θέση μας σχετικά με το νομοσχέδιο. Ευχαριστώ πολύ.
ΣΤΕΦΑΝΟΣ ΓΚΙΚΑΣ  (Αντιπρόεδρος της Επιτροπής): Ευχαριστούμε. Στο σημείο αυτό να ανακοινώσουμε τους φορείς που έχουν επιλεγεί, για την αυριανή συνεδρία της Επιτροπής μας. Ο Αρχηγός Γενικού Επιτελείου Εθνικής Άμυνας, η Πανελλήνια Ομοσπονδία Ενώσεων Στρατιωτικών, η Πανελλαδική Ομοσπονδία Ενώσεων Στρατιωτικών, η Πανελλήνια Ομοσπονδία Στρατιωτικών, η Ένωση Αποστράτων Αξιωματικών Στρατού, η Ένωση Αποστράτων Αξιωματικών Ναυτικού, η Ένωση Αποστράτων Αξιωματικών Αεροπορίας, ο Σύνδεσμος Ελλήνων Κατασκευαστών Αμυντικού Υλικού, ο Κοσμήτορας της Σχολής Ναυτικών Δοκίμων, ο Κοσμήτορας της Σχολής Ικάρων, ο Κοσμήτορας της Στρατιωτικής Σχολής Ευελπίδων, ο Επιστημονικός Σύλλογος Μηχανικών Αεροπορίας και ο Δημόκριτος.  Είναι  12 φορές. 
Τον λόγο έχει ο Ειδικός Αγορητής των «Σπαρτιατών», κύριος Ζερβέας.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο «ΣΠΑΡΤΙΑΤΕΣ»): Ευχαριστώ, κύριε Πρόεδρε. Κύριε Υπουργέ, κυρίες και κύριοι βουλευτές, κατ’ αρχάς θα ήθελα να επισημάνω και εγώ με τη σειρά μας ότι κατά τη γνώμη μας, δεν είναι ορθό να έρχεται προς επεξεργασία στην Επιτροπή μας και σε τόσο σύντομο χρονικό διάστημα ένα νομοσχέδιο στο οποίο εξετάζονται τρία διαφορετικά ζητήματα. Δηλαδή, ουσιαστικά έχουμε τρία νομοσχέδια στη συσκευασία του ενός και τίθεται το εξής ερώτημα: για ποιο λόγο ήρθαν μαζί και όχι χωριστά και γιατί σε τόσο σύντομο χρονικό διάστημα; Εν πάση περιπτώσει, ας έρθουμε στο πρώτο σκέλος αυτό που αφορά τη δημιουργία του Ελληνικού Κέντρου Καινοτομίας.
 Πράγματι αποτελεί αδήριτη ανάγκη η είσοδός μας στον κόσμο της αμυντικής καινοτομίας. Την ίδια ώρα που η Τουρκία ο κύριος γεωπολιτικός μας εχθρός προχωρά με άλματα στον τομέα αυτό, εμείς συνεχίζουμε να είμαστε πελάτες και αγοραστές οπλικών συστημάτων. Ειδικά στον τομέα των μη επανδρωμένων συστημάτων, είμαστε κυριολεκτικά ανύπαρκτοι, εν αντιθέσει με τους Τούρκους που και παράγουν και εξάγουν. Όσον αφορά, λοιπόν, το σκοπό είμαστε θετικοί. Διαφωνούμε όμως ως προς τον τρόπο και ειλικρινά δεν κατανοούμε την ανάγκη συστάσεως Ανώνυμης Εταιρείας, για την εκπλήρωση του σκοπού αυτού. Αυτή η Ανώνυμη Εταιρεία, έρχεται επί της ουσίας να υποκαταστήσει μια ήδη υπάρχουσα και εν λειτουργία, εξ όσων γνωρίζουμε, δημόσια υπηρεσία του Υπουργείου Εθνικής Άμυνας. Η υπηρεσία αυτή δεν είναι άλλη από τη Διεύθυνση Αμυντικών και Τεχνολογικών Ερευνών υπαγόμενη στη Γενική Διεύθυνση Αμυντικών Εξοπλισμών και Επενδύσεων, η οποία είναι αρμόδια για θέματα που άπτονται θεμάτων σχετικών με την έρευνα και την ανάπτυξη της αμυντικής τεχνολογίας, καθώς και της αμυντικής βιομηχανίας. Τίθεται, λοιπόν, το ερώτημα για ποιο λόγο μια ήδη λειτουργούσα υπηρεσία αντικαθίσταται από μια ιδιωτική υπηρεσία; Η δημιουργία ιδιωτικής εταιρείας αντίκειται στις πρακτικές του ΝΑΤΟ και της Ευρωπαϊκής Ένωσης καθώς καμία σύμμαχος - χώρα δεν δημιουργεί ιδιωτική εταιρεία για παρόμοιους σκοπούς. Κατ’ αυτόν τον τρόπο αποκαλύπτεται, κατά τη γνώμη μας, η γύμνια του όλου εγχειρήματος και ενισχύονται οι φόβοι ότι πρόκειται για έναν ελληνικό αυτοσχεδιασμό. 
Δημιουργείται έτσι έντονος προβληματισμός, καθώς εφόσον το Ελληνικό Κέντρο Αμυντικής Καινοτομίας, που θα λειτουργεί ως ιδιωτική εταιρεία δεν θα είναι δυνατή η εξασφάλιση του απορρήτου και κατ’ επέκταση ο τεχνολογικός αιφνιδιασμός του αντιπάλου. Με ποιον τρόπο θα εξασφαλίζεται το απόρρητο όταν λειτουργούσα ως ιδιωτική εταιρεία θα προκηρύσσει τα εκάστοτε προγράμματα δημοσίως; Υπάρχει επίσης το ζήτημα, έστω ότι δημιουργείται ένα πράγματι καινοτόμο θεωρητικά προϊόν, πως θα βγει στην παραγωγή κατά τη στιγμή που η ύπαρξη Ελληνικής Αμυντικής Βιομηχανίας σχεδόν αγνοείται; Πρέπει λοιπόν σε άλλο νομοσχέδιο του Υπουργείου Εθνικής Άμυνας να τεθούν οι βάσεις, για την ανάπτυξη της Ελληνικής Αμυντικής Βιομηχανίας, ώστε να είναι σε θέση να δίνει ζωή στη θεωρία. Ένας ακόμη προβληματισμός μας είναι ο εξής: υφίσταται νομοθετικό πλαίσιο για την τοποθέτηση Αξιωματικών των Ενόπλων Δυνάμεων σε ιδιωτική εταιρεία, έστω και αν αυτή είναι ιδιοκτησία του Υπουργείου Εθνικής Άμυνας; 
Οι περισσότεροι εκ των άνωθεν προβληματισμών θα είχαν αποφευχθεί εφόσον το Υπουργείο Εθνικής Άμυνας, κατά τη γνώμη μας, είχε επιλέξει αντί της δημιουργίας μιας ιδιωτικής εταιρείας, την δημιουργία Γενικής Διεύθυνσης Τεχνολογίας Έρευνας και Αμυντικής Βιομηχανίας. Από εκεί και πέρα έχουμε κάποιες ενστάσεις ως προς θέματα εποπτείας και Εισηγήσεων. Θα αναφερθούμε πιο διεξοδικά στην κατ’ άρθρων συζήτηση. Θεωρούμε ότι είναι πάρα πολύ υποβαθμισμένος ο ρόλος του Αρχηγού ΓΕΕΘΑ και τα ΕΛΚΑΚ είναι ουσιαστικά Υπούργοκεντρικά για το οποίο θα κάνουμε τις ενστάσεις μας όταν έρθει η ώρα και θα μιλήσουμε πιο ειδικά. Τέλος, διαπιστώνουμε την ύπαρξη σοβαρού ελλείμματος ασφάλειας καθώς πουθενά στο νομοσχέδιο δεν αναφέρεται υπογραφή ρήτρας εμπιστευτικότητας εκ μέρους των εργαζομένων του υπό ίδρυση Κέντρου. Ως προς αυτό, λοιπόν, το σκέλος του νομοσχεδίου περιμένουμε διορθώσεις με γνώμονα όσα είπαμε και εφόσον τις διαπιστώσουμε θα τοποθετηθούμε θετικά. 
Ας πάμε στο επόμενο σκέλος του νομοσχεδίου, το σχετιζόμενο με την εκπαίδευση και τα Κέντρα Αριστείας. Κατά τη γνώμη μας, σε γενικές γραμμές κινείται προς την ορθή κατεύθυνση, όμως δεν γίνεται αναφορά στην αναβάθμιση των Ανωτάτων Στρατιωτικών Σχολών Υπαξιωματικών. Πρόκειται περί μιας αδικίας, η οποία οφείλεται, κύριε Υπουργέ, να διορθώσετε. Επίσης, τασσόμαστε υπέρ της Εισηγήσεως της Πανελλήνιας Ομοσπονδίας Ενώσεων Στρατιωτικών περί δημιουργίας Πανεπιστημίου Εθνικής Άμυνας. Όσον αφορά την ίδρυση Τμήματος Πληροφορικής στην Στρατιωτική Σχολή Αξιωματικών Σωμάτων και σύσταση κοινού Σώματος Πληροφορικής στις Ένοπλες Δυνάμεις, θεωρούμε ότι κινείται προς την ορθή κατεύθυνση και επιφυλασσόμαστε για την Ολομέλεια.
 Θα αναφερθώ και στο σημείο που γίνεται αναφορά για τη ρύθμιση των ληξιπρόθεσμων οφειλών του Εθνικού Οργανισμού Παροχής Υπηρεσιών Υγείας προς τα Στρατιωτικά νοσοκομεία για το χρονικό διάστημα 2012 ως το 2022. Στο άρθρο αυτό, ναι μεν ρυθμίζονται οι οφειλές του ΕΟΠΥΥ προς τα Στρατιωτικά Νοσοκομεία, παραγράφεται όμως για έναν ακατανόητο λόγο ένα 10%. Τέλος χαιρετίζουμε την απόσυρση του άρθρου 69 που υπήρχε στο υπό διαβούλευση νομοσχέδιο, μετά τις έντονες αντιδράσεις και τα παρα πολλά σχόλια εναντίον του. Θεωρούμε ότι η κατάργησή του αμετάθετου, για ευαίσθητες κοινωνικές ομάδες, όπως οι πολύτεκνες οικογένειες ή οι οικογένειες με προστατευόμενο μέλος ΑμεΑ είναι απαράδεκτη. Ευελπιστούμε ότι δεν θα επανέλθει σε κάποιο μελλοντικό νομοσχέδιο του Υπουργείου σας. Σας ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Ζερβέα.  Τον λόγο έχει ο  Ειδικός Αγορητής της « ΠΛΕΥΣΗΣ ΕΛΕΥΘΕΡΙΑΣ», ο κύριος Καζαμίας. 
	
	ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ»: Ευχαριστώ, κ. Πρόεδρε.
Θα ήθελα καταρχήν να δώσω το πλαίσιο μέσα στο οποίο μας ήρθε αυτό το νομοσχέδιο, το οποίο απαρτίζεται ουσιαστικά από τέσσερα μέρη. Το πρώτο μέρος αφορά την ίδρυση του Ελληνικού Κέντρου Αμυντικής Καινοτομίας (ΕΛΚΑΚ), το δεύτερο σχετίζεται με την αναδιοργάνωση του πλαισίου των Ανωτάτων Στρατιωτικών Σχολών, το τρίτο αφορά την ίδρυση Κοινού Σώματος Πληροφορικής, για τις Ένοπλες Δυνάμεις και το τέταρτο αφορά κάποιες υπόλοιπες ρυθμίσεις. 
Νομίζουμε ότι ένα τέτοιο νομοσχέδιο έπρεπε να έχει έρθει πριν πολλά χρόνια. Υπάρχει τεράστια καθυστέρηση στο ζήτημα της αναδιοργάνωσης και των Ανώτατων Στρατιωτικών Σχολών, αλλά και της ίδρυσης ενός Ελληνικού Εθνικού Κέντρου Αμυντικής Καινοτομίας, πολλές δεκαετίες στην περίπτωση της αμυντικής καινοτομίας. 
Επίσης, αναφορικά με το πλαίσιο αυτό, θα πρέπει να σημειώσουμε ότι το νομοσχέδιο αυτό έχει μια πρωτοτυπία. Από τότε που εξελέγην βουλευτής, για πρώτη φορά πριν δέκα μήνες, έχω δει πολλά νομοσχέδια τα οποία στη διαβούλευση έχουν πολύ λιγότερα άρθρα από αυτά τα οποία συζητάμε στην πρώτη επιτροπή. Αυτό συμβαίνει κυρίως επειδή δεν έχουν προετοιμαστεί επαρκώς τα νομοσχέδια και έχουμε εισαγωγή άρθρων της τελευταίας στιγμής, τα οποία δεν έχουν εμφανιστεί στη διαβούλευση.
Εδώ, στη διαβούλευση είχαμε 81 άρθρα και η Επιτροπή συζητά λιγότερα από 81 άρθρα, δηλαδή έχουμε μια μείωση, αφού τα άρθρα είναι 77. Αυτό είναι καινούργιο. Βεβαίως, οφείλεται στο γεγονός ότι το άρθρο 29 για τις μεταθέσεις και τα άρθρα 65 με 68 στο μέρος του νομοσχεδίου που αφορά τις λοιπές ρυθμίσεις αποσύρθηκαν. Καλώς αποσύρθηκαν, κατά τη γνώμη μας. 
Επίσης, πρέπει να παρατηρήσω ότι το νομοσχέδιο αυτό δέχτηκε ένα πάρα πολύ μεγάλο αριθμό σχολίων, κάπου 8.500 σχόλια. Κάποια από αυτά τα σχόλια ήταν και η αιτία για την οποία αποσύρθηκαν τα τέσσερα αυτά άρθρα. Τα 3/4 των σχολίων μάλιστα, αφορούσε τις υπόλοιπες διατάξεις. Αυτές οι λοιπές διατάξεις, δεν είχαν μόνο τέτοιου είδους προβλήματα, είχαν και ένα άλλο πρόβλημα. Παραλείπουν ζητήματα τα οποία αφορούν για πολλά χρόνια το έμψυχο δυναμικό των Ενόπλων Δυνάμεων, ζητήματα που αφορούν τα μισθολογικά, τη συνταξιοδότηση, τις προαγωγές και ούτω καθεξής. Αυτά θα θέλαμε να αντιμετωπίζονται στο νομοσχέδιο αυτό, μιας και υπάρχει το τέταρτο μέρος που αφορά άλλα ζητήματα κυρίως των Ενόπλων Δυνάμεων. Θα περιμένουμε να αντιμετωπιστούν, αν όχι από αυτό το νομοσχέδιο, συντόμως με πιο αποφασιστικό τρόπο. Τώρα, περνώ στα δύο πρώτα μέρη του νομοσχεδίου, διότι ο χρόνος δεν μου επιτρέπει να μιλήσω περισσότερο και επιφυλάσσομαι να αναφερθώ στα δύο τελευταία μέρη στις επόμενες συνεδριάσεις της Επιτροπής. 
Το πρώτο μέρος αφορά το Ελληνικό Κέντρο Αμυντικής Καινοτομίας (ΕΛΚΑΚ) και είναι πραγματικά κάτι καινούργιο που έπρεπε να είχε γίνει εδώ και πολλά χρόνια. Το νομοσχέδιο ιδρύει αυτόν τον νέο φορέα, για την καινοτομία στο πεδίο της άμυνας με θεατρικές και με αρχικό κεφάλαιο ενάμισι εκατομμύριο ευρώ, το οποίο το αρχικό αυτό μετοχικό κεφάλαιο θα προέλθει κατά τα 2/3 από δημόσιο χρήμα και κατά το 1/3 από το Υπερταμείο, όπως ειπώθηκε.
Τα άρθρα 5 και 6 του νομοσχεδίου που αναφέρονται στο μετοχικό κεφάλαιο και στους πόρους, δίνουν την αίσθηση ότι αυτοί οι πόροι είναι επαρκείς, για να πραγματοποιηθούν οι στόχοι του κέντρου αυτού. Οι στόχοι είναι φιλόδοξοι, αλλά το μετοχικό κεφάλαιο το οποίο χρησιμοποιείται, για την επίτευξή τους είναι μηδαμινό και δεν χρησιμοποιώ αυτή τη λέξη εύκολα. 
Θα κάνω μια απλή σύγκριση, για να καταλάβετε με τι μεγέθη έχει να ανταγωνιστεί ένα τέτοιο κέντρο. Στην περίπτωση της Βρετανίας - ξέρω ότι είναι μεγαλύτερη χώρα και έχει παράδοση, ωστόσο για να πάρετε μια αίσθηση - τα έξοδα που δίνονται για την αμυντική καινοτομία αυτή τη στιγμή - και ο Πρωθυπουργός Σούνακ ανακοινώσει ότι σκοπεύει να τα διπλασιάσει μέχρι το 2030 διότι είναι χαμηλά - είναι της τάξεως των δυόμισι δισεκατομμυρίων ευρώ. Αυτό ισοδυναμεί με το 4% του αμυντικού προϋπολογισμού της Βρετανίας. 
Αν πάρουμε τον δικό μας αμυντικό προϋπολογισμό, το 4% είναι κάπου 250 εκατομμύρια με βάση τον προϋπολογισμό του 2024. Και εδώ το νομοσχέδιο προβλέπει ένα μετοχικό κεφάλαιο, για να στηρίξει όλους αυτούς τους στόχους και να ανταγωνιστεί όλα αυτά τα άλλα κέντρα καινοτομίας, της τάξης του 1,5 εκατομμυρίου. Δηλαδή, αναλογικά με αυτό το μέτρο σύγκρισης και δεν σας μιλώ για τις Ηνωμένες Πολιτείες ή για άλλες χώρες που έχουν ακόμη πιο πολλά έξοδα στην αμυντική καινοτομία, αλλά για τη Βρετανία, είμαστε κάπου 150 με 200 φορές πιο κάτω απ’ ό,τι ξοδεύονται σε άλλες χώρες της Ευρώπης. Αυτό, για να καταλαβαίνουμε πως υπάρχει μια ουσιαστική αναντιστοιχία ανάμεσα στους πόρους αφενός, και στους πολύ φιλόδοξους στόχους αυτού του κέντρου.
Και από την ενημέρωση που μας έκανε ο Υπουργός πριν από δύο μήνες περίπου, καταλαβαίνουμε ότι ο σκοπός είναι να δημιουργηθεί ένα Κέντρο Καινοτομίας σε πολύ πρωταρχική κατάσταση. Αλλά δεν υπάρχει πρόβλεψη στο νομοσχέδιο για το πώς θα αναπτυχθεί και θα εξελιχθεί, ούτε κάποια ένδειξη ότι υπάρχουν στόχοι μεσοπρόθεσμοι και μακροπρόθεσμοι, για τη μεγέθυνση των πόρων και την εξέλιξη, ανάπτυξη των δραστηριοτήτων του κέντρου αυτού. 
Επίσης, πρέπει να πω ότι, όπως έχει τεθεί στη διάρκεια της διαβούλευσης, στο άρθρο 11 που αναφέρεται στην διανοητική και πνευματική ιδιοκτησία των προϊόντων, που θα παραγάγει αυτό το Κέντρο Αμυντικής Καινοτομίας, αυτή αρχικά ήταν να μείνει στο δημόσιο. Διαβάζουμε σε δημοσιεύματα του τύπου ότι τελικά εκφράστηκαν σοβαρές ενστάσεις και ότι η παράγραφος 1 του άρθρου 11, πράγματι λέει ότι ο ανάδοχος, δηλαδή οι ιδιωτικές εταιρείες, ο ιδιωτικός τομέας, είναι αυτός που θα έχει τα διανοητικά και πνευματικά δικαιώματα. Και προσέξτε, αυτό είναι η ιδιοκτησία του τι παράγει αυτό το Κέντρο - αυτά είναι τα πνευματικά και διανοητικά δικαιώματα - θα ανήκουν στους αναδόχους. 
Υπάρχει βέβαια η παράγραφος 2 και 3 του άρθρου 11 που θέτει περιορισμούς. Λέει ότι σε κάποιες περιπτώσεις το Κέντρο μπορεί να θέσει ως όρο να έχει αυτό τα πνευματικά δικαιώματα, αλλά αυτό είναι η εξαίρεση, δεν είναι ο κανόνας. 
Και εδώ έχουμε μια κατάσταση στην οποία το δημόσιο χρηματοδοτεί κατά κύριο λόγο, τουλάχιστο κατά 67% τώρα, ένα Κέντρο Αμυντικής Καινοτομίας και αυτοί που κατά κανόνα θα έχουν την ιδιοκτησία των προϊόντων, που παράγει θα είναι ο ιδιωτικός τομέας. Δηλαδή, έχουμε μια περίπτωση επιδότησης από το κράτος της αδυναμίας ιδιωτικών φορέων να παράγουν καινοτομία στον τομέα της άμυνας. 
Θεωρούμε ότι αυτό δεν είναι δόκιμο και ότι δεν θα πρέπει να είναι αυτός ο ρόλος του Ελληνικού Κέντρου Αμυντικής Καινοτομίας. Ο ρόλος του θα πρέπει να είναι να παραγάγει πρωτότυπες πατέντες, οι οποίες θα πρέπει να παραμένουν στην ιδιοκτησία του δημοσίου και της εθνικής μας άμυνας. 
ΝΙΚΟΛΑΟΣ –ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Κύριε συνάδελφε, με συγχωρείτε.  Επειδή σας άκουσα με μεγάλη προσοχή, είναι σαφές αυτό που θέτετε. Δεν είναι όπως το λέτε, υπάρχει παρανόηση. Αλλά θέλετε να το συζητήσουμε στα άρθρα, για να μην επεκταθώ στην απάντησή μου. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ»: Το δέχομαι, βεβαίως.
ΝΙΚΟΛΑΟΣ –ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Με συγχωρείτε, καταρχήν, που σας διέκοψα. Αλλά απλώς για να μην σας οδηγήσω σε άλλες ατραπούς, εάν προσέξετε στη διαβούλευση το άρθρο περί πνευματικής ιδιοκτησίας ήταν πολύ πιο σκληρό. Το αλλάξαμε μετά από παρατηρήσεις και εμφανώς και πέραν αυτών από ξένη τεχνογνωσία ιδιωτικών φορέων, για να μη στερήσουμε τη δυνατότητα εκδήλωσης ενδιαφέροντος.
Αυτό το οποίο βλέπετε ως άρθρο, είναι αυτό το οποίο βρήκαμε ως αποδεκτό. Εξαρτάται από τα δύο ταμεία και το επίπεδο redness level της τεχνολογικής λύσης. Κανείς δεν θα μας δώσει λύση τεχνολογικά έτοιμη, δίνοντάς μας το σύνολο της πνευματικής του ιδιοκτησίας, δεν πρόκειται να το κάνει αυτό. Άρα, ανάμεσα στο καινοτομίες και στο ανάπτυξης θα υπάρχουν διαφορετικές αντιμετωπίσεις.  Επειδή όμως, είναι εξαιρετικά ενδιαφέρον και απόλυτα εξειδικευμένο αν έχετε την καλοσύνη να το συζητήσουμε στα άρθρα. Σας ευχαριστώ και με συγχωρείτε. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας»): Εγώ ευχαριστώ για την παρέμβαση και ευχαρίστως να το κάνω. Νομίζω ότι επεσήμανα το σημείο που ήθελα να τονίσω και δεκτή η παρατήρηση του κ. Υπουργού να το συζητήσουμε ξανά. 
Περνώ τώρα στο τελευταίο ζήτημα του Κέντρου αυτού που αφορά στη διοχέτευση. Δεν υπάρχει στο νομοσχέδιο μια σαφής σύνδεση ανάμεσα στο πως αυτή η καινοτομία θα διοχετεύεται στην Εθνική Αμυντική Βιομηχανία. Αυτό είναι κεντρικής σημασίας. Δεν έχει νόημα, δηλαδή, να χρηματοδοτούμε και να υποστηρίζουμε την καινοτομία σε έναν κλάδο, αν αυτή δε μπορεί να εφαρμοστεί και η εφαρμογή είναι ζωτικής σημασίας. Καινοτομία για την καινοτομία, δεν έχει νόημα κι εδώ δε δίνεται επαρκής έμφαση στο πώς αυτή η καινοτομία θα πληροί τις συγκεκριμένες ανάγκες που έχει η Ελληνική Αμυντική Βιομηχανία, καταρχήν, και πως μετά θα έρχεται να «κουμπώσει» με τις ανάγκες αυτές και να τις ικανοποιήσει στο πεδίο της τεχνολογικής εξέλιξης. 
Περνώ τώρα επί τροχάδην στο δεύτερο μέρος, σε κάποιες γενικές παρατηρήσεις για τον εκσυγχρονισμό του θεσμικού πλαισίου λειτουργίας των ΑΣΕΙ που είναι τα Ανώτατα Στρατιωτικά Εκπαιδευτικά Ιδρύματα. Εκεί μιλάει το μέρος αυτό για εκσυγχρονισμό. Αισθανόμαστε ότι υπάρχει μια κατάχρηση της λέξης «εκσυγχρονισμός». Θεωρούμε ότι υπάρχει μία αναβάθμιση, κάποιος εξορθολογισμός και ο εκσυγχρονισμός είναι κάτι πολύ πιο βαθύ και πλήρες. Εν πάση περιπτώσει, στη γενική τους κατεύθυνση αυτές οι ρυθμίσεις αναβαθμίζουν το θεσμικό πλαίσιο των ΑΣΕΙ και εμπλουτίζουν το πρόγραμμα σπουδών τους, για τους μελλοντικούς Αξιωματικούς των Ενόπλων Δυνάμεων. 
Καλωσορίζουμε κάποια άρθρα εδώ, όπως π.χ. η δυνατότητα εκπόνησης διδακτορικών διατριβών στις Στρατιωτικές Σχολές είναι ένα σωστό βήμα, η δυνατότητα χορήγησης υποτροφιών για μεταδιδακτορική έρευνα είναι, επίσης, θετική. Αν και νομίζω πως το ότι αναφέρεται το συγκεκριμένο άρθρο σε υποτροφίες δεν είναι απολύτως σαφές, αλλά αυτό καταλαβαίνουμε. Κάποια υποστήριξη, εν πάση περιπτώσει, για μεταδιδακτορική έρευνα είναι θετική. 
Επίσης, μας βρίσκει σύμφωνους το άρθρο 21 - αυτή δεν είναι κατά άρθρο, αναφέρομαι πολύ ενδεικτικά, θα είμαι πιο λεπτομερής στις επόμενες συνεδριάσεις - το οποίο εισάγει ως προϋπόθεση πρόσληψης διδακτικού προσωπικού στις Στρατιωτικές Σχολές την κατοχή διδακτορικού διπλώματος. Αυτό θεωρούμε ότι είναι σωστό. 
Την ίδια στιγμή, όμως, μας προβληματίζουν κάποια άλλα άρθρα του μέρους αυτού. Ιδιαίτερα στο άρθρο 17 - κι αυτό είναι κεντρικής σημασίας και νομίζουμε ότι είναι κάτι που θέλει να φέρει το νομοσχέδιο - υπάρχει μια πρόβλεψη, για να εκπονείται διδακτορική έρευνα σε συνεργασία με βιομηχανίες ή στην Ελλάδα και στο εξωτερικό. Αυτό είναι, καταρχήν, θετικό. Ο τρόπος, όμως, με τον οποίο το νομοσχέδιο προσεγγίζει αυτό το θέμα, δεν είναι ικανοποιητικός, διότι απαιτεί μεγαλύτερη λεπτότητα. Η ανάμειξη των βιομηχανιών στην Τριμελή Συμβουλευτική Επιτροπή του συγκεκριμένου φοιτητή ή της συγκεκριμένης φοιτήτριας που κάνει το διδακτορικό θεωρούμε ότι κινδυνεύει να θέσει άλλες προτεραιότητες στην εκπόνηση του διδακτορικού. Δεν μπορεί ένας εκπρόσωπος μιας βιομηχανίας, ο όποιος πιθανών να μην έχει και διδακτορικό - δεν το λέει το άρθρο - να ορίσει τι είναι πρωτοτυπία, που είναι το χαρακτηριστικό γνώρισμα μιας διδακτορικής διατριβής κι αυτό θεωρούμε ότι είναι προβληματικό.
 Θα πρέπει αποκλειστικά να είναι οι καθηγητές του ιδρύματος, οι οποίοι το αποφασίζουν. Η βιομηχανία να αναμειγνύεται, βεβαίως. Θα μπορεί να αναμειχθεί χρηματοδοτώντας τη διδακτορική έρευνα. Θα μπορεί να αναμειχθεί υποστηρίζοντάς τη με μια εξάμηνη θητεία του φοιτητή στη βιομηχανία για να μάθει κάποια πράγματα στην εφαρμοσμένη πλευρά της διατριβής αυτής, αλλά όχι να συμμετέχει στην αξιολόγηση του διδακτορικού. Αυτό είναι προβληματικό για ακαδημαϊκούς λόγους. 
Επίσης, και θα κλείσω με αυτό, κ. Πρόεδρε, θεωρούμε ότι χρειάζεται μεγαλύτερη διευκρίνιση το εξής. Λέει «η εκπόνηση διατριβής δύναται να χρηματοδοτείται από πόρους του Ταμείου Ανάκαμψης». Πώς, ακριβώς, θα γίνεται αυτό; Θα πρέπει να είναι λίγο πιο σαφές, διότι έχει μεγάλη σημασία για τους φοιτητές. 
Αφήνω τα υπόλοιπα γιατί για τις επόμενες συνεδριάσεις. Θέλω, όμως, κ. Πρόεδρε, εδώ, έχοντας κλείσει την ομιλία μου, να κάνω και την παρατήρηση που ήθελα για τους φορείς που μου είπατε να την κάνω λίγο αργότερα. Έχουμε καλέσει, συγκεκριμένα, το Σύλλογο Διδακτικού Προσωπικού Ανωτάτων Στρατιωτικών Εκπαιδευτικών Ιδρυμάτων του Υπουργείου Εθνικής Άμυνας. Αυτός εκπροσωπεί τους διδάσκοντες εκεί. Λείπει από τους φορείς. Ξέρω πως θα μου πείτε ότι «έχουμε περάσει τους 10 φορείς, κλπ.». 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Έχουμε και τους τρεις κοσμήτορες.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας»): Ξέρω ότι υπάρχει ιεραρχία στα Πανεπιστήμια και ξέρω ότι οι κοσμήτορες μιλούν με διαφορετικό τρόπο από τους διδάσκοντες. Έχω δουλέψει σε Πανεπιστήμιο 30 χρόνια. Είναι μία ένας φορέας, ο οποίος θα εκπροσωπήσει τους ανθρώπους που βρίσκονται στην καθημερινή εργασία και σε καθημερινή επαφή με αυτά τα ζητήματα που συζητά το νομοσχέδιο και θεωρούμε ότι θα είναι πιο ισορροπημένη η εκπροσώπηση, αν προσκληθούν κι αυτοί ως φορέας. Άλλος ένας φορέας, μιας και δεν έχουμε τεράστιο αριθμό. Έχουμε ξεπεράσει τους 12 φορείς σε άλλες Επιτροπές. Θα παρακαλούσα, αν έχετε την καλοσύνη, να κληθεί και αυτός ο φορέας. Ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστώ. 
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Κύριε Πρόεδρε, θα ήθελα να τοποθετηθώ για το θέμα των προσκλήσεων των φορέων. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ωραία. 
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Καταθέσαμε προτάσεις, ακούσαμε μια απάντηση, δεν συζητήθηκε καθόλου. Δεν είναι δυνατόν, να γίνεται έτσι. Δεν ξέρω πότε θα κρίνεται εσείς ότι πρέπει να  υζητηθεί. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Στο τέλος θα κάνουμε και μια συζήτηση για αυτό. 
Λοιπόν, το λόγο έχει ζητήσει, από τους συναδέλφους, ο κ. Οικονόμου. 
Κύριε Οικονόμου, έχετε το λόγο για 5 λεπτά.
ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ: Ευχαριστώ, κ. Πρόεδρε. Πρώτα από όλα, θέλω να ξεκινήσω με μια γενική παρατήρηση. Τόσο η γεωγραφική θέση της χώρας μας όσο και η ιστορία μας επιβάλλει να δείχνουμε πολύ μεγάλη ευαισθησία, να μην είμαστε αφελείς σε ζητήματα που έχουν να κάνουν με την ασφάλεια, σε ό,τι αφορά στη γενικότερη έννοια της. Το λέω αυτό, όχι μόνο εξαιτίας του ότι αυτό πρέπει να είναι προτεραιότητα, έτσι κι αλλιώς, για μια χώρα που βρίσκεται εδώ που βρίσκεται η Ελλάδα και με την ιστορία που έχουμε, αλλά πολύ περισσότερο μέσα σε ένα κλίμα γενικευμένης αστάθειας όχι πολύ μακριά από εμάς στην ευρύτερη περιοχή μας, είτε στη Μέση Ανατολή είτε στον πόλεμο που διεξάγεται στην Ουκρανία μετά την εισβολή της Ρωσίας. 
Υπό το πρίσμα αυτό μια χώρα με τις συγκεκριμένες αδυναμίες σε επίπεδο μεγέθους δημογραφικού και γεωγραφικό, όπως έχει η Ελλάδα, οφείλει να αντισταθμίζει αυτά τα μειονεκτήματα αναπτύσσοντας την ισχύ της με μια ακμάζουσα οικονομία, με μια σταθερότητα στο εσωτερικό της, με το αξιόμαχο των Ενόπλων Δυνάμεων, με μια εξωτερική πολιτική που θα οικοδομεί συμμαχίες και η χώρα βαδίζει σταθερά ανοδικά στο δρόμο αυτό τα τελευταία χρόνια με αποτελέσματα, τα οποία όλοι τα βλέπουμε και τα παρατηρούμε. 
Το λέω αυτό, διότι κατά τη γνώμη μου, κ. Πρόεδρε, κύριοι συνάδελφοι, κύριε Υπουργέ, το νομοσχέδιο που συζητάμε σήμερα είναι, ακριβώς, συντονισμένο στο πνεύμα αυτό. Όλοι ξέρουμε ότι τα τελευταία χρόνια έχουν γίνει σημαντικές προσπάθειες ενίσχυσης των Ενόπλων Δυνάμεων. Όλοι ξέρουμε την πρόοδο, που έχει συντελεστεί στα εξοπλιστικά. Όλοι ξέρουμε το ρόλο που έχει παίξει αυτό στο να μπορέσει να ανταποκριθεί η χώρα μας με επάρκεια σε κρίσεις που πυροδότησε η Τουρκία όλο το προηγούμενο διάστημα. 
Όμως, από όλη αυτή την «αλυσίδα» εξακολουθούν να υπάρχουν «κρίκοι», οι οποίοι θέλουν συμπλήρωση και ενδυνάμωση. Χωρίς αμφιβολία ένας από αυτούς είναι ο συντονισμός των Ενόπλων Δυνάμεων του οικοσυστήματος, είτε σε ό,τι αφορά στην αντίληψη και στη στρατηγική του αμυντικού της χώρας μας με τον κόσμο της καινοτομίας. Προσέξτε, δεν είναι τόσο το πρόβλημα ότι «στερούνται οι Ένοπλες Δυνάμεις ή το αξιόμαχο του στρατού μας σε καινούργια τεχνολογικά μέσα, σε πράγματα που η τεχνολογία εξελίσσει». Όχι. Έχουμε κάνει προμήθειες, παρακολουθούμε, αγοράζουμε, ακούμε τις εισηγήσεις των επιτελείων. Είπα και προηγουμένως ότι έχουν γίνει σημαντικά βήματα στον τομέα αυτό τα τελευταία χρόνια. 
Το πρόβλημα είναι ότι είμαστε απολύτως εξαρτημένοι από γνώση, η οποία παράγεται μονομερώς στο εξωτερικό και πολλές φορές, όπως είπε και ο κ. Υπουργός στη συνεδρίαση της Επιτροπής πριν από 2-3 μήνες «παράγεται στο εξωτερικό και από Έλληνες επιστήμονες», δηλαδή, από ανθρώπους που δεν υπάρχει στη χώρα ένα οικοσύστημα, ένα περιβάλλον υποδοχής, που να αξιοποιήσει αυτές τους τις γνώσεις και τις δυνατότητες και να έρθουν εδώ. Υπό το πρίσμα αυτό, προσωπικά - και για αυτό ζήτησα το λόγο και στην Επιτροπή, θα τοποθετηθώ και στην Ολομέλεια - θεωρώ ιδιαίτερα σημαντική πρωτοβουλία, θα την έλεγα «τομή» σε ό,τι αφορά στη φιλοσοφία και στη στρατηγική της Αμυντικής μας Βιομηχανίας - και θα κλείσω με αυτό - την ίδρυση του συγκεκριμένου κέντρου και την ίδρυσή του με τον τρόπο αυτό, προφανώς, κάτω από δημόσιο έλεγχο. Νομίζω ότι αυτό είναι σαφέστατο μέσα από το νομοσχέδιο και στην αρχική του σύνθεση με τα 2/3, στην ουσία κάτω από το Υπουργείο Εθνικής Άμυνας, αλλά και με την πρόνοια ποτέ να μην πέσει δημόσιος έλεγχος κάτω από το 51% που και αυτό με σαφήνεια αναφέρεται στο νομοσχέδιο, με όλες τις δυνατότητες συνεργασίας με τη βιομηχανία και την αγορά που εκεί παράγεται η οικονομία. Δηλαδή, χωρίς ένα «στενό κορσέ», παρά το γεγονός ότι θα είναι κάτω από δημόσιο έλεγχο, που να του απαγορεύει την ευελιξία που πρέπει να έχουν ιδρύματα που κινούνται προς την κατεύθυνση αυτή.
                   Γιατί είναι ανάγκη, να μπει στη λογική των Ενόπλων Δυνάμεων η λογική ενός κέντρου που θα παράγει καινοτομία εδώ; Διότι αυτό εκτός του ότι μπορεί να ενισχύσει σε διάφορους τομείς τη λειτουργία μας στις Ένοπλες Δυνάμεις κατά τη γνώμη μου και αυτό είναι  ένα πολύ σημαντικό κύριε  Υπουργέ, που  πρέπει να το δούμε και σε επόμενη φάση αποτελεί το πρώτο αναγκαίο βήμα, για τον συνολικό αναπροσανατολισμό της αμυντικής  μας βιομηχανίας. Χρειάζεται να διανύσουμε μεγάλα βήματα στην αμυντική βιομηχανία. Κατά τη γνώμη μου είναι κομβικής σημασίας, για το μέλλον και την ασφάλεια της πατρίδας, πέραν όλων των υπολοίπων, να οικοδομήσουμε μια ακμάζουσα αμυντική βιομηχανία, η οποία όμως πρέπει να οικοδομηθεί γύρω από τον πυλώνα της καινοτομίας και της σύγχρονης γνώσης. Όχι να φτιαχτεί για να ακολουθεί, όχι να φτιαχτεί για να εκτελεί προγράμματα, συνταγές ή εν πάση περίπτωση φιλοσοφίες εποχών που τις έχουμε αφήσει πολύ πίσω. Εύχομαι και ελπίζω, αυτό το νομοσχέδιο, αυτό το κέντρο, θα μιλήσω και για τα υπόλοιπα στην Ολομέλεια και στις υπόλοιπες συνεδριάσεις να αποτελέσει το αναγκαίο πρώτο βήμα την κρίσιμη μάζα, για το συνολικό αναπροσανατολισμό της φιλοσοφίας και της στρατηγικής στην αμυντική βιομηχανία της χώρας μας. Ευχαριστώ.
                  ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Οικονόμου. Να προσθέσω ότι εδώ συνάδελφοι έχουμε και στη χώρα μας σημαντικό δυναμικό, αν αναλογιστεί κανείς ότι μόνον αυτή τη στιγμή στο Δημόκριτο 295 επιστήμονες ασχολούνται με τις artificial intelligence. Τον λόγο έχει ο κ. Παπαναστάσης.
                  ΝΙΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. του Κ.Κ.Ε.): Έγινε μία βεβιασμένη κατάθεση του νομοσχεδίου σε μέρες δύσκολες μέρες  μέσα  στις γιορτές.  Προετοιμασία δεν υπήρχε και  η πρόσκληση των φορέων δεν είναι μια τυπική διαδικασία. Είναι μία διαδικασία, η οποία πραγματικά δίνει στοιχεία στα κόμματα, στους εκπροσώπους τους, να τοποθετηθούν και να αντλήσουν στοιχεία από την πράξη την ίδια . Δώσαμε μία λίστα. Από αυτή τη λίστα κόπηκαν και το χρησιμοποιώ αυτό εν πλήρη γνώσει του τι λέω.
             Προφανώς, δεν θα βάλω θέμα σκοπιμότητες αλλά θέμα χρόνου. Όταν λοιπόν επικαλείται το Προεδρείο, ή  θα επικαλεστεί θέμα χρόνου πραγματικά σας το λέω ότι δεν μας ενδιαφέρει εμάς και στέκομαι με ευθύνη απέναντι στους φορείς τους οποίους καλέσαμε. Γιατί το σημαντικό, δεν είναι ο  χρόνος, να βάλουμε και δεύτερη συνεδρίαση, αλλά οι φορείς πρέπει να κληθούν και να δώσουν τα στοιχεία τους. Όταν κόβεται φορέας αποστράτων ο οποίος έχει συνολική τοποθέτηση απέναντι στο νομοσχέδιο και καλούνται άλλοι φορείς οι  οποίοι αν θέλετε και δημόσια έχουν  βάλει μόνο ένα θέμα. Αυτό, δεν θα ήθελα να πω τη βαριά λέξη, κόβονται, γιατί  δεν θέλετε να ακουστεί η άποψή τους. Πρέπει να τους βάλουμε, ακόμα και εις βάρος μιας συνεδρίασης της Επιτροπής. Έρχονται τρεις κοσμήτορες παραγωγικών σχολών, οι οποίοι  ο καθένας κάτι έχει να προσφέρει. Όμως σε πολιτικό επίπεδο, θα ακούσουμε απόψεις οι οποίες εκπορεύονται μέσα από οργανισμούς ταυτόσημων σχολών. Δεν θέλω να πω ότι δεν  θα πουν πολύτιμα πράγματα. Βεβαίως και θα τους  ακούσουμε με προσοχή. Αλλά  να μην κόβουμε, οι  12 να γίνουν 15 να γίνουν 16 και να πάμε σε περισσότερο χρόνο και σε άλλη  συνεδρίαση. Ευχαριστώ . 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Τον λόγο έχει ο κ. Μπιάγκης.
                       ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ- Κίνημα Αλλαγής»):  Αν και θα ήθελα κι εγώ παράλληλα  να κάνω την ένστασή μου, όσον αφορά την πρόταση που κάναμε συγκεκριμένα γιατί  ένας φορέας ο οποίος έχει εκφέρει άποψη για το συγκεκριμένο νομοσχέδιο και όχι μόνο έχει μια εικόνα που πρέπει να την ακούσουμε μιλάμε για το σύλλογο αποφοίτων της σχολής μονίμων υπαξιωματικών . Σας την έχουμε δώσει  ΣΑΣΜΥ. Όπως επίσης, μαζί με τον συνάδελφό μου από  την «Πλεύση Ελευθερίας» που έβαλε για το διδακτικό προσωπικό και την πανελλήνια ομοσπονδία συλλόγων διδακτικού προσωπικού και ερευνητικού προσωπικού της ΠΟΣΔΕΠ.  Οι προτάσεις που σας κάνουμε, δεν έχουν κομματικό χαρακτήρα ούτε έχουν χρώμα.. Είναι άνθρωποι οι οποίοι έχουν ασχοληθεί με το νομοσχέδιο και μπορούν να προσφέρουν με την παρουσία τους εδώ. Θα ήθελα κι εγώ παράλληλα δηλαδή κλείνοντας, δεν θέλω να καθυστερώ άλλο τη διαδικασία να ενώσω τη φωνή μου με τον συνάδελφό μου από την «Πλεύση Ελευθερίας»  κ
                     ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):  Καλώς, το Προεδρείο έκρινε ότι πρέπει να καλεστούν αυτοί φορείς, διότι θεωρούμε ότι είναι πιο σημαντικοί. Από κει και πέρα γίνεται αποδεκτό το αίτημα του ΠΑΣΟΚ και της Πλεύσης Ελευθερίας και θα προσκληθεί και ο σύλλογος αυτός.  Τον λόγο και ο κ . Πολάκης. 
                     ΠΑΥΛΟΣ ΠΟΛΑΚΗΣ: Ευχαριστώ, κ. Πρόεδρε, σε δύο θέματα απλά θα ήθελα να αναφερθώ. Το ένα αφορά τα στρατιωτικά νοσοκομεία, που θα το πω δεύτερο και το άλλο, είναι σε σχέση με τις δυνατότητες των υπαρχουσών υποδομών της εθνικής αμυντικής βιομηχανίας και θα πω ένα δύο παραδείγματα τα οποία  μου προξένησαν  πάρα πολύ κακή εντύπωση την περίοδο που ήμουν εγώ Υπουργός και που νομίζω ότι συνεχίζεται και σήμερα η κατάσταση. Όταν είχαμε το πρόβλημα με τις διακομιδές στο οποίο θα επαναλαμβάνεται και φέτος, είχαμε κάνει  μια πολύ σοβαρή προσπάθεια μαζί και με τον Ναύαρχο τότε, για να επισκευαστούν τα δύο από τα τρία ελικόπτερα του ΕΚΑΒ που είχαν αγοραστεί πριν από αρκετά χρόνια και τα οποία είχαν συμπληρώσει τους χρόνους λειτουργίας και πτήσης και έπρεπε να προχωρήσουν στη μεγάλη επισκευή.
                      Το ένα είχε μια ζημιά, που πρακτικά δεν επισκευαζόταν. Αυτό που μου  προξένησε ελεεινή εντύπωση, ήταν ο τεράστιος χρόνος ανταπόκρισης της  επισκευής από την  ΕΑΒ. Πρακτικά δεν γινόταν τίποτα . Τα πηγαίναμε  εκεί, τα ακουμπούσαμε εκεί  και «χαιρέτα μου τον πλάτανο». Άρχισε μια διελκυστίνδα, όχι, ότι τόσο κοστίζει, τόσα παραπάνω κλπ. . Εν τω μεταξύ έψαχνα και στην πιάτσα γύρω γύρω τι γινόταν  και το εύρος των τιμών της επισκευής  έπαιζε από ένα έως τριάμισι  εκατομμύρια ευρώ το ένα  το ελικόπτερο. Κάναμε μια συμφωνία με το Ίδρυμα Νιάρχος, να επισκευαστούν,  να χρηματοδοτήσει την επισκευή. Είχε μπει στα πλαίσια της δωρεάς Νιάρχου  αυτό και  όταν ήρθατε εσείς  στην κυβέρνηση αυτό το πράγμα ακυρώθηκε. Το είχαμε δει και σαν προσπάθεια ενίσχυσης της ελληνικής αμυντικής βιομηχανίας αυτό το πράγμα το οποίο ακυρώθηκε. Τώρα, είναι καλή η ίδρυση του κέντρου καινοτομίας.  Το  θέμα είναι το εξής: Οι υπάρχουσες μονάδες που έχει ο στρατός  θα μπορούν να συνεχίσουν να κάνουν κάποια πράγματα. Επίσης, είχα κάνει μια προσπάθεια με ένα εργοστάσιο της ΕΒΟ που είναι στον Πύργο να επισκευάσει και να συντηρήσει ακόμα και να κατασκευάσει αμαξώματα από ασθενοφόρα του ΕΚΑΒ. Και κει πάλι ένα τείχος.  Αντίθετα, έβλεπα ότι στην πυροσβεστική και στη συντήρηση κάποιου ελικόπτερου που υπήρχε ένας τύπος -δεν θυμάμαι το όνομά του τώρα- ο οποίος είχε πάρει εργολαβία κάποιες από παλιά  ερχόμενος αυτός ο οποίος ήθελε να πάρει και την αντίστοιχη ιστορία με τα  ελικόπτερα του ΕΚΑΒ και εκεί βρισκόταν ο τρόπος να γίνουν οι επισκευές . Το ερώτημα λοιπόν, είναι το εξής: Θα ενισχύσουμε εν όψει και των γενικότερων γεωπολιτικών ανακατατάξεων της περιόδου τη δικιά μας βιομηχανία, να μπορέσουμε να σταθούμε στα πόδια μας όπως πρέπει; Το ένα κεντρικό ερώτημα  είναι αυτό. 
                Το δεύτερο είναι το εξής: Σε σχέση με τα στρατιωτικά νοσοκομεία. Τα στρατιωτικά νοσοκομεία, έχουν δύο πόρους. Ο ένας πόρος είναι η χρηματοδότηση από τον προϋπολογισμό του Υπουργείου Εθνικής Άμυνας που πρακτικά καλύπτει τη μισθοδοσία και ένα μέρος των λειτουργικών δαπανών και το άλλο είναι η χρηματοδότηση από τον ΕΟΠΥΥ  την οποία θυμίζω ότι την παραλάβαμε σε πάρα πολύ χαμηλά επίπεδα το 2015 και την παραδώσαμε με πολύ μεγάλη προίκα το 2019. Αν  δείτε και τα στοιχεία της περιόδου θα δείτε ότι αυτά που λέω είναι έτσι ακριβώς. Δεν μπορεί να  κοπεί  χρηματοδότηση του ΕΟΠΥΥ θα πληγούν τα νοσοκομεία αυτά. Δεν έχουν την αντίστοιχη επιχορήγηση από τον κρατικό προϋπολογισμό που έχουν τα δημόσια νοσοκομεία για να λειτουργήσουν χωρίς αυτή τη χρηματοδότηση. 
 Σε ένα νοσοκομείο του ΕΣΥ- ακόμα και στον «Ευαγγελισμό»- του φτάνει, βάζει χρέος βέβαια, αλλά μπορεί να λειτουργήσει για κάποιο μεγάλο χρονικό διάστημα, βάζοντας χρέος επαναλαμβάνω, με τη χρηματοδότηση από το Υπουργείο Υγείας στον κρατικό Προϋπολογισμό. Τα νοσοκομεία τα στρατιωτικά, όπως και το «Παπαγεωργίου», όπως και το «Ωνάσειο»- τα ειδικού καθεστώτος, που λέμε- αν δεν πάρουν από τον ΕΟΠΥΥ, «πνίγονται», γι’ αυτό ούτε το 10% πρέπει να περικοπεί.
ΝΙΚΟΛΑΟΣ-ΓΕΩΡΓΙΟΣ  ΔΕΝΔΙΑΣ (Υπουργός Εθνικής Άμυνας): Μήπως παίρνουν τα υπόλοιπα; 
ΠΑΥΛΟΣ  ΠΟΛΑΚΗΣ: Εμείς τα δίναμε, κύριε Δένδια και ξέρετε κάτι, εμείς ξεκινήσαμε να έχουμε έσοδα του ΕΟΠΠΥ από τον ΕΦΚΑ 3,480 δις ευρώ. Όταν φύγαμε είχαμε 4,650 δις ευρώ έσοδα του ΕΟΠΠΥ από τον ΕΦΚΑ, εσείς αυτή τη στιγμή και με τη μείωση της ανεργίας, που και τότε υπήρξε και σε εσάς συνεχίζεται, είναι πάνω από 5,5 δις ευρώ, έχει χρήματα ο ΕΟΠΠΥ. Εγώ παρέλαβα χρηματοδότηση δημόσιων νοσοκομείων, στρατιωτικών και ειδικού καθεστώτος το 2015 όλα μαζί, κάτι λιγότερο από 130 εκατ. ευρώ και το παραδώσαμε το 2018 και το 2019 με 780 εκατ. ευρώ και νομίζω ότι το συνεχίσατε αυτό και το 2020 και το 2021,  μετά το 2022 δεν έχω παρακολουθήσει.
 Αν δεν δίνεται, δεν είναι γιατί δεν έχει ο  ΕΟΠΠΥ έσοδα, αλλά γιατί πάνε κάπου αλλού τα λεφτά, δεν ξέρω αν πάνε σε τίποτα απευθείας αναθέσεις της κυρίας που είναι τώρα εκεί, η οποία μαζί με το ένα ΦΥΚ που έπαιρνες, σου έδινε δώρο και 3 κούτες μάσκες, αγορασμένες σε μια εξωφρενική τιμή, που είναι και ταυτόχρονα υπάλληλος του Χρηματιστηρίου Αθηνών και μισθοδοτείται και από εκεί, αλλά δεν ακούει κανένας, αλλά έχει χρήματα ο ΕΟΠΠΥ να τα δώσει και τα υπόλοιπα που καταθέτετε ως κλειστά ενοποιημένα νοσήλια, με βάση τις νοσηλείες των ασθενών. Αυτά τα 2 θέματα έχω και τις πιο πολλές λεπτομέρειες στην κατ` άρθρων Συνεδρίαση.
ΣΤΕΦΑΝΟΣ ΓΚΙΚΑΣ (Προεδρεύων της Επιτροπής): Ευχαριστούμε τον κ. Πολάκη, το λόγο τώρα έχει ο Υπουργός Εθνικής Άμυνας, ο κ. Νικόλαος Δένδιας.
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Κύριε Πρόεδρε, ευχαριστώ.
Κατ’ αρχήν θα μου επιτρέψετε, κυρίες και κύριοι συνάδελφοι, στον μεγάλο αριθμό των τοποθετήσεων που έγιναν- εξαιρώ, βεβαίως, την τοποθέτηση της κυβερνητικής Πλειοψηφίας και ενός ακόμη Κόμματος- να ενυπάρχει μια αντίφαση, μια περίεργη αντίφαση. Κατ’ αρχήν εγκαλείται η Κυβέρνηση- και το εξήγησα στην πρώτη τοποθέτησή μου- ότι ανέβασε αυτό το νομοθέτημα την Μεγάλη Τρίτη και το συζητάμε τρεις βδομάδες μετά και θα έχουμε ακόμα άλλη μια βδομάδα μέχρι την Ολομέλεια. Εξήγησα σε τι οφείλεται η Μεγάλη Τρίτη στην τοποθέτησή μου. Δεν οφείλεται σε επιλογή απόκρυψης περιεχομένου ή δυσχέρανσης του έργου σας- το επαναλαμβάνω για όσους δεν ήταν εδώ. Οφείλεται στον τεράστιο χρόνο που χρειάστηκε αυτό το νομοθέτημα, το οποίο έχει πρωτοτυπία- παρατηρήθηκε και από εσάς- να περάσει μέσα από τα συναρμόδια Υπουργεία, τα οποία στην πραγματικότητα είναι σχεδόν όλα τα Υπουργεία και το επείγον της ανάγκης να καλυφθούμε στον καιρό που έρχεται, απέναντι στις γεωπολιτικές προκλήσεις, τις οποίες συνομολογήσαμε όλοι. 
Ποια είναι η αντίφαση; Αφενός μεν εγκαλούμαι, διότι το νομοθέτημα ήρθε ξαφνικά, επίσης όμως εγκαλούμαι, διότι δεν περιέχει το σύνολο των διατάξεων περί θεμάτων Προσωπικού, οποιασδήποτε μορφής, τις οποίες σχεδόν όλοι αναλύσατε, βεβαίως όχι απευθυνόμενοι στην κυβερνητική Πλειοψηφία, η οποία δεν καταθέτει επ αυτού νομοθετική πρωτοβουλία, αλλά στο εκτός της αιθούσης ακροατήριο, ενόψει ευρωεκλογών. Άρα λοιπόν, ένα μεγάλο κομμάτι των τοποθετήσεων, εάν πάρουμε τα πρακτικά, δεν έχει τίποτα να κάνει με το νομοθέτημα, έχει να κάνει με αυτό που οι Αγγλοσάξονες θα έλεγαν «lip service», σε κάθε ομάδα η οποία έχει οποιονδήποτε άποψη- μπορεί τεκμηριωμένη, μπορεί σωστή- αλλά εδώ δεν αναπτύσσεται επ αυτού νομοθετική πρωτοβουλία. Ένας κύριος συνάδελφος που ανήκει στη μειοψηφία αυτών που είπα προηγουμένως, παρατήρησε τα πολλά σχόλια και τα πολλά σχόλια είναι μεν πολλά, αλλά δεν είναι επί του θέματος. Δεν το λέω αντιδικώντας, άλλωστε η τοποθέτησή σας ήταν σαφής και επί του αντικειμένου. Από τα 9.000 περίπου σχόλια, τα 8.000 ήταν επί άλλων θεμάτων και από τα 1.000 περίπου που ήταν επί του θέματος και αυτά επί της ουσίας του νομοσχεδίου, ήταν μερικές εκατοντάδες. 
Σε αυτό το Υπουργείο πράγματι, παρατηρείται- και είναι σωστό αυτό, είναι ευχάριστο- μεγάλη συμμετοχή στη Διαβούλευση. Στο προηγούμενο νομοθέτημα ήταν πολύ μεγαλύτερη, ήταν 11.250. Εμένα με στεναχώρησε ότι δεν ήταν επί του θέματος, γιατί εδώ συζητάμε κάτι που πραγματικά συνιστά κάτι καινοφανές στην Ελλάδα- ως προς το «εκτός Ελλάδος» είμαστε πάρα πολύ πίσω, στην Ελλάδα είναι καινοφανές. 
Γιατί τώρα, δεν έχει ήδη γίνει; Σε αυτό οφείλει να απολογηθεί το σύνολο του πολιτικού συστήματος, διότι βεβαίως, δεν άρχισε η καινοτομία στην Ευρώπη τη στιγμή που ανέλαβε η προηγούμενη Κυβέρνηση της Νέας Δημοκρατίας, για να κληθεί αυτή σε απολογία. Υπήρχε και υπάρχει επί δεκαετίες. Η Τουρκία πέταξε το πρώτο drone τη δεκαετία του 90. Δεν είναι σκοπός μας εδώ να αναζητήσουμε ευθύνες, δεν έχει καμία έννοια αυτή η συζήτηση και είναι βέβαιο, ότι δεν δίνει κανείς εδώ πιστοποιητικά πατριωτισμού. Είναι αυτονόητο και παραδεκτό απολύτως από την Κυβέρνηση, ότι οι πάντες εργάζονται με τον τρόπο, που οι ίδιοι αντιλαμβάνονται και οι ίδιοι προσλαμβάνουν, για το εθνικό συμφέρον και επ αυτής της βάσης, σας παρακαλώ για τις τοποθετήσεις σας. 
Έχουμε εδώ ένα νομοθέτημα με τέσσερα διαφορετικά πράγματα. Ένα Κέντρο το οποίο φτιάχνεται, Αμυντικής Καινοτομίας και οι περισσότερες παρατηρήσεις ήταν γιατί να είναι με νομική μορφή ανώνυμης εταιρείας. Δεν υπήρξε μία παρατήρηση η οποία να υποδεικνύει- πέραν της «ΝΙΚΗΣ», θα πω τι ελέχθη, κύριε συνάδελφε, αν παραποιώ τα λεγόμενά σας με διορθώνετε εσείς- με ποια νομική μορφή προτείνετε να είναι. Η μία παρατήρηση που έγινε, ήταν να είναι με νομική μορφή κρατικής Υπηρεσίας. Απαντώ στην πρόταση κατ’ αρχήν, μα κρατική Υπηρεσία έχουμε και απέδειξε ότι δεν μπορεί να κάνει το παραμικρό και βεβαίως δεν μπορεί να κάνει το παραμικρό μέσα στο νομοθετικό πλαίσιο που κινείται η κρατική Υπηρεσία.
 Είναι δυνατόν να μοχλοποιήσει χρηματοδότηση μια Γενική Διεύθυνση του Υπουργείου, για να έχουμε μια ακόμα Γενική Διεύθυνση; Φτιάξαμε τώρα Γενική Διεύθυνση Καινοτομίας και θα σας πω τι ρόλο παίζει η Γενική Διεύθυνση Καινοτομίας σε σχέση με το ΕΛΚΑΚ όλοι οι άλλοι όμως, οι οποίοι δαιμονοποιείτε την ανώνυμη εταιρεία, δεν προσλαμβάνετε ένα πράγμα, η ανώνυμη εταιρεία είναι σειρά διατάξεων. Ο κύριος μέτοχος εδώ είναι το ελληνικό Κράτος κατά 67%  και το Υπερταμείο, το οποίο ζήτησε να συμμετάσχει, δεν του ζητήσαμε εμείς να συμμετάσχει, δηλαδή να επανατοποθετήσει χρήματα τα οποία στην πραγματικότητα είναι και αυτά χρήματα του ελληνικού λαού έτσι, για να είμαστε συνεννοημένοι, σε μια χρήση η οποία είναι ωφέλιμη για την Εθνική Άμυνα και ίσως κερδοφόρα. Άρα θετικά το βαθμολογούμε, ότι το Υπερταμείο ήρθε και μας είπε «θέλετε να είμαστε και εμείς εκεί με 33%;», όπως θετικά αντιμετωπίζουμε το γεγονός, ότι ήρθαν άλλα δύο Υπουργεία και μας είπαν «μπορείτε να μας βάλετε και εμάς μέσα στην «ομπρέλα», για να αναζητήσουμε νέες λύσεις;». 
Και παρεμπιπτόντως, αν είχαμε καιρό, θα σας εξέθετα τι λύσεις έχουν αρχίσει να παρουσιάζονται, είναι απίστευτο τι υπάρχει στο ελληνικό ανθρώπινο κεφάλαιο σαν ιδέα και ίσως και σαν πρωτότυπο, τα οποία δεν μπορούμε εμείς να απορροφήσουμε επί ολόκληρες δεκαετίες. Μπορούμε να κάνουμε μια άτυπη συνάντηση ή ότι θέλετε. Είναι εθνικό θέμα, δεν είναι θέμα ούτε δικό μου, ούτε της Κυβέρνησης ούτε των εκλογών. Βιάζομαι γιατί με πιέζει η ανάγκη, δεν βιάζομαι για οποιοδήποτε άλλο λόγο, δεν θέλω να σας κρύψω κάτι. Έχετε δει το Προσωπικό το οποίο προβλέπει; Είναι αστείο. Ο κύριος συνάδελφος της «ΛΥΣΗΣ» έκανε μια σωστή παρατήρηση, είπε «Με ενάμιση εκατομμύριο θα τα κάνεις όλα αυτά;» Εάν σας έφερνα εδώ ένα νομοθέτημα με ένα κεφάλαιο 60 εκατομμυρίων, ξέρετε τι θα γινόταν παραμονές εκλογών; 
Τι έχουμε κάνει λοιπόν; Έχουμε συγκεκριμένα χρηματοδοτικά προγράμματα και έχουμε ήδη ανάγκες καταγεγραμμένες. Εμείς υπολογίζουμε, ότι τον πρώτο χρόνο χρειαζόμαστε για τα εκπαιδευτικά προγράμματα 38.164.500 ευρώ, κύριοι συνάδελφοι. Έχουμε κάνει τη δουλειά μας και έχουμε κάνει τη δουλειά μας για τέσσερα χρόνια μπροστά. Δεν ερχόμαστε πρόχειρα εδώ και ξέρουμε πού θα τα βρούμε αυτά τα χρήματα και βεβαίως το τελευταίο που περιμέναμε ναύαρχε, (Ευάγγελος Αποστολάκης)  είναι παρατήρηση επί των θεμάτων του Μετοχικού Ταμείου, να μας λέτε ότι στερούμε δικαιώματα του Μετοχικού Ταμείου. Υπήρξατε στο Υπουργείο, πόσα έδωσε, ναύαρχε, το Υπουργείο στο Μετοχικό Ταμείο Στρατού πέρυσι; Έδωσε 19,1 εκατ. ευρώ του Έλληνα φορολογούμενου. Πώς έδωσε στη δεκαετία; Έδωσε 161 εκατ. ευρώ του Έλληνα φορολογούμενου, όχι από κρατήσεις. Γιατί να θέλουμε να στερήσουμε κάτι από το Μετοχικό Ταμείο; Αναπτύσσεται στον δημόσιο διάλογο ένα απίστευτο «γαϊτανάκι παρατηρήσεων», γιατί το νομοθέτημα ζητάει από το Μετοχικό Ταμείο Στρατού 300 τετραγωνικά για να στεγάσει το ΕΛΚΑΚ, το οποίο θα επισκευάσει, θα συντηρήσει, θα αναπτύξει και θα δημιουργήσει προγράμματα, από το οποία το Μετοχικό Ταμείο τελικά θα έχει έσοδα, γιατί υπάρχουν παρακρατήσεις από τα εξοπλιστικά. 
Αυτό το καταλογίζετε ως αρνητικό; Άλλαξα τη διατύπωση, ακριβώς, για να μην υπάρχει η παραμικρή υποψία. Για το Μετοχικό Ταμείο εγώ έτρεχα να διεξάγω την υπόθεση κατά της Τράπεζας Πειραιώς που διπλασιάστηκε το μίσθωμα του ATICA  από τα 7 εκατομμύρια στα 13,5 και δεν νοιαζόμαστε πραγματικά για το Μετοχικό Ταμείο Στρατού; Πώς λέγονται αυτά τα πράγματα; Πάμε τώρα επί της ουσίας του συγκεκριμένου νομοθετήματος. Πώς λειτουργεί αυτό το σύστημα; 
Κατ’ αρχήν δημιουργείται Διεύθυνση Καινοτομίας στο Υπουργείο Εθνικής Άμυνας. Η Διεύθυνση Καινοτομίας στο Υπουργείο Εθνικής Άμυνας καταγράφει τις ανάγκες των Ενόπλων Δυνάμεων. Καταγράφει τι χρειάζονται οι Ένοπλες Δυνάμεις επί τη βάσει των αποφάσεων των Γενικών Επιτελείων. Δεν έρχεται ο καθένας και λέει εγώ θέλω αυτό, εγώ θέλω εκείνο, εγώ θέλω το άλλο. Θα σας διαβάσω ενδεικτικά. Ενδεικτικά, δεν είναι γραμμένο με τις τεχνικές προδιαγραφές που έχει ήδη φτιαχτεί διότι δεν πρέπει σε αυτό το επίπεδο. Σε κλειστή συνεδρίαση ή κατ’ ιδίαν να σας εξηγήσω ακριβώς το καθένα από αυτά τι είναι και πώς είναι. Αυτές είναι οι καταγεγραμμένες ανάγκες -που μπορώ να σας τις διαβάσω- που έχουν τα Γενικά Επιτελεία: αυτόνομα οχήματα (αέρος, ξηράς, θαλάσσης, υποθαλάσσια), anti-drone συστήματα, κυβερνοασφάλεια, ασφαλείς επικοινωνιακοί δορυφόροι στρατιωτικής κυβερνητικής κρίσης, τεχνολογία λέιζερ, δίκτυα τηλεφωνίας 5G, περιπλανώμενα πυρομαχικά -αυτό λέγεται loitering munitions στα αγγλικά για να ξέρετε σε τι αναφέρεται-, ηλεκτρονικός πόλεμος, artificial intelligence big data και σύγχρονος εξοπλισμός μαχητή. Οι σύγχρονες στολές, οι οποίες έχουν αισθητήρες και ο διοικητής της μονάδας έχει απόλυτη αίσθηση και της φυσικής κατάστασης του κάθε μαχητή ξεχωριστά τον ρυθμό της καρδιάς του, την πίεση του, το αν τραυματίστηκε, το που είναι γιατί δεν υπάρχει οπτική επαφή κατ’ ανάγκη. Αυτά ζητάμε. 
Τι κάνει το ΕΛΚΑΚ; Τα παίρνει αυτά -που τα Επιτελεία θέλουν και τα προκηρύσσει ως ανάγκες. Έχει δύο διαφορετικά ταμεία το ΕΛΚΑΚ. Έχει το Ταμείο Καινοτομίας και το Ταμείο Ανάπτυξης. Γιατί έχει δύο ταμεία και δεν έχει ένα ταμείο; 
Έχει δύο ταμεία γιατί υπάρχει διαφορετικό ρίσκο. Στο καινοτομίας χρηματοδοτεί το πρωτότυπο γιατί μπορεί να αποτύχει πλήρως -να χαθούν τα λεφτά- κι αυτό είναι αποδεκτό. Κάθε προσπάθεια δεν θα έχει κατ’ ανάγκην αποτέλεσμα. Το ανάπτυξης απευθύνεται σε διαφορετικό επίπεδο. Αυτό λέγεται TRL. Το επίπεδο της τεχνολογίας που υπάρχει και απευθύνεται και σε φορείς, οι οποίοι έχουν έτοιμο επίπεδο τεχνολογίας και κατά συνέπεια δεν θα χαθούν τα λεφτά και στην πραγματικότητα συνιστά χρηματοδότηση, η οποία θα επιστραφεί. Γι’ αυτό υπάρχουν τα δύο ταμεία που βλέπετε εκεί. Από εκεί και πέρα όταν κατασκευάζεται πρωτότυπο που πάει το πρωτότυπο; 
Πάει στις Ένοπλες Δυνάμεις για να το δοκιμάσουν. Τους κάνει ή δεν τους κάνει. Υπάρχει ένα ερώτημα γιατί μέχρι τώρα γιατί δεν υπάρχει κάτι στις Ελληνικές Ένοπλες Δυνάμεις σημαντικό, ελληνικής παραγωγής;  Μα μέχρι τώρα το σύστημα δεν επέτρεπε στις Ένοπλες Δυνάμεις να επικοινωνήσουν και να δοκιμάσουν τα πρωτότυπα. Πρωτότυπα που δεν δοκιμάζονται υπό πραγματικές συνθήκες δεν ξέρουμε τι θα κάνουν. Αυτό, λοιπόν, σας το λέω υπεραπλουστευμένα γιατί μπορεί να μιλάω ώρες γι’ αυτό, εάν το δοκιμάσουν και τους κάνει από εκεί και πέρα υπό τις συνθήκες που αναφέρει το νομοθέτημα κατοχύρωσης δημοσίου συμφέροντος υπάρχει παραγγελία. Ως προς τις συνθήκες του απορρήτου, για τις οποίες εξεφράσθη υπάρχει, φοβερή ανησυχία. Υπάρχει το Άρθρο 25. Μην κάνετε σύγχυση ανάμεσα στη νομική μορφή της Ανώνυμης Εταιρείας και στο απόρρητο. Μια Κρατική Ανώνυμη Εταιρεία -γιατί περί αυτού πρόκειται- μπορεί απολύτως να τηρεί τους όρους του απορρήτου και της επιβάλλεται από το νομοθέτημα και θα της επιβληθεί και από τον Κανονισμό. Είναι προφανές αυτό και σωστά παρατηρήθηκε το άρθρο πνευματικής ιδιοκτησίας. Διότι εκεί θέλουμε ένα κομμάτι από αυτά τα δικαιώματα να τα κρατάει το ΕΛΚΑΚ γιατί θα μπορούσε να είναι πολύ μεγάλης οικονομικής αξίας. Θα θέλαμε το σύνολο των δικαιωμάτων. Είπα προηγουμένως στον κύριο συνάδελφο εάν πάμε να κρατήσουμε το σύνολο των δικαιωμάτων -αυτή ήταν η προσωπική μου βούληση γραμμένη στο πρώτο σχέδιο- μου παρατηρήθηκε ότι κάνω λάθος, διότι πάω για τα πολλά και δεν θα πάρω τίποτα, διότι καμία ξένη εταιρεία με readiness level ή καμία ελληνική εταιρεία με υψηλό readiness level δεν θα μου δώσει πνευματικά δικαιώματα. Άρα, λοιπόν, δεν θα υπάρχει ενδιαφέρον, άρα δεν θα κολλήσεις. Πάμε λοιπόν να δημιουργήσουμε ένα ολοκληρωμένο σύστημα ανάγκη - ενδιάμεσος φορέας - χρηματοδότηση - οικοσύστημα που παρέχει τη λύση - παραγωγή. 
Αυτό δεν είναι επειδή ένα πρωί μαζευτήκαμε τρεις τέσσερις στο Υπουργείο Εθνικής Άμυνας και μας ήρθε η Θεία Επιφοίτηση. Έχει εφαρμοστεί σε σειρά χωρών που αναφέρθηκαν, μετέτρεψε συγκεκριμένη χώρα της περιοχής μας από μια αγροτική οικονομία στη μεγαλύτερη εξαγωγικά κατά κεφαλήν δύναμη προηγμένης τεχνολογίας στον πλανήτη. Θέλουμε δε κι από πάνω από αυτό μια ομπρέλα. Ποια είναι η ομπρέλα; Δεν το παρατηρήσατε. Το Συμβουλευτικό Συμβούλιο. Τι είναι το Συμβουλευτικό Συμβούλιο; 
Είναι οι Έλληνες καθηγητές. Υπάρχουν εκπληκτικοί Έλληνες καθηγητές. Πήγα προς τούτο στο MIT, πήγα στο Cambridge, πήγα στο Harvard και εκτός Ελλάδος. Υπάρχουν στην Οξφόρδη εξαιρετικά μυαλά, τα οποία είναι έτοιμα να βοηθήσουν το εγχείρημα, σε σειρά πανεπιστημίων στο Stanford, στο Yale. Αυτοί θα μπουν και στα εγχώρια πανεπιστήμια απλώς δεν το αναφέρω εδώ δεν έχει έννοια. Αυτοί οι καθηγητές, οι Έλληνες καθηγητές, είτε του εσωτερικού είτε του εξωτερικού θα μπουν στο συμβουλευτικό όργανο, το οποίο θα είναι χωρισμένο σε τομείς. Ο λόγος που δεν αναφέρω τους τομείς στο νομοσχέδιο είναι ακριβώς ο λόγος του απορρήτου, για να μη φαίνεται τι ακριβώς ψάχνουμε κάθε φορά, αλλά αυτό θα είναι απολύτως εξειδικευμένο. Αν δείτε το MIT lab τι κάνει για την Κυβέρνηση των Ηνωμένων Πολιτειών και τι κατασκευάζει θα εκπλαγείτε. Είναι δυνατόν να υπάρχουν δύο Έλληνες καθηγητές εκεί; Δύο Έλληνες καθηγητές και η χώρα να μην τους αξιοποιεί στο ελάχιστο; Υπάρχει στέλεχος των Ενόπλων Δυνάμεων, το οποίο τώρα που μιλάμε φοιτά εκεί για να μας φέρει πίσω μια βασική τεχνογνωσία, για να εκμεταλλευτούμε και τα υπόλοιπα. 
Πάμε κύριοι συνάδελφοι να περάσουμε με τις δυσχέρειες, με τα λάθη. Είναι βέβαιο ότι θα υπάρχουν λάθη εδώ σε μια άλλη εποχή, αλλά χρειαζόμαστε τη βοήθεια και τη σύμπραξη όλων. Δεν πάμε εδώ να ικανοποιήσουμε συλλόγους, αντιλήψεις, προβλήματα -που υπάρχουν προβλήματα- επειδή είναι παραμονές εκλογών. Πάμε να λύσουμε μια εθνική ανάγκη, να περάσουμε τις Ένοπλες Δυνάμεις σε μια εποχή που είναι απαραίτητο. Απαραίτητο. Δεν γίνεται έτσι. Δεν μπορεί να μην υπάρχει anti-drone θόλος στη χώρα. Δεν μπορεί να μην υπάρχει. Είναι απόλυτη προτεραιότητα και δεν σας λέω κανένα κρατικό απόρρητο. Πώς θα ενισχυθούν οι δυνάμεις μας πρώτης γραμμής; 
Κοιτάξτε τον πόλεμο στην Ουκρανία, κοιτάξτε τον πόλεμο στην Αρμενία. Λοιπόν, αν έχετε την καλοσύνη να προσλάβετε την ανάγκη και αν κρίνετε ότι η λύση, η οποία προτείνεται σε κάτι δεν είναι επαρκής ευχαρίστως να το συζητήσουμε χίλιες φορές και αν θέλετε εκτός της αιθούσης γιατί είναι ειδικευμένο ευχαρίστως κι αυτό, αλλά σας παρακαλώ προσλάβετε την επείγουσα ανάγκη.
Ως προς τις Στρατιωτικές Σχολές αυτή τη στιγμή αν πάτε στη Σχολή Ευελπίδων θα δείτε πως έχουμε ένα εκπληκτικό ανθρώπινο δυναμικό. Αναφέρομαι σε αυτήν γιατί πήγα προσφάτως. Το ίδιο έγινε και τις άλλες δύο. Πηγαίνετε να δείτε στα εργαστήρια τι πρωτογενής έρευνα υπάρχει, η οποία μένει εκεί στα ράφια διότι δεν υπάρχει κανένας να την απορροφήσει. Γιατί σε αυτά τα παιδιά με τα εξαιρετικά μυαλά δεν πρέπει να δοθεί η δυνατότητα να συμμετάσχουν σε αυτό και να προσφέρουν οι ίδιοι λύσεις στα προβλήματα της Ελληνικής Αμυντικής Βιομηχανίας; 
Η συνεργασία με τον ιδιωτικό τομέα εδώ είναι απαραίτητη. Να δούμε τους όρους. Αλλά εδώ ξέρετε μη κηδώμεθα της προστασίας του δημοσίου απέναντι των ιδιωτών γιατί εδώ τι έχει συμβεί στην πραγματικότητα;  Έχει συμβεί η πλήρης άλωση του δημοσίου από τον ιδιωτικό, διότι εμείς δεν παράγουμε τίποτα στην Ελλάδα και πάμε ως πελάτες -για να μην πω πολλές φορές ικέτες- στα ξένα ράφια για να αγοράσουμε όπλα. Αυτό γίνεται μέχρι τώρα. Η συμμετοχή της Ελληνικής Αμυντικής Βιομηχανίας στο Ακαθάριστο Εθνικό Προϊόν είναι 0,74% όταν δαπανάμε αμυντικά κάθε χρόνο 3,7%. Τι λογική έχει αυτό; 
Πως προασπίζεστε το δημόσιο συμφέρον όταν αρνείστε αυτό που θα προάγει την εγχώρια παραγωγή δήθεν ενόψει προστασίας του δημοσίου συμφέροντος, δηλαδή της κατάθεσης του υστέρημα του Έλληνα φορολογούμενου στις αλλοδαπές τσέπες, για να το λέμε ελληνικά. Αυτό είναι αυτό. Μην κάνουμε τίποτα, άρα να είμαστε πάντα στην ανάγκη των ξένων. Όχι, πρέπει να τεθεί ένα τέλος σε αυτό το πράγμα. Μπορούμε καλύτερα και γι’ αυτό σας παρακαλώ να βοηθήσετε.  Όσον αφορά το Σώμα Πληροφορικής καταλαβαίνω την αγωνία ιδίως των Αξιωματικών της Αεροπορίας, τη συμμερίζομαι, ότι θα τύχουν κάποιας μετάθεσης που δεν τους αρέσει. Αυτό είναι πίσω από όλα αυτά που ελέχθησαν στην αίθουσα, αυτό καλύπτεται, να είμαστε ειλικρινείς. Σας απαντώ: αποκλείεται. Και γιατί αποκλείεται; 
Δεν υπάρχει ένας Ανώτατος Αξιωματικός, θα είναι εδώ αύριο ο Αρχηγός ΓΕΕΘΑ στα συγκαλά του που ένα ικανό στέλεχος που καλύπτει μια εξειδικευμένη ανάγκη να το πάρει και να το στείλει στον Έβρο να φυλάει σκοπιά, αλλά εδώ δεν συζητάμε για ένα στενό συμφέρον κάποιων ανθρώπων που το προσλαμβάνω, το καταλαβαίνω, σας το λέω δεν έχουν άδικο στη βασική τους σκέψη ή στο φόβο τους, ο οποίος είναι ανεδαφικός αλλά το προσλαμβάνω ως φόβο. Εδώ, όμως, σοβαρά την εποχή της διακλαδικότητας παγκοσμίως μου λέτε ότι δεν χρειάζεται Ενιαίο Σώμα Πληροφορικής τη στιγμή που η πληροφορική καλπάζει με την ημέρα; Είναι χωρισμένη άλλη πληροφορική για την Αεροπορία, άλλη πληροφορική για το Ναυτικό, άλλη πληροφορική για το Στρατό, άλλη πληροφορική για το ένα άλλη πληροφορική για το άλλο. 
Η διακλαδικότητα είναι όρος επιβίωσης στις Ένοπλες Δυνάμεις του σήμερα. Γιατί έχουμε Αρχηγό ΓΕΕΘΑ, γιατί αλλάξαμε το σενάριο; Παλιά ο κάθε Αρχηγός διοικούσε στη μάχη το Σώμα του. Τώρα τα διοικεί ο Αρχηγός ΓΕΕΘΑ στον πόλεμο, όχι οι Αρχηγοί των Επιτελείων. Γιατί το κάναμε αυτό; Είναι δυνατόν να μην προσλαμβάνουμε την αλλαγή των καιρών; Με συγχωρείτε που σας το λέω, μακάρι να μην έρθει ποτέ. Αν έρθει η κακιά η ώρα, είναι ώρα επιβίωσης. Δεν το καταλαβαίνουμε; Δεν μπορούμε να είμαστε προσανατολισμένοι σε ένα επίπεδο συζήτησης που θα μπορούσε να αφορά οποιοδήποτε άλλο θέμα, είναι άλλης τάξεως μέγεθος. Δεν πρέπει να φτιάξουμε Σχολή Πληροφορικής στη Σχολή Αξιωματικών Σωμάτων; 
Το άρθρο της θητείας, το οποίο δεν παρατηρήσατε αρκετά, τι λέει το άρθρο της θητείας; Το άρθρο της θητείας λέει, ότι όποιος φοιτά στο πανεπιστήμιο, είτε στο πρώτο δίπλωμα, στο δεύτερο, στο διδακτορικό, έρχονται οι Ένοπλες Δυνάμεις και του λένε, θέλεις να σε βοηθήσουμε; Να σε βοηθήσουμε, καταρχήν οικονομικά, να σε στεγάσουμε, με ποιο αντάλλαγμα; Ως φοιτητής να μας παρέχεις ένα κομμάτι του χρόνου στις ελληνικές Ένοπλες Δυνάμεις και μετά να μείνεις και ισόποσο χρόνο στις Ένοπλες Δυνάμεις να προσφέρεις. 
Γιατί γίνεται αυτό, το οποίο το αντιγράψαμε, το κάνουν οι Αμερικανοί; Γιατί οι εξελιγμένες τεχνολογίες δεν αναζητούν μόνιμους οι οποίοι θα μείνουν 40 χρόνια. Ουδείς εξελιγμένος στα ηλεκτρονικά πρόκειται να έρθει να δουλέψει για 1.500, για 2.000, για 2.500 ευρώ. Το είπε κάποιος από εσάς, η αγορά του δίνει 10 και 20 φορές αυτά τα χρήματα. Εκμεταλλευόμαστε το μυαλό για μια συγκεκριμένη χρονική περίοδο, για να πάρουμε αυτό που μπορούμε και μετά τον αποδίδουμε στην ελεύθερη αγορά για να κάνει τη ζωή του. Και αυτό είναι χρήσιμο και για μας, γιατί αυτές οι καινούργιες τεχνολογίες και επιστήμες, κυρίως είναι στις μικρές ηλικίες, 30, 35, 25. Ακόμα και στα 40 θεώρησε πεπαλαιωμένος. Και πέραν αυτού, δέστε πάλι και το παράδειγμα των Ισραηλινών, η μονάδα 8.200, εμείς φτιάχνουμε μια μονάδα που τη λέμε 1864. Ρωτήστε στην αγορά, ένας έφεδρος, είναι έφεδροι από τη μονάδα 8.200, τι τύχης απολαμβάνει όταν βγει στην ελεύθερη αγορά. 
Αλλά όλα αυτά, σας παρακαλώ, δέστε τα στην ολότητά τους και κυρίως την αναγκαιότητά τους και μην πάμε σε μια συζήτηση συντάξεων, μεταθέσεων, θα τα φέρουμε αυτά, θα τα φέρουμε εν απολύτως συνεννοήσει, αφού έχουμε προ συνεννοηθεί, σε εύλογο χρόνο, με συνθήκες απόλυτης διαφάνειας. Επαναλαμβάνω, δεν μπορεί να με κατηγορείτε που δεν τα φέρνω τώρα, ενώ με κατηγορήσατε ότι φέρνω σύντομα το νομοθέτημα. Δεν πάνε και τα δύο μαζί, ένα από τα δύο δεν ισχύει. Καταλαβαίνω πολύ καλά.
 Καταλήγω. Είναι παραμονές εκλογών, το ξέρω πολύ καλά, σας διαβεβαιώ, ειλικρινά, έχω επαρκή πολιτική εμπειρία, δεν θα έφερνα ένα νομοθέτημα παραμονές εκλογών, εάν δεν πίστευα, ότι η εθνική ανάγκη να δώσουμε κάποια έναρξη προσφοράς λύσεων, ιδίως το  anti-drone, υπερβαίνει τη συγκυρία και υπερβαίνει και οποιοδήποτε στενό και δικό μου και ευρύτερο κομματικό συμφέρον για μας, γιατί πιστεύω, ότι αν το έφερνα μετά τις Ευρωεκλογές, θα υπήρχε απόλυτη ομοφωνία στην αίθουσα, απόλυτη. Όμως, πιστεύω, ότι και τώρα μπορούμε να αποδείξουμε, ότι μπορούμε να κάνουμε τις υποδείξεις μας, τα λάθη, υπάρχουν σίγουρα λάθη, σίγουρα θα υπάρξουν βελτιώσεις και στη πορεία του χρόνου, ότι και αν ψηφίσουμε εδώ, αλλά είναι μια καινούργια προσπάθεια, που σας διαβεβαιώ, δικαιούται και είναι απαραίτητο να έχει τη στήριξη όλων σας. Σας ευχαριστώ θερμά. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. Υπουργό. Να πω εδώ μία κουβέντα για τους φορείς. Όσοι φορείς δεν εκλήθησαν, μπορούν βεβαίως να υποβάλλουν έγγραφα υπομνήματα στη Γραμματεία της Επιτροπής. 
Λύεται η συνεδρίαση για αύριο το πρωί 9 η ώρα στην Αίθουσα της Γερουσίας για την ακρόαση των φορέων και μετά 12 η ώρα η συζήτηση των άρθρων.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κύριε Πρόεδρε, δεν γίνεται, δεν έχουμε χρόνο, το λέμε, σεβαστείτε την κοινοβουλευτική διαδικασία. Δεν έχουμε χρόνο για την κατ’ άρθρον, δεν υπάρχει χρόνος για μας, κύριε Πρόεδρε. Δηλαδή, δεν γίνεται αυτό, είναι δημοκρατική διαδικασία αυτό που ζητάμε. Μας ζητάει ο Υπουργός να δείξουμε, να καταλάβουμε και όλα αυτά, αλλά πρέπει να διαβάσουμε, θα μιλήσουν οι φορείς, πρέπει να δούμε με τα άρθρα κλπ.. Δεν είναι εύκολο το νομοσχέδιο. Εγώ το λέω και το λέω ευθαρσώς και το λέω δημοσίως, χρειάζομαι χρόνο για να μπορέσω να διαβάσω, δεν μου αρέσουν τα πασαλείμματα.
 ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Συμφωνώ και εγώ κύριε Πρόεδρε, είναι πάρα πολύ συμπιεσμένοι οι χρόνοι και αδικούμε και το νομοσχέδιο με αυτό το τρόπο και θέλω και εγώ να καταθέσω τη διαμαρτυρία μου. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Είναι κατανοητές οι απόψεις, βεβαίως γίνεται στο σύνολο των διαδικασιών της Βουλής, κατεγράφησαν και στα πρακτικά, από εκεί και πέρα αύριο 9 η ώρα. 
Λύεται η συνεδρίαση. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Στολτίδης Λεωνίδας, Μεταξάς Κωνσταντίνος Παπαναστάσης Νικόλαος, Κτενά Αφροδίτη, Χήτας Κωνσταντίνος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και  Καζαμίας Αλέξανδρος.  

Τέλος και περί ώρα 12:00΄  λύθηκε η συνεδρίαση.


O ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ

ΣΤΕΦΑΝΟΣ ΓΚΙΚΑΣ






